Kulayaai Make-up Ungulhaigen Soora Reethi Kurumahvure, Etherefushuge Reethi Kamah Iskan Dhinun ކުލަޔާއި މޭކަޕް އުނގުޅައިގެން ސޫރަ ރީތިކުރުމަށް ވުރެ، އެތެރެފުށުގެ ރީތިކަމަށް އިސްކަންދިނުން – Huvadhoo News Kulayaai Make-up Ungulhaigen Soora Reethi Kurumahvure, Etherefushuge Reethi Kamah Iskan Dhinun Huvadhoo News\nކުލަޔާއި މޭކަޕް އުނގުޅައިގެން ސޫރަ ރީތިކުރުމަށް ވުރެ، އެތެރެފުށުގެ ރީތިކަމަށް އިސްކަންދިނުން\nރީތި ސިފަޔެއް ލިބުމަކީ، ކޮންމެ އިންސާނެއްގެ ހިތް އެދޭ ކަމެކެވެ. ރީތިވުން ބިނާވެފައިވަނީ އެހެނިހެން ފަރާތްތަކަށެވެ. އަމިއްލަ ނަފްސަކަށް ނޫނެވެ. ރީތިވާގޮތް ދެނެގަތުމަށް ރީތިކަމަކީ ކޮބައިކަން އަހަރަމެން ދެނެގަތުން މުހިންމެވެ.\nމަޝްހޫރު ބުނުމެއްގައިވެއެވެ. ރީތިކަން ފޮރުވިފައި ވަނީ ބަލާފަރާތެއްގެ ދެލޮލުގައެވެ. މިބުނުމުގައި ބުނެވިފައިވާގޮތުން، މީހެއްގެ ރީތިކަން ކަނޑައަޅާނީ އެމީހާގެ ސިފަތަކަށް ބަލައި މީހުން ނުވަތަ އެމީހާ ދިރިއުޅޭ މުޖުތަމަޢުއެވެ. ސަބަބަކީ ތަފާތު މުޖުތަމަޢުތަކުން ރީތިކަން އެކި ސިފަތަކާއި އެކި ސްޓޭންޑަޑަށް ބަލައިގެން ކަނޑައެޅޭތީއެވެ.\nރީތިކަން މިނެކިރާގޮތް އެކިމުޖުތަމަޢުގައި ތަފާތުވުމުން ރީތިކަމަށް ކަނޑައަޅާ މިންގަޑުތަކަށް ނުފެތޭ ގިނަފަރާތްތަކަކަށް ތަފާތު ހިންހަމަ ނުޖެހުމާއި، ނުރުހުން ކުރިމަތިލާންޖެހެއެވެ. މީހާގެ އެތެރެފުށުގެ ރީތިކަން މުހިންމުވަނީ މިސަބަބުތަކަށްޓަކައެވެ. ނަމަވެސް އެތެރެފުށުގެ ރީތިކަމޭ ބުނެވޭ ބަހުގެ މާނަޔަކީ ކޮބައިބާވައެވެ؟ އެތެރެފުށުގެ ރީތިކަމުގެ ސިފަތަކުގެ ވާހަކަތަކާއި ގުޅުވައިގެން ގިނަމީހުން ތަފާތު ވާހަކަތައް ދައްކާއިރު، ގިނަބަޔަކަށް އެތެރެފުށުގެ ރީތިކަން އިނގޭ ކަމާމެދު ސުވާލު އުފެދެއެވެ. ދުޅަހެޔޮ ދިރިއުޅުމަކަށް އެތެރެފުށުގެ ރީތިކަން މުހިންމުވާ ސަބަބު ގިނަފަރާތަކަށް ނުވިސްނެއެވެ. ނަތީއްޖާއަކަށް ވަނީ، ރީތިވުމަށް ކުރެވޭ މަސައްކަތުން އެއްވެސް ނަތީއްޖާއެއް ނުފެނުމެވެ.\nއެތެރެފުށުގެ ރީތިކަން މައިގަނޑު2ބަޔަކަށް ބެހިގެން ވެއެވެ. ބޭރުފުށް އަދި އެތެރެފުށުގެ ރީތިކަން މިދެބަޔެވެ. ބޭރުފުށުގެ ރީތިކަން ބިނާވަނީ ބޭރުފުށުގެ ދުޅަހެޔޮކަން އެތެރެފުށުން ކުރިއަރަމުން އަންނަ މިންވަރަކަށެވެ. އޭގައި ހިމެނިފައިވަނީ ބޭރުފުށަށް ނުފެންނަ ހަށިގަނޑުގެ ތަފާތު ނިޒާމުތަކަށް އަންނަ ކުރިއެރުމެވެ. އެތެރެ ފުށުގެ ރީތިކަމުގައި އެކުލެވިފައިވަނީ، ތަފާތު ރަނގަޅު ސިފަތައް އަދި ވިސްނުމާއި ފިކުރު ސާފުތާޙިރު ކަމެވެ. ހަޤީޤީ ރިތިކަން ގުޅިފައިވަނީ އެމީހެއްގެ އެތެރެފުށުގެ ރީތިކަމާއެވެ. އެތެރެފުށުގެ އަދި ބޭރުފުށުގެ ރީތިކަން އެއްވަރަކަށް ގުޅުމުން ދުޅަހެޔޮ ދިރިއުޅުމެއް ލިބުމުގެ އިތުރުން ތަފާތު ކާމިޔާބީ ޙާޞިލް ކުރެވޭނެއެވެ.\nމިލިޔުމުގައި ހިމަނާލެވިފައިވާ މައުލޫމާތުގައި، ބޭރުފުށުގެ ރީތިކަމަށްވުރެ އެތެރެ ފުށުގެ ރީތިކަން ހާޞިލް ކުރެވިއްޖެ ނަމަ ލިބިގެންދާނެ ތަފާތު ފައިދާ އަދި މުހިންމުކަން ހިމާނާލެވިފައި ވާނެއެވެ.\nއެތެރެފުށުގެ ރީތިކަމުން ބޭރުފުށުގެ ރީތިކަން އިތުރުކުރުވާ\nތަފާތު ކުލަޔާއި މޭކަޕް އުނގުޅައިގެން ރީތިކުރުމަށް އަހަރަމެންގެ ތެރެއިން ގިނަ އިންސާނުން އެންމެ ބޮޑު އިސްކަމެއް އަހަރަމެންގެ ބޭރުފުށުން ފެންނަން ހުންނަ ޖިސްމާނީ ސޫރައެވެ. އަދި މިފަދަ ގިނަ ފަރާތްތަކުގެ އެތެރެފުށުގެ ސޫރަ ބޮޑުތަނުން ހުތުރުވެފައި، އެތެރެ ފުށުގައި ވަނީ ހުސްކަމެވެ. އަދި ގިނަ ބަޔަކަށް އެތެރެފުށުގެ ރީތިކން އިތުރު ކުރުމަސް މާބޮޑު މަސައްކަތެއް ނުކުރެވެއެވެ.\nއެތެރެފުށުގެ ރީތިކަމަކަށް އެކްސްޕަޔަރީ ޑޭޓެއް ނުވަތަ މުއްދަތެއް ނެތް\nއަހަރަމެންގެ ބޭރުފުށަށް ފެންނަން ހުންނަ ޖިސްމާނީ ސޫރަޔަކީ، އުމުރާއި އެކު ބަދަލުވެ ހުތުރުވާ އެއްޗެކެވެ. ނަމަވެސް އެތެރެފުށުގެ ރީތިކަމަކީ، ވަގުތާއެކު، އިތުރަށް ފުރިހަމަވެ، އޭގެ ރިތިކަން އިތުރުވާ އެއްޗެކެވެ. އަދި މިރީތިކަމަށް މުއްދަތެއް ކަނޑައެޅިފައި ނުވެއެވެ.\nއެތެރެފުށުގެ ރީތިކަމަކީ ކޮންމެ ގުޅުމެއް ގުޅުވައިދޭ ބާރެއް\nއިންސާނާގެ އެތެރެފުށުގެ ރީތިކަމަކީ ހުރިހާ ގުޅުމެއް ކާމިޔާބުކަމާއެކު ގުޅުވައިދީ ހަރުދަނާ ކޮށްދޭ ބާރެކެވެ. ނަމަވެސް މިއާ ޚިލާފަށް ބޭރުފުށުގެ ރީތިކަމަށް އިސްކަންދީގެން ގުޅޭ ގުޅުންތަކީ، ވަގުތާއި ހާލަތާއި ގުޅުވައިގެން ބަދަލުވާ، އަދި އޭގެ ބާރު ދަށްވަމުންދާ އެއްޗެކެވެ.\nއެތެރެފުށުގެ ރީތިކަމަކީ ހަމަޖެހުން\nއެތެރެފުށުގެ ރީތިކަމުން އިންސާނާއަށް ހިންހަމަޖެހުން ގެނުވައެވެ. މިފަދަ ސިފަތައް ލިބިފައިވާ ފަރާތްތައް ދުނިޔޭގައި ގިނަވެއްޖެ ނަމަ، ދުނިޔެއިން ހަމަނުޖެހުމާއި ތަޅާފޮޅުން ނެތިގެން ހިގައިދާނެއެވެ. މިއީ އެތެރެފުށުގެ ރީތިކަން ކޮންމެ އިންސާނަކަށް މުހިންމުވާ އެއް ސަބަބެވެ.\nއެތެރެފުށުގެ ރީތިކަމާއި އިޙްސާސްތަކާއި ގުޅުމެއްވޭ\nއެތެރެފުށުގެ ރީތިކަން ލިބިގެންވާ ފަރާތްތަކާއި، އެމީހުންގެ އިޙްސާސްތަކާއި ވަރަށްބޮޑު ގުޅުމެއް އެކުލެވެއެވެ. ނަތީއްޖާއަކަށް ވެގެންދަނީ، އެތެރެފުށް ރީތި ފަރާތްތައް، ކަންކަމުގައި ފުންކޮށް ވިސްނުމާއެކު، ކަންކަމުގައި ގޮތް ނިންމުމުގައި ކުޅަދާނައެވެ.\nއެތެރެފުށުގެ ރީތީކަމަކީ މަގު ދައްކައިދޭ އެހީތެރިކަމެއް\nއިންސާނާގެ އެތެރެފުށުގެ ރީތި ސިފަތައް، ރަނގަޅާއި ނުބައި ވަކިކޮށްދޭ އެހީތެރިކަމެއް ކަމުގައި ވެގެންދެއެވެ. އެތެރެފުށުގެ ރީތިކަން އިތުރުވާ މިންވަރަކަށް ކަންކަމުގައި ހިފަހައްޓަންޖެހޭ ރަނގަޅު މިންގަނޑުތަކާއި ނުބައި ނުވަތަ ގޯސް މިންގަނޑުތައް ވަކިކޮށް ދަމަހައްޓަން އެނގިގެންދެއެވެ.\nއެތެރެފުށުގެ ރީތިކަން އިތުރުކުރުމަށް އެއްވެސް އަގެއް ދައްކާކަށް ނުޖެހޭ\nބޭރުފުށުގެ ރީތިކަން އިތުރުކުރުމަށް އިންސާނުން، ތަފާތު ރީތިވާ ސާމާނު ގަތުމަށް ނުވަތަ ޕްލާސްޓިކް ސާޖަރީތަކަށް ގުނާ އަދަދުނުކުރެވޭހާ ފައިސާ ޚަރަދުކުރެއެވެ. މިއީ ގިނަބައެއްގެ ދިރިއުޅުމުގެ އާމްދަނީ އެއްކޮށް ހުސްކުރުވާ ޚަރަދަކަށް ވެފައި ވެއެވެ. ނަމަވެސް އެތެރެފުށުގެ ރީތިކަން އިތުރުކުރުމަށް ބައި ލޯލާރިއެއްވެސް ޚަރަދުކުރަން ނުޖެހެއެވެ. އެތެރެފުށުގެ ރީތިކަން އިތުރުކުރުމަށް މައިގަނޑުގޮތެއްގައި ބޭނުންވަނީ، ދިރިއުޅުމުގެ ވައްޓަފާޅިއަށް ގެންނަންޖެހޭ ކުދި ބަދަލުތަކަކާއި، ގޭގައި ސަމާލުކަން ދޭނެ ބައެއް ކުދި ކަންތައްތަކަކާއި އަދި ފަރުދުންގެ ވިސްނުމާއި ފިކުރު ހަމަމަގަށް އެޅުވުމެވެ.\nއެތެރެފުށުގެ ރީތިކަމުން އިތުބާރު ގެނެސްދޭ\nއެތެރެފުށުގެ ރީތިކަން ގެނެސްދޭ އެންމެ މުހިންމު އެއްކަމަކީ ތަފާތު މައްސަލަތަކާއި އަދި ދުނިޔެއާއި ކުރިމަތިލެވޭނެ ކަމުގެ އިތުބާރާއި ޔަޤީންކަމެވެ. މިއީ މުޖުތަމަޢުތަކުން ރީތިކަމަށް ކަނޑައަޅާ މިންގަޑުތަކަށްވުރެ މަތީ ސިފައެކެވެ.\nއެތެރެފުށުގެ ރީތިކަމުގައި އެކުލޭ އެއްސިފަ ކަމުގައި މީހުންނަށް މިނެނުކިރުން ހިމެނެއެވެ. ބޭރުފުށުގެ ރީތިކަމަކީ ފަސޭހައިން މިނެކިރޭ އަދި ރީތިވުމަށް ބޭނުންކުރާ ތަފާތު ބާވަތްތައް ފަސޭހައިން ދެނެގަނެވިދާނެ އެއްޗެކެވެ. މިއާ ޚިލާފަށް އެތެރެފުށުގެ ރީތިކަމަކީ އެއަށް އެހެން މީހުންގެ ތަޢުރީފް އަބަދުމެ ލިބިގެންދާ އެއްޗެކެވެ.\nއެހެންމީހުންގެ ޚިޔާލާއި، ދެކޭގޮތް އެއްފަރާތުގައި ބަހައްޓާފައި، އެތެރެފުށުގެ ރީތިކަން އިތުރުކުރުމުގެ މުހިންމުކަމަށް ބަލާއިރު، އެތެރެފުށުގެ ރީތިކަން އިތުރުވާ މިންވަރަކަށް އަމިއްލަޔަށް އަމިއްލަ ނަފުސުގެ މުހިންމުކަން އެނގިގެން ދާނެއެވެ. އަދި ހަށިގަނޑާއި ނަފްސަށް ހަމެޖެހުން ލިބުމާއިއެކު، ހަށިގަނޑުގެ ތަފާތު ނިޒާމްތައް އޭގެ އެންމެ ފުރިހަމަ ގޮތުގައި މަސައްކަތްކުރުމަށް އެޅޭ ބާރަކަށް އެތެރެފުށުގެ ރީތިކަން ވެގެންދެއެވެ.\nކޮންމެ މީހަކުވެސް އެމީހެއްގެ އެތެރެފުށުގެ ރީތިކަން ދެމެހެއްޓުމަށް، ދިރިއުޅުމާއި ގުޅުންހުރި މުހިންމުކަންކަން ނިންމުމުގައި، އެހެން މީހުންގެ ޚިޔާލާއި ފިކުރާއި، އަމިއްލަ ވިސްނުމާއި ފިކުރު އަޅާކިޔައި ހަމަހަމަކޮށް، ކަންކަމުގައި އަމިއްލަޔަށް ގޮތް ނިންމުމަށް ޚާއްސަ ސަމާލުކަމެއް ދޭންޖެހެއެވެ. އެހެން މީހެއްގެ ޚިޔާލާއި ފިކުރު މާބޮޑަށް ތިބާގެ ދިރިއުޅުމަށް ގެނައުމަކީ، އެތެރެފުށުގެ ރީތިކަން ދެމެހެއްޓުމަށް ކުރިމަތިވެދާނެ ގެއްލުމެކެވެ.\nއަމިއްލަ ނަފުސުގެ އެތެރެފުށުގެ ރީތިކަން ދަމަހައްޓަން މަސައްކަތް ކުރާ މީހާއަށް ތަފާތު ސިއްޙީ ފައިދާތަކެއް ލިބިގެން ދިޔުމުގެ އިތުރުން، ދިރިއުޅުމުގައި ކާމިޔާބު، މީހުން ބަލައިގަންނަ މީހަކަށް އެމީހާ ވެގެން ދާނެއެވެ. ބޭރުފުށުގެ ރީތިކަން މީހުންނަށް ދެއްކުމަށް އިސްކަންދިނުމަށްވުރެ، މީހާގެ އެތެރެފުށުގެ ރީތިކަން އިތުރުކޮށް ދަމަހައްޓަން މަސައްކަތްކުރާ ފަރާތަކަށް އަމިއްލަޔަށްވުން މާފައިދާ ބޮޑެވެ.\nމީހާގެ ބޭރުފުށުގެ ރިތި ސިފަޔާއި އެއްވަރަށް އެތެރޭގެ ރީތިކަން މީހުންނަށް ދައްކުވައިދޭން ޖެހެއެވެ. އެތެރެފުށުގެ ރީތިކަން ނުވަތަ ޝަޚުސިއްޔަތުގައި އުނިސިފަތަކެއް ހުންނަ ފަރާތަކަށް، ކިތަންމެ ރީތި ބުރަ ސޫރައެއް ލިބިފައި ވީނަމަވެސް، އެރީތި ކަމަކީ އަގެއް ނެތް އެއްޗެކެވެ.


Lanka ge garunu ge half marathon ah Mary, Mode, Sharaf, Rishmee | Mihaaru\nކުޅިވަރު / އެތުލެޓިކްސް އެސޯސިއޭޝަން\nލަންކާގެ ގަރުނުގެ ހާފް މެރަތަން އަށް މަރީ، މޯޑް ޝަރަފް، ރިޝްމީ\nރިޝްމީ، މޯޑް، މަރީ ޝަރަފް\n14 ޖެނުއަރީ 2022 - 15:20\nއަވަށްޓެރި ސްރީ ލަންކާގެ އެތުލެޓިކްސް އަށް 100 އަހަރު ފުރުން، ފާހަގަ ކުރުމުގެ ގޮތުން ހިންގާ ހަރަކާތްތަކުގެ ތެރެއިން ބާއްވާ ހާފް މެރަތަންގައި ވާދަކުރާ ރާއްޖޭގެ ގައުމީ ޓީމު އިއުލާންކޮށްފި އެވެ.\nމި މަހު 22 ގައި ބާއްވާ ހާފް މެރަތަންގައި ރާއްޖޭގެ ގައުމީ ޓީމު ތަމްސީލު ކުރާނީ، މުހައްމަދު ރަޝީދު (މޯޑް) އާއި އައިޝަތު ރިޝްމީގެ އިތުރުން މުހައްމަދު ޝަރަފް އާއި މަރްޔަމް އަބްދުލް ކަރީމް (މަރީ) އެވެ. އެޓީމުގެ ކޯޗަކީ، މިދިޔަ ހޯމަ ދުވަހު ޑާކާ މެރަތަންގައި ވެސް ދިވެހި ޓީމުގެ ކޯޗްކަން ކުރި ނަސްރުﷲ އަހްމަދު (ނަސްރު) އެވެ. ޑާކާ މެރަތަންގައި ނަސްރުގެ ކޯޗް ކަމުގެ ދަށުން ވާދަކުރީ، އޭނާގެ ބެލުމުގެ ދަށުން ޓްރޭނިން ހަދަމުން އަންނަ، މޯޑް އާއި ރިޝްމީ އެވެ. ފުލް މެރަތަންގައި ވާދަކޮށް މޯޑް ރޭސް ނިންމީ 2:45:28 (ދެ ގަޑިއިރު 45 މިނެޓް 28 ސިކުންތު) އިންނެވެ. އަދި ރިޝްމީ ރޭސް ނިންމީ، 3:26:26 އިންނެވެ.\nހާފް މެރަތަން އަށް ހާއްސަ، ޝަރަފް ވެސް ޑާކާ މެރަތަންގައި ވާދަ ކުރާ ގޮތަށް ކުރިން ހަމަޖެއްސި އެވެ. އެކަމަކު ފަހުން ކޮވިޑް-19 ގެ ސަބަބުން ބަންގްލަދޭޝްގެ އެތުލެޓިކްސްއިން ނިންމީ ހާފް މެރަތަން ނުބޭއްވުމަށެވެ. އެހެންވެ އެތުލެޓކްސް އެސޯސިއޭޝަނުން ޝަރަފްގެ ނަން ލިސްޓުން އުނި ކުރީ އެވެ.\nމެރަތަންގައި އަންހެނުންގެ ހުރިހާ ގައުމީ ރެކޯޑެއް ހަދައިފައިވާ މަރީ އެންމެ ފަހުން ވާދަކުރި ގައުމީ ޓީމުގެ އިވެންޓަކީ، ނޭޕާލްގައި ޑިސެމްބަރު 2019 ގައި ބޭއްވި ސައުތު އޭޝިއަން ގޭމްސް އެވެ. ކޮވިޑް-19 އާ ގުޅިގެން 2020 ގައި ގިނަ މަރަތަން އިވެންޓްތަކެއް ކެންސަލް ކުރި އެވެ.\nޝަރަފް ގައުމީ ޓީމު އިވެންޓަކަށް ނުކުންނަނީ ދިގު މުއްދަތަކަށް ފަހު އެވެ.\nޓީމުގެ ކޯޗް ނަސްރު ކުރިން ހަމަޖައްސާފައި އޮތީ މާދަމާ އިންޑިއާގައި ފަށަން ހަމަޖައްސާފައިވާ ސައުތު އޭޝިިއަން ކްރޮސް ކަންޓްރީ ޗެމްޕިއަންޝިޕްގައި ރާއްޖޭގެ ކޯޗިން ޓީމުގައި ވެސް ބައިވެރިވާ ގޮތަށެވެ. އެމުބާރާތުގެ ކޯޗިން ޓީމުގައި ދެން ހިމެނޭނީ ތަޖުރިބާކާރު ކޯޗް އަބްދުﷲ އިބްރާހިމް (އަބްޅޯ) އެވެ. ހުސް ބިންތަކުގަޔާއި ވިނަގަނޑު ސަރަހައްދުގައި ދުވެގެން ރޭސް ފުރިހަމަ ކުރާ ކްރޮސް ޗެމްޕިއަންޝިޕްގައި ވާދަކުރާ އެތުލީޓުންނަކީ މުހައްމަދު އިރުފާން، ހުސައިން ފަޒީލް ހާރޫން (ފްލޭޝް)، ޔޫސުފް އިބްރާހިމް، އިބްރާހިމް އާދަމް، އާބިދު އަހްމަދު ސިރާޖު އަދި ޝައިހާން މުހައްމަދެވެ.\nއެކަމަކު އިންޑިއާގައި މިވަގުތު ކޮވިޑްގެ ހާލަތު އޮތް ގޮތުން، ކްރސް ޗެމްޕިއަންޝިޕް މާޗްމަހަށް ވަނީ ފަސްކޮށްފަ އެވެ.\nނަސްރު އަކީ ރާއްޖެއިން އެންމެ ގިނަ މެރެތަން ވާދަކުރި ދުވުންތެރިޔާ އެވެ. އޭނާ ވަނީ މިހާތަނަށް 78 މެރެތަންގައި ވާދަކޮށްފަ އެވެ. ދެކުނު އޭޝިއާގައި ވެސް އެންމެ ގިނަ މެރެތަން ދުވެފައިވާ ދުވުންތެރިންގެ ތެރޭގައި ނަސްރު ހިމެނެ އެވެ. މެރެތަންގައި އޭނާގެ އެންމެ ހާއްސަ އަހަރަކީ 2018 ވަނަ އަހަރެވެ. އެ އަހަރު އޭނާ ވަނީ 13 މެރެތަން ދުވެފަ އެވެ. އެ 13 މެރެތަން ވެސް އޭނާ ވަނީ ހަތަރު ގަޑިއިރަށް ވުރެ އަވަހަށް ނިންމައިފަ އެވެ. ނިމިދިޔަ 2021 ގައި ނަސްރު ވަނީ 12 މެރެތަން ފުރިހަމަކޮށްފަ އެވެ.\nމި މަހު ބެންގަލުރޫގައި ބާއްވާ މެރެތަންގައި ބައިވެރިވާ ގޮތަށް ކުރިން ޕްލޭންކޮށްފައި އޮތް ނަމަވެސް، ރާއްޖޭގެ ޓީމުން ލިބުނު ފުރުސަތުގެ ބޭނުން ކުރުމަށް، މިފަހަރު ބެންގަލޫރު މެރެތަންގައި ވާދަނުކުރަން ނަސްރު ވަނީ ނިންމައިފަ އެވެ.\nއެތުލެޓިކްސް އެތުލެޓިކްސް އެސޯސިއޭޝަން މަރިޔަމް އަބްދުލް ކަރީމް ސްރީ ލަންކާ\nނަސްރުﷲ އަކީ ވަރަށް އަޙްލާޤު ރަގަނޅު ، ނަމާދަށް ފަރުވާތެރި ބޭފުޅެއް ، އެލްސިޔޮން މިސްކިތް(ދުބުރިި މިސްކިތް) ން ވަރަށް ގިނައިން ފެންނަ މޫނެއް. އަބަދުވެސް ކާމިޔާބަށް އެދެން.


SunOnline: Dhivehi Miruhuge kulhin Foni Foni Chocolate eh!\nދިވެހި މިރުހުގެ ކުޅިން ފޮނި ފޮނި ޗޮކްލެޓެއް!\nއަހުމަދު ޖައިޝަން 27 Sep 2019, 09:47\nސިކްސް ސެންސެސް ލާމުގައި އުފައްދާ ތަފާތު ޗޮކްލެޓް ބާވަތްތައް -- ފޮޓޯ/ ސިކްސް ސެންސެސް ލާމު\n(ސިކްސް ސެންސެސް ލާމު): ޒަމާނުއްސުރެ ހީވެފައި އޮންނަނީ ދިވެހި ފަތުރުވެރިކަމަކީ ހަމައެކަނި "ސަން، ސޭންޑް އެންޑް ސީ"އާ ހަމައިން ނިމޭ ކަމެއް ކަމަށެވެ. އެކަމަކު ޒަމާނާ އެކު އެކަން ބަދަލުވާން ފަށައިފި އެވެ. މި ސިނާއަތުގެ ތެރެއަށް މަޑުމަޑުން އާ ކަންކަން ވަދެ ރާއްޖޭގެ ފަތުރުވެރިކަން ތޮށިގަނޑުން ބޭރުވާން ފަަށައިފި އެވެ.\nސިކްސް ސެންސެސް ލާމުން ވަނީ މުޅީން އާ ކަމެއް ރާއްޖޭގެ ފަތުރުވެރިކަމުގެ ތެރެއަށް ތައާރަފުކޮށްފަ އެވެ. އެ ރިސޯޓްގައި އަމިއްލައަށް ޗޮކްލެޓް އުފައްދައި އޭގެ ރަހަ ޓޫރިސްޓުންނަށް އަންނަނީ ދައްކަމުން އެވެ. މި ރިސޯޓުން ފަތުރުވެރިންނަށް ކިޔައިދޭ ވާހަކައަކީީ؛ ރާއްޖޭގެ ފަތުރުވެރިކަން ދޮންވެލި ގޮނޑުދޮށްތަކާއި ނޫވިލު މޫދާ ހަމައިން ނުނިމޭ ކަމަށެވެ.\nލ. އޮޅުވެލީގައި ހިންގާ ސިކްސް ސެންސެސް ލާމު ރިސޯޓުގައި ޗޮކްލެޓަށް ހާއްސަ ޝެފެއް ހުރެ އެވެ. ކެރީބިއަންގެ ކުޑަ ޖަޒީރާ ގައުމެއް ކަމުގައިވާ ސެއިންޓް ލޫޝިއާއަށް ނިސްބަތްވާ އަލްވީނާ ބްރައުންއަކީ މިވަގުތު ރާއްޖޭގައި ޗޮކްލެޓް އުފައްދާ ހަމައެކަނި ޝެފެވެ.\nސިކްސް ސެންސެސް ލާމުގެ ޚާއްސަ ޗޮކްލެޓް އުފައްދާ ޝެފް އަލްވީނާ ބްރައުން -- ފޮޓޯ/ ސިކްސް ސެންސެސް ލާމު\nރިސޯޓުގައި ޗޮކްލެޓް ހެދުމާ ބެހޭ ވާހަކަތައް އަލްވީނާ "ސަން"އަށް ކިޔައިދެމުން ބުނީ؛ ޗޮކްލެޓް ހެދުމުގެ މަސައްކަތް ފެށީ މި އަހަރު ކަމަށާއި، ރިސޯޓުގައި ތަފާތު ވައްތަރުގެ ޗޮކްލެޓް ހަދާ ކަމަށެވެ.\nއަދި އަބަދުވެސް އާ ވައްތަރުގެ ޗޮކްލެޓް އުފެއްދުމަށް މަސައްކަތްކުރާ ކަމަށް އަލްވީނާ ބުންޏެވެ.\n"މިތަނުގައި މި ވަގުތު ހުންނާނީ ޑާކް ޗޮކްލެޓްގެ އެކި ބާވަތްތައް. މިއީ ރަނގަޅު ކޮލިޓީގެ ޗޮކްލެޓް،" އަލްވީނާ ކިޔައިދިނެ އެވެ.\nއަލްވީނާ އޭނާ ކުރާ މަސައްކަތް ކުރަނީ ވަރަށް ފަރުވާ ބަހައްޓައިގެންނެވެ. އެއީ އޭނާ ލޯބިން ކުރާ މަސައްކަތެކެވެ. އަމިއްލަ ފޯމިއުލާއާއި އެކި ކަހަލަ އެކްސްޕެރިމެންޓް ކޮށްގެން ތަފާތު ޗޮކްލެޓް އުފައްދާފައިވާއިރު އޭނާގެ ޗޮކްލެޓްގެ އާޓާ މެދު ޝައްކު ކުރާނެ ޖާގައެއް ނެތެވެ.\nކާސިންޖީ (ލެމަންގްރާސް)އާއި ފޮނިތޮށި (ސިނަމަން)ގެ ރަހަ އެއްކޮށްގެން އަލްވީނާ ޗޮކްލެޓް ހަދާ އިރު، އޭނާގެ ހާއްސަ އުފެއްދުންތަކުގައި ދިވެހި ރަހަތައްވެސް ހިމަނަ އެވެ. އެއީ ގިތެޔޮ މިރުސް ފްލޭވާ އެވެ!\n"މި ޗޮކްލެޓްތައް ހެދިއިރު އަސްލު ވިސްނިން ދިވެހި ރަހަތައް ބޭނުންކުރާނެގޮތެއް. އެގޮތަށް ބަލާފައި އަސްލު ދިވެހި ގިތެޔޮ މިރުސް ބޭނުންކުރަން ވިސްނީ. ޗޮކްލެޓާ ވަރަށް ގުޅޭ މިރުސް،" އަލްވީނާ ބުންޏެވެ.\nގިތެޔޮ މިރުސް ފްލޭވާ ޗޮކްލެޓުގައި ކުޅި ރަހަ ވަރަށް ފަނޑެވެ. އަދި ކުޅި ރަހަ އަންނަނީ އަނގައަށް ލައި ހަފާލާތާ އިރުކޮޅެއް ފަހުންނެވެ--ހަގީގަތުގައިވެސް ވަރަށް ފުރިހަމަ ފްލޭވާ ކޮމްބިނޭޝަނެކެވެ.\nއަލްވީނާ ބުނިގޮތުގައި އެ ޗޮކްލެޓަކީ ގެސްޓުންނަށް ވަރަށް ކަމުދާ ޗޮކްލެޓެކެވެ.\nއެހެންކަމުން މިއީ ކޮންމެހެންވެސް އަޖުމަ ބަލައިލަންޖެހޭ ޕްރޮޑަކްޓެއްތާ އެވެ.\nނަމަވެސް ކުޑަ ކުޑަ ހިތާމަވެރި ޚަބަރެކެވެ-- މިއީ ސިކްސް ސެންސެސް ލާމުގެ އެކްސްކްލޫސިވް ޕްރޮޑަކްޓަކަށް ވާތީ، އެ ރިސޯޓު ނޫން އިތުރު ތަނަކުން ޗޮކްލެޓް ލިބޭކަށް ނުހުރެ އެވެ. މި ޗޮކްލެޓްގެ ރަހަ ބަލައިލަން ބޭނުން ނަމަ، ޖެހޭނީ މި ރިސޯޓަށް ޖައްސާލާށެވެ.


އަތް - ވިކިޕީޑިއާ\nއަތް ކަމުގައި ބެލެވެނީ ކޮނޑުން ފެށިގެން ގޮސް އަތުގެ އިގިލިތަކުގެ ކޮޅާއި ހަމައަށް ވާ ބައެވެ. އަތުގެ ކޮނޑު އިން ފެށިގެން އުޅަބޮށި އާއި ހަމައަށްވާ ބަޔަށް ކިޔަނީ މުލައްދަނޑި(އިނގިރޭސި ބަހުން: Arm) އެވެ. އަދި އުޅަބޮށި އިން ފެށިގެން ކުޑަ ހުޅު އާއި ދެމެދުގައިވާ ބަޔަށް ކިޔަނީ އަތްދަނޑި(އިނގިރޭސި ބަހުން: Forearm) އެވެ. އާންމު ގޮތެއްގައި އިގިރޭސި ބަހުން Arm މިލަފުޒު ނިސްބަތްކުރެވެނީ މުލައްދަނޑި އަށް ކަމަށް ވިޔަސް މުޅި އަތަށް ނިސްބަތް ކޮށްވެސް މިލަފުޒު ބޭނުންކުރާ ކަން ފާހަގަ ކުރެވެއެވެ.\n1 އަތުގެ ބައިތައް\n1.4 ކުޑަ ހުޅު\n1.6 އަތުގެ އިނގިލި\n1.7 ބޮޑުވައި އިނގިލި\nއަތުގެ ބައިތައް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: މުލައްދަނޑި\nމުލައްދަނޑި(އިނގިރޭސި ބަހުން: Arm) އަކީ އަތުގެ ކޮނޑުހުޅުން ފެށިގެން އުޅަބޮށިހުޅާއި ދެމެދުގައިވާ ބަޔެވެ. މުލައްދަނޑި ހިމެނޭ ހިސާބުގައި އެތެރޭގައި ވާ ކަށިގަނޑަށް ކިޔަނީ މުލައްދަނޑި ކަށިގަނޑު އެވެ. މަތިން މިކަށިގަނޑު އިންނަނީ ބޮބިފަޅި ކަށިގަނޑު އަދި ކޮނޑުހުޅާއި ގުޅިފައެވެ. ތިރިން އިންނަނީ ރޭޑިއަސް ކަށިގަނޑު އަދި އަލްނާ ކަށިގަނޑު އާއި ގުޅިފައެވެ. ތިރިން މިބުނި ކަށިގަނޑު ތަކާއި މުލައްދަނޑި ކަށިގަނޑު ގުޅިގެން އުޅަބޮށި ހުޅު އުފެދިގެން ދެއެވެ. މުލައްދަނޑި ކަށިގަނޑު އަކީ އެހާ ފަސޭހައިން ބިއްދައިގެންދާނެ ކަށިގަނޑެއް ނޫނެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އުޅަބޮށި\nއުޅަބޮށި(އިނގިރޭސި ބަހުން: Elbow) އަކީ އަތުގެ މުލައްދަނޑި އާއި، އަތުކުރި ގުޅުވައިދޭ ހުޅެވެ. މިހުޅު އުފެދިފައިވަނީ މައިގަނޑު3ކަށިގަނޑެއް ގުޅޭ ތަނުގައެވެ. އެއީ އަތުގެ މަތީގައިވާ މުލައްދަނޑީ ކަށިގަނޑު އާއި އަތުގެ ތިރީގައި ނުވަތަ އަތުކުރީގައިވާ މައި ދެކަށިގަނޑު ކަމުގައިވާ ރޭޑިއަސް ކަށިގަނޑު އަދި އަލްނާ ކަށިގަނޑު ގުޅޭ ތަނުގައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަތްދަނޑި\nއަތްދަނޑި(އިނގިރޭސި ބަހުން: Forearm) އަކީ އަތުގެ އުޅަބޮށި ހުޅުން ފެށިގެން ކުޑަ ހުޅު އާއި ދެމެދުގައިވާ ބަޔެވެ.އަތްދަނޑީގައި ހިމެނެނީ މައިގަނޑު ދެކަށިގަނޑެވެ. އެއީ ރޭޑިއަސް ކަށިގަނޑު އާއި އަލްނާ ކަށިގަނޑު އެވެ. މިބުނި ދެކަށިގަނޑުގެ ދެމެދުގައި އިންޓަރޯސިއަސް މެންބްރޭން ކިޔާ ފުޅާ ތުނި ފައިބަރަސް ޓިޝޫގެ ފަށަލަ އެއް ވެއެވެ. އާންމު ގޮތެއްގައި އަތްދަނޑީގެ ކުރިމައްޗަށްވުރެ ފަހަތު ގައި އިސްތަށި ގިނަވާނެއެވެ. ތަފާތު ހަރަކާތްތައް ކުރުމުގައި އެހީތެރިވެދޭ އެތައް މަސްގަނޑު ތަކެއް އަތްދަނޑި ހިމެނޭ ހިސާބުގައިވެއެވެ. މިމަސްތަކުގެ ހަރަކާތް ކޮންޓްރޯލް ކުރަނީ މައިގަނޑު3ނާރަކުންނެވެ. އެއީ މީޑިއަން ނާރު، ރޭޑިއަލް ނާރު، އަދި އަލްނާ ނާރު އެވެ. މިހިސާބަށް ލޭ ފޯރުކޮށްދެނީ ރޭޑިއަލް އާޓަރީ އަދި އަލްނާ އާޓަރީ އިންނެވެ.\nކުޑަ ހުޅު[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ކުޑަ ހުޅު\nކުޑަ ހުޅު(އިނގިރޭސި ބަހުން: Wrist) އަކީ އަތްތިލަ އާއި އަތް ގުޅުވައިދޭ ހުޅެވެ.މިހުޅު ހިމެނޭ ހިސާބަށް އަތުކުރި އޭ ވެސް ކިޔައި އުޅެއެވެ. އަތުކުރީގައި ދެ ސަފަކަށް އެތުރިފައި ހުންނަ ޖުމްލަ 8 ކަށިކޮޅު ވެއެވެ. މިކަށިކޮޅު ތަކަށް ކިޔަނީ ކާޕަލް(Carpals) އެވެ. މިގޮތުން އަތުކުރީގައި ހިމެނޭ 8 ކަށިކޮޅުގެ ނަން ތިރީގައި މިވަނީ އެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަތްތިލަ\nއަތްތިލަ (އިނގިރޭސި ބަހުން: Hand)އަކީ ކޮންމެ އަތެއްގެ ނިމޭތާގައި އިގިލިތައް އެއިން ނިކުމެފައިވާ ބައެވެ. އަތްތިލަ އާއި އަތް ގުޅޭ ހިސާބު ގައިވާ ހުޅަށް ކިޔަނީ ކުޑަ ހުޅު އެވެ. ހަމަމިހެން އަތްތިލަ އާއި އަތް ގުޅޭ ހިސާބަށް އަތުކުރި އޭ ވެސް ކިޔައެވެ. ނަމަވެސް އާންމު ގޮތެއްގައި އަތުކުރި ކިޔަނީ އަތްތިލަ އާއި އުޅަބޮށި އާއި ދެމެދުގައިވާ ބަޔަށެވެ. އަތްތިލައިގައި އަތުގެ އިގިލި ތަކާއި، އަތުގެ ބޮޑުވައި އިގިލި ވެސް ހިމެނެއެވެ.\nއަތުގެ އިނގިލި[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: އަތުގެ އިނގިލި\nއިންސާނެއްގެ އަތުގައި5އިގިލި(އިނގިރޭސި ބަހުން: Fingers) ވެއެވެ. މިގޮތުން އިންނަ ފުރަތަމަ އިގިއްޔަކީ ބޮޑުވައި އިނގިލި އެވެ. ދެވަނަ އިގިއްޔަކީ ޝަހާދަތް އިނގިލި އެވެ. ތިންވަނަ އިގިއްޔަކީ މެދު އިނގިލި އެވެ. ހަތަރުވަނަ އިގިއްޔަކީ ކަށި އިނގިލި އެވެ. އަދި އެންމެ ފަހުން އިންނަ އިގިއްޔަކީ ކުޑަވައި އިނގިލި އެވެ. ބައެއް ފަހަރު އިގިލި ތައް ކިޔާއިރު4އިގިލި ކިޔާފައި ބޮޑުވައި އިގިލި ވަކިން ވެސް ކިޔައި އުޅެއެވެ.\nބޮޑުވައި އިނގިލި[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބޮޑުވައި އިނގިލި\nބޮޑުވައި އިނގިލި (އިނގިރޭސި ބަހުން: Thumb)އަކީ އަތުގައިވާ5އިގިލީގެ ތެރެއިން އިގިއްޔެކެވެ. ބޮޑުވައި އިގިލި އުފެދިފައިވަނީ މައިގަނޑު3ކަށިކޮޅެއް ގުޅިގެންނެވެ. އަދި ބޮޑުވައި އިގިލީގެ ހަރަކާތްތައް ކުރުމުގައި ތަފާތު 8 މަސްކޮޅެއް ބައިވެރި އޭގެ ދައުރު އަދާކުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 24 އޮގަސްޓު 2008، 15:55 ގައެވެ.


ދަރިޔަކު ހޯދުމަށްޓަކައި ރޭކުރުމުގައި ވަކި ގޮތަކަށް ކަންތައް ކުރަން ޖެހޭތަ؟ | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ދަރިޔަކު ހޯދުމަށްޓަކައި ރޭކުރުމުގައި ވަކި ގޮތަކަށް ކަންތައް ކުރަން ޖެހޭތަ؟\n* ޖިންސީ ގުޅުން ހިންގަން ވަކިގޮތަކަށް ތިބުމަކީ ދަރިން ލިބުމުގެ ފުރުޞަތު އިތުރުވާ ކަމެއްތަ؟\n* ދަރިޔަކު ލިބުމުގެ ފެރުޞަތު އެންމެ ކުޑައީ ކޮންގޮތަކަށް ތިބެ ޖިންސީ ގުޅުން ހިންގުމުން؟\n* ޖިންސީ ގުޅުން ހިންގާއިރު ފިރިހެން ކުއްޖަކު ނުވަތަ އަންހެން ކުއްޖަކު ހޯދުމަށް ފަސޭހަވާ ވަކި ގޮތެއް އޮވޭތަ؟\nޖިންސީ ގުޅުން ހިންގަން ވަކިގޮތަކަށް ތިބުމަކީ ދަރިން ލިބުމުގެ ފުރުޞަތު އިތުރުވާ ކަމެއްތަ؟\nއަރިޔަކަށް ތިބެ ޖިންސީގުޅުން ހިންގުމަކީވެސް ދަރިން ލިބުމުގެ ފުރުޞަތު ބޮޑު ގޮތެކެވެ. މިއީ ހާއްސަކޮށް ފަލަ ދެމަފިރިޔަކަށް ނުވަތަ ބުރަކަށީގެ އުދަގުލެއް ހުންނަ އަތްބަކަށް ރަނގަޅު ގޮތެކެވެ.\nއަދި ބައެއް ޑޮކުޓަރުން ވިދާޅުވަނީ ޖިމާއު ވުމަށް ފަހު ބައިގަޑިއެއްހާއިރު އަނބިމީހާ އުއްޑުން އަދުގައި އޮތުމަށެވެ. އަދި މިގޮތަށް އޮންނަ އޮތުމުގައި ފޫކޮޅު ދަށަށް ބާލީހައް ލައިގެން އޮތުން ބޮޑަށް ރަނގަޅެވެ. މިހެން އޮތުމުން ދަރިފަނީގެ ދިގު ދަތުރަށް ލުއިކަން ލިބިގެން ދެއެވެ. އެއީ ފަލޯޕިއަން ޓިއުބުގެ ތެރެއިން ދަރިފަނި ދަތުރު ކުރުމުގައި މިބުގެ ދަމާބާރުގެ އެހީތެރިކަން ލިބިގެންދާނެތީއެވެ. ނަމަވެސް ކުޑަކަމުދާ ނިޒާމަށް ގައިންގަޔަށް އަރާފަދަ ބައްޔެއް ޖެހުމުގެ ފުރުޞަތު ބޮޑު މީހުން މިގޮތަށް ކަންތައް ކުރުން ބުއްދިވެރިއެއް ނޫނެވެ. އަފަދަ މީހުން ޖިމާއު ވުމަށް ފަހު ވީހާވެސް އަވަކަށް ކުރިމަތި ފަރާތް ދޮވެލާން ޖެހެއެވެ.\nދަރިޔަކު ލިބުމުގެ ފެރުޞަތު އެންމެ ކުޑައީ ކޮންގޮތަކަށް ތިބެ ޖިންސީ ގުޅުން ހިންގުމުން؟\nތަޖުރިބާކާރުން ވިދާޅުވަނީ ދަރީން ހޯދަން ބޭނުންނަމަ އިށީދެގެން ތިބެގެން، ކޮޅަށް ތިބެގެން ނުވަތަ އަނބިމީހާ މަތީގައި އޮވެގެން ޖިމާއު ވުމަކީ ބުއްދިވެރި ކަމެއް ނޫނެވެ. އައީ މިފަދަ ހާލަތުގައި ދަރިފަނީގަ ދިގު ދަތުރަށް ބިމުގެ ދަމާބާރުން ހުރަސް އަޅާނެތީއެވެ.\nޖިންސީ ގުޅުން ހިންގާއިރު ފިރިހެން ކުއްޖަކު ނުވަތަ އަންހެން ކުއްޖަކު ހޯދުމަށް ފުރުޞަތު ބޮޑު ވަކި ގޮތެއް އޮވޭތަ؟\nއިލްމީގޮތުން ޔަގީން ނުވި ކަމުގައިވީނަމަވެސް ބެލެވެނީ އަނބިމީހާ މަތީގައި އޮވެގެން ޖިމާއު ވުމުން އަންހެންދަރީން ލިބުމުގެ ފުރުބަތު ބޮޑު ކަމުގައެވެ. އިތުރު ތަފުސީލު ހޯދުމަށް ވަކި ޖިންސެއްގެ ކުއްޖެއް ހޯދުން ކިޔުއްވާށެވެ.\nވަކި ޖިންސެއްގެ ކުއްޖަކު ހޯދުން\nތިރީގައި އެވާ މައުލޫމާތު ތަކަކީ ތަޖުރިބާކާރު މައިންގެ މައްޗަށް ބިނާކޮށް ލިޔެފައިވާ މައުލޫމާތު ތަކެކެވެ. އިލްމީ ދިރާސާއެއްގެ މައްޗަށް ބިނާކޮށް ލިޔެފައިވާ މައުލޫމާތެއް ނޫނެވެ.\n* ދަރިފުޅުގެ ޖިންސު ބިނާވެގެން ވަނީ ކާއެއްޗެއްގެ މައްޗަށެވެ.\n* އެއީ ޖިމާއުވާ ގޮތާއި ގުޅުން ހުރި ކަމެކެވެ.\n* އެއީ ވަގުތާއި ގުޅުން ހުރިކަމެކެވެ. ނުވަތަ މިސްރާބާއި ގުޅުން ހުރި ކަމެކެވެ.\n* ފިނިކަން ގެނެސްދޭށެވެ.\nދަރިފުޅުގެ ޖިންސު ބިނާވެގެން ވަނީ ކާއެއްޗެއްގެ މައްޗަށެވެ.\nބަލިވެ އިދެ ނުވަމަސް ފަހުން ވިހާ ދަރިފުޅުގެ ޖިންސު ބިނާވެގެންވަނީ ކާ ކާނާއެއްގެ މައްޗަށް ބިނާކޮށެވެ. ބައެއް ވައްތަރުގެ ކާނާއަކީ އެކެއުމުން ފިރިހެން ކުދީން ލިބުމުގެ ފުރުސަތު ބޮޑު ކާނާއެވެ. އަދި އަނެއްބައި ވައްތަރުގެ ކާނާއަކީ އެކެއުމުން އަންހެން ކުދީން ލިބުމުގެ ފުރުސަތު ބޮޑު ކާނާއެވެ.\n* ފިރިހެން ކުއްޖަކު ބޭނުންނަމަ\n- ގިނައިން އެއްގަމު މަސް ކާށެވެ. ބޮޑަށް ރަތްކަން ގަދަވި ވަރަކަށް ބޮޑަށް ރަނގަޅުވާނެއެވެ.\n- ލޮނުލީ ޗިޕުސީފަދަ ކާނާ ކާސެވެ.\n- ފިރިމީހާ ކޯލާ ސޮޑާ ފަދަ ބުއިންތައް ބޯށެވެ.\n* އަންހެން ކުއްޖަކު ބޭނުންނަމަ\n- ގިނައިން ޗޮކުލެޓު ފޮނިކާއެއްޗެތި ކާށެވެ.\n- ދެމަފިރީންވެސް ގިނައިން ކަނޑުމަހާއި ތަރުކާރީ ކާށެވެ.\nއެއީ ޖިމާއުވާ ގޮތާއި ގުޅުން ހުރި ކަމެކެވެ.\nދުވަސްވީ ބައެއް މައިން ދެކޭ ގޮތުގައި ޖިންސީ ޖުޅުން ހިންގާ ގޮތާއި ދެމަފިރީން އެކަކު އަނެކަކަށް ލޯބި ކުރާގޮތަކީ ދަރިފުޅުގެ ޖިންސު ކަޑައެޅުމުގައި އެހީތެރިވެދޭ ކަންކަމެވެ.\n* ފިރިހެން ކުއްޖަކު ބޭނުންނަމަ:-\n- ޖިންސީ ގުޅުން ހިންގުމަށްފަހު އޮށޯވެގެން އޮންނާށެވެ. އެއީ އޮށޯވެ އޮތުމުން ފިރިހެން ދަރިފަނި އަންހެން ދަރިފަންޏާއި ވާދަކޮށް ބިހަށް ވާސިލް ވާނެއެވެ.\n- ކޮޅަށް ތިބެގެން ލޯބި ކުރާށެވެ.\n- ފިރިމީހާގެ ލައްޒަތަށް ސަމާލުވާށެވެ. ޖިންސީ ގުޅުން ހިންގާއިރު ފުރަތަމަ ޖިންސީ ލައްޒަތުގެ ކުންނާއި ހަމައަށް ދަނީ ފިރިމީހާ ކަމުގައި ވާނަމަ ލިބޭނީ ފިރިހެން ކުއްޖެއް ކަން ޔަގީން ކުރާށެވެ.\n- ނިދާއިރު ފިރިމީހަގެ ވާތްފަރާތުގައި ނިދާށެވެ.\n- ޖިމާއުވާއިރު އަނބިމީހާގެ ފަހަތުން ފަރުޖަށް ޒަކަރު ކޮއްޕާށެވެ.\n* އަންހެން ކުއްޖަކު ބޭނުންނަމަ:-\n- ޖިންސީ ގުޅުން ހިންގާއިރު ފިރިމީހާ މަތީގައި އޮވެގެން ޖިމާއުވާށެވެ.\n- އަނބިމީހާގެ ލައްޒަތަށް ސަމާލު ވާށެވެ. ޖިންސީގުޅުން ހިންގާއިރު ފުރަތަމަ ޖިންސީ ލައްޒަތުގެ ކުންނާއި ހަމައަށް ދަނީ އަނބިމީހާ ކަމުގައިވާނަމަ ކުޑަދަރި ފުޅަށް އެއްކެތި ގަންނައިރު ފިޔާތޮށި ކުލަ އިހުތިޔާރު ކުރެވިދާނެއެވެ.\n- ޖިންސީ ގުޅުން ހިންގުމަށް އިސްނަގަނީ އަނބިމީހާ ކަމުގައިވާނަމަ ލިބޭނީ އަންހެން ދަރިއެކެވެ.\nއެއީ ވަގުތާއި ގުޅުން ހުރިކަމެކެވެ. ނުވަތަ މިސްރާބާއި ގުޅުން ހުރި ކަމެކެވެ.\n- ހަނދުމަހުގެ ފުރަތަމަ ތިންހަތަރު ދުވަހު ނުވަތަ ފަހު ތިންހަތަރު ދުވަހު ޖިންސީ ގުޅުން ހިންގާށެވެ.\n- ރޭގަނޑު ޖިންސީ ގުޅުން ހިންގާށެވެ.\n- ޖިންސީ ގުޅުން ހިންގާއިރު އޮނަހިރި ދުވަސްތައް އިހުތިޔާރު ކުރާށެވެ.\n- ޖިންސީ ގުޅުން ހިންގާއިރު އަނބިމީހާގެ ބޯ އުތުރު ފަރާތަށް ލައިގެން ޖިންސީ ގޅުން ހިންގާށެވެ.\n- ހަނދުމަހުގެ މެދު ތިންހަތަރު ދުވަހު (ހަނދު ފުރިހަމަވެފައިވާ ދުވަސް ދުވަހު) ޖިންސީ ގުޅުން ހިންގާށެވެ.\n- ހަވީރު ޖިންސީ ގުޅުން ހިންގާށެވެ.\nއަންހެން ކުއްޖަކު ބޭނުންނަމަ ޖިމާއުވާއިރު ފިރިމީހާގެ ދެއޮށަށް ފިނިކުރާށެވެ. ނުވަތަ ހަށިނގަޑާއި ދުރު ކުރާށެވެ. ފިރިހެން ކުއްޖަކު ބޭނުން ނަމަ ހޫނުކުރާށެވެ. ނުވަތަ ހަސިގަނޑާއި ގާތް ކުރާށެވެ.\nނޯޓް: މިހުރިހާ ވާހަކަ ތަކަކީވެސް ތޯތޯ ވާހަކަ ތަކެކެވެ. ބައެއްފަހަރު މިއާއި އެއްގޮތަށް ދިމާވާއިރު ދިމާނުވާ ފަހަރުވެސް އަންނާނެއެވެ.


Omicron Variant: Thuhthu Kudhin Hospital Ga Endhumathi Kuraa Minvaru Ithuru - Vaguthu\nކޮވިޑް-19 ގެ އާ ވޭރިއެންޓް ކަމަށްވާ އޮމިކްރޮން ވޭރިއަންޓްގެ އަސަރު އެންމެ ބޮޑަށް ކޮށްފައިވާ ދެކުނު އެފްރިކާގެ ސަރަހައްދެއްގެ ތަފާސް ހިސާބުތަކުން ދައްކާ ގޮތުގައި2އަހަރުން ދަށުގެ ތުއްތު ކުދިން ހޮސްޕިޓަލުގައި އެނދުމަތިކުރާ މިންވަރު އިތުރުވެ، މި ވޭރިއަންޓުގެ ސަބަބުން ކުޑަ ކުދިންނަށް ނުރައްކާތަކެއް ކުރިމަތިވެދާނެ ކަމުގެ ކަންބޮޑުވުން އުފެދިއްޖެއެވެ.\nދެކުނު އެފްރިކާ ސަރުކާރުގެ އެންމެ އިސް މެޑިކަލް އެޑްވައިޒަރަކު ހުކުރު ދުވަހު ވިދާޅުވީ، އޮމިކްރޯން ވޭރިއަންޓްގެ ސަބަބުން އުމުރުން5އަހަރުން ދަށުގެ ގިނަ އަދަދެއްގެ ކުޑަކުދިން ހޮސްޕިޓަލުތަކުގައި އެނދުމަތިކުރާ މިންވަރު އާދަޔާ ހިލާފަ އިތުރުވެފައިވާ ކަމަށެވެ. އިތުރަށް އޭނާ ވިދާޅުވީ، ޓްޝްވާނޭ މެޓްރޯ ސިޓީގައި، ދެ ހަފްތާ ތެރޭގައި ކޮވިޑާއި ގުޅިގެން5އަހަރުން ދަށުގެ 100 އަށް ވުރެ ގިނަ ކުދިން ހޮސްޕިޓަލުތަކުގައި އެނދުމަތި ކޮށްފައިވާ ކަމަށެވެ.\nދެކުނު އެފްރިކާގެ ނެޝަނަލް އިންސްޓިޓިއުޓް ފޯ ކޮމިއުނިކަބަލް ޑިޒީޒަސް (އެންއައިސީޑީ) އިން އާންމުކުރި ތަފާސް ހިސާބުތަކުން ދައްކާ ގޮތުގައި، ޓްޝްވާނޭގައި އެޑްމިޓްކޮށްފައިވާ 452 މީހުންގެ ތެރޭގައި2އަހަރުން ދަށުގެ 52 ތުއްތު ކުދިން ވެސް ހިމެނެއެވެ.\nދެކުނު އެފްރިކާގެ ސައިންސްވެރިން ބުނާ ގޮތުގައި އޮމިކްރޮން ވޭރިއެންޓާއި، ތުއްތު ކުދިން ހޮސްޕިޓަލުގައި އެނދުމަތި ކުރުމާއި ގުޅުމެއް އޮތްކަމެއް އަދި ކަށަވަރެއް ނޫނެވެ. މި ކުދިންނަކީ ނޭވާލާ ނިޒާމުގެ ބަލިތަކުގެ އަލާމާތްތައް ފެންނަ ތުއްތު ކުދިންނަށްވާއިރު، މި ކުދިންނަށް ފަރުވާދެމުން ދަނީ ކޮވިޑް ވޭދަނައެއްގެ ގޮތުގައެވެ. ނަމަވެސް، މި ކުދިންނަކީ އަރިދަފުސް ރޯގާ ފަދަ އެހެން ބައްޔެއް ގައިން ގަޔަށް އަރާ ބައްޔަކަށް ވެސް ވެދާނެއެވެ.


Midhiya mahu etherekuree 3.8 billion rufiyaage mudhaa\nމާލޭގެ ވިޔަފާރި ބަނދަރުގައި ބަހައްޓާފައިވާ ކޮންޓެއިނަރުތަކެއް. އޮކްޓޫބަރު މަހު ވަނީ 3.8 ބިލިއަން ރުފިޔާގެ މުދާ ރާއްޖެ އަށް އެތެރެކޮށްފައި -- ފޮޓޯ: އަވަސް\nރާއްޖެ އަށް މިއަހަރު އެންމެ ގިނައިން މުދާ އެތެރެކޮށްފައިވަނީ މިދިޔަ އޮކްޓޫބަރު މަހު ކަމަށް ކަސްޓަމްސް އިން ހާމަކޮށްފި އެވެ.\nކަސްޓަމްސް އިން އާންމުކޮށްފައިވާ ތަފާސްހިސާބުތަކަށް ބަލާއިރު މިދިޔަ އޮކްޓޫބަރު މަހު ވަނީ 3.8 ބިލިއަން ރުފިޔާގެ މުދާ ރާއްޖެ އެތެރެކޮށްފަ އެވެ.\nކަސްޓަމްސް އިން ބުނީ މިދިޔަ އޮކްޓޫބަރު މަހު ރާއްޖެ އެތެރެކުރި މުދަލުގެ އަގު ހުރީ ކޮވިޑްގެ ކުރިއަށް 2019 ވަނަ އަހަރު މަހެއްގެ މައްޗަށް އެވްރެޖުކޮށް ރާއްޖެއަށް އެތެރެކުރި މުދަލާ ދާދި އެއްވަރެއްގައި ކަމަށެވެ.\nކޮވިޑްގެ ކުރިން ރާއްޖެއަށް އެވްރެޖުކޮށް މަހެއްގެ މައްޗަށް 3.7 ބިލިއަން ރުފިޔާގެ މުދާ އެތެރެކޮށްފައިވެ އެވެ.\nމިދިޔަ އޮކްޓޫބަރުގައި ރާއްޖެއަށް އެތެރެކުރި މުދަލާ ދާދި އެއްވަރުގެ އަދަދަކަށް މުދާ އެތެރެކޮށްފައިވަނީ މިދިޔަ އަހަރުގެ ޖެނުއަރީ މަހު އެވެ. އެ މަހުގެ ތެރޭގައި 3.7 ބިލިއަން ރުފިޔާގެ މުދާ އެތެރެކޮށްފައިވާ ކަމަށް ކަސްޓަމްސް އިން ހާމަކުރެ އެވެ.\nމިއަހަރު ރާއްޖެއަށް މުދާ އެތެރެކުރި އަދަދުތައް\nޖެނުއަރީ - 2.8 ބިލިއަން ރުފިޔާ\nފެބްރުއަރީ - 2.8 ބިލިއަން ރުފިޔާ\nމާޗް - 3.5 ބިލިއަން ރުފިޔާ\nއޭޕްރީލް - 2.9 ބިލިއަން ރުފިޔާ\nމެއި -3ބިލިއަން ރުފިޔާ\nޖޫން -3ބިލިއަން ރުފިޔާ\nޖުލައި - 2.7 ބިލިއަން ރުފިޔާ\nއޮގަސްޓް - 3.4 ބިލިއަން ރުފިޔާ\nސެޕްޓެމްބަރު - 3.6 ބިލިއަން ރުފިޔާ\nއޮކްޓޫބަރު - 3.8 ބިލިއަން ރުފިޔާ\nކަސްޓަމްސްގެ ތަފާސްހިސާބުތަކަށް ބަލާއިރު މިދިޔަ ސެޕްޓެމްބަރު މަހު 3.6 ބިލިއަން ރުފިޔާގެ މުދާ ރާއްޖެ އެތެރެކޮށްފައިވެ އެވެ. ނަމަވެސް މިދިޔަ އަހަރުގެ ސެޕްޓެމްބަރު މަހު މި އަދަދު އުޅެނީ 1.9 ބިލިއަން ރުފިޔާގަ އެވެ. މިދިޔަ ސެޕްޓެމްބަރު މަހު ރާއްޖެއިން ބޭރުކުރީ 328 މިލިއަން ރުފިޔާގެ މުދަލެވެ.\nމިދިޔަ މަހު 4.7 ބިލިއަން ރުފިޔާގެ މުދާ އެތެރެކޮށްފި\nމިދިޔަ މަހު 190 މިލިއަން ރުފިޔާގެ މަސް ބޭރުކޮށްފި\nއެޖެންޓް ލައިސަންސް އާކުރަން ޕޯޓަލް އަށް


America in boat nuvikaanama, ehen gaumakun gahnaanan: Erdogan\nއެމެރިކާއިން ބޯޓު ނުވިއްކާނަމަ އެހެން ގައުމަކުން ހޯދާނަން: އުރުދުގާނު\nތުރުކީގެ ރައީސް ރަޖަބު ތޮއްޔިބު އުރުދުގާނު-\nވައިގެ ހަމަލާތައް ދޭން ބޭނުންކުރާ އަސްކަރީ މަތިންދާ ބޯޓެއް ކަމަށްވާ އެފް-35 އެމެރިކާއިން ތުރުކީއަށް ނުވިއްކައިފިނަމަ އެހެން ގައުމަކުން ބޯޓާއި ހަނގުރާމައިގެ ހަތިޔާރު ގަންނަން ޖެހިދާނެ ކަމަށް ތުރުކީގެ ރައީސް ރައީސް ރަޖަބު ތޮއްޔިބު އުރުދުގާނު ވިދާޅުވެއްޖެ އެވެ.\nއަންކާރާގައި ބޭއްވި ޖަސްޓިސް އެންޑް ޑިވޮލޮޕްމެންޓް ޕާޓީގެ ބައްދަލުވުމެއްގެ ތެރެއިން އުރުދުގާނު ވިދާޅުވީ، އެމެރިކާއިން މަތިންދާ ބޯޓު ވިއްކަން އެއްބަސްނުވާނަމަ ވެސް ގެއްލުން ވާނީ އެމެރިކާއަށް ކަމަށެވެ. އަދި ތުރުކީން އަސްކަރީ ގާބިލުކަން އިތުރުކުރުން ހުއްޓައިވެސް ނުލާނެ ކަމަށެވެ. ނަމަވެސް އަސްކަރީ މަތިންދާ ބޯޓާއި ހަތިޔާރު ގަންނާނެ ވަކި ގައުމެއް އުރުދުގާނު ވިދާޅެއްނުވެ އެވެ.\n"އެމެރިކާއިން އެފް-35 ވިއްކަން އެއްބަސްނުވި! އެންމެ ރަނގަޅު، ދެން އަޅުގަނޑުމެން އަނެއްކާ ޖެހެނީ ކޮންމެވެސް އެހެން ގައުމަކުން މަތިންދާ ބޯޓުތަށް ގަންނަން،" އުރުދުގާނު ވިދާޅުވި އެވެ.\nއެމެރިކާއިން ތުރުކީއަށް އެފް- 35 ވިއްކަން ހުއްޓާލަން ނިންމީ ރަޝިއާގެ މިސައިލް ސިސްޓަމެއް ކަމަށްވާ އެސް-400 ގަތުމުންނެވެ. އެމެރިކާއިން ދެކޭ ގޮތުގައި އެސް-400 އަކީ އެގައުމުގެ ސަލާމަތަށް އޮތް ނުރައްކަލަކެވެ. އެމެރިކާއިން ވަނީ ތުރުކީ ދަތިކުރުމުގެ ފިޔަވަޅު ވެސް އަޅައިިފަ އެވެ.\nއުރުދުގާނު މީގެ ކުރިން ވިދާޅުވެފައިވަނީ އެސް-400 މިސައިލް ސިސްޓަމް 2020 ވަނަ އަހަރުގެ އިންސްޓޯލްކޮށް ނިންމައި ބޭނުންކުރަން ފަށާނެ ކަމަށެވެ. މީގެ އިތުރުން ތުރުކީން މިހާރު މަސައްކަތް ކުރަމުންދަނީ ރަޝިއާއި ގުޅިގެން އެސް-400 އުފެއްދުމަށް މަސައްކަތް ކުރަމުންނެވެ.\nއެމެރިކާ ރަޝިޔާ ތުރުކީ + ރަޖިބް ތައްޔިބު އެރުދުޣާން\nތުރުކީން ރަޝިއާ ގުޅިގެން އެސް 400 މިސައިލް އުފައްދަނީ


SunOnline: Asia transfer market ge 1 vana India ah!\nއޭޝިއާ ޓްރާންސްފާ މާކެޓްގެ އެއްވަނަ އިންޑިއާއަށް!\nމުޙައްމަދު ޝަމްޢޫން 02 Feb 2018, 22:19\nއިންޑިއަން ސުޕަ ލީގުގެ ކެރެލާ ބްލާންސްޓާސްއަށް ކުޅެމުން އަންނަ ޑިމިޓްރީ ބާބަޓޯވް --- ފޮޓޯ/ ސުޕަ ލީގު\nއޭޝިއާގެ ޓްރާންސްފާ މާކެޓްގައި އެންމެ ގިނަ ބިދޭސީ ކުޅުންތެރިން ގެންދިޔަ ގައުމަކަށް އިންޑިއާ ވެއްޖެއެވެ.\nމި ލިސްޓްގެ އެއްވަނައަށް އިންޑިއާ އެރީ އޭޝިއާ ފުޓުބޯޅައިގެ ގަދަބާރުތައް ކަމަށްވާ ޖަޕާން އަދި ޗައިނާ ފަދަ ގައުމުތައްވެސް ފަހަތަށް ޖައްސާލުމަށް ފަހުގައެވެ. 2017 ވަނަ އަހަރު އެންމެ ގިނަ ބިދޭސީ ކުޅުންތެރިން އެތެރެކުރި ގައުމަކީ އިންޑިއާކަމަށް އޭއެފްސީން ނެރުނު ލިސްޓްގައިވާއިރު، އިންޑިއާއިން ވަނީ މިދިޔަ އަހަރު 158 ބިދޭސީ ކުޅުންތެރިން އެގައުމަށް ގެންގޮސްފައެވެ.\nލިސްޓްގެ ދެވަނައިގައި އޮތީ 152 ކުޅުންތެރިން ގެންދިޔަ ޖަޕާނެވެ. ޖަޕާނުގެ ފަހަތުން ލިސްޓްގައި އޮތް ޗައިނާއަށް މިދިޔަ އަހަރު ގެންގޮސްފައިވަނީ 143 ކުޅުންތެރިންނެވެ.\nމިދިޔަ އަހަރު އިންޑިއާއަށް ގެންދިޔަ ބިދޭސީ ކުޅުންތެރިންގެ އަދަދު އޭގެ ކުރީ އަހަރާ އަޅާ ބަލާއިރު 32.8 ޕަސެންޓު އިތުރު ވެފައިވާ އިރު، އޭގެ މައިގަނޑު ސަބަބެއްގެ ގޮތުގައި ބެލެވެނީ އެގައުމުގައި ކުޅެމުން އަންނަ އިންޑިއަން ސުޕަ ލީގުގެ ނުފޫޒު ގަދަވުމެވެ. އަދި މީގެ އިތުރުން މިދިޔަ އަހަރުން ފެށިގެން އައިލީގުގެ ޓީމުތަކަށްވެސް ކޮންމެ ޓީމަކަށް ބިދޭސީ ހަ ކުޅުންތެރިން ކޯޓާ އިންޑިއާގެ ފުޓުބޯޅަ އިދާރާއިން ވަނީ ދީފައެވެ.\nޗައިނާއަށް ގެންދާ ބިދޭސީ ކުޅުންތެރިންގެ އަދަދު 10 ޕަސެންޓް ދަށްވެފައިވަނީ އެގައުމުގެ ފުޓުބޯޅަ އިދާރާއިން ބިދޭސީ ކުޅުންތެރިން ރަޖިސްޓްރީ ކުރުމުގެ ގަވާއިދުތަކަށް ގެނައި ހަރުކަށި ބަދަލުތަކާއެކުގައެވެ. މި ލިސްޓްގައި ދެން އެންމެ ފާހަގަކޮށްލެވޭ ކުރިއެރުމެއް ހޯދާފައިވާ އޭޝިއާ ގައުމުތަކަކީ ސައުދީ އަރަބިއްޔާ އަދި ތައިލެންޑެވެ.\nއިންޑިއާ ސުޕަ ލީގުގެ ހަތަރުވަނަ ސީޒަން މިހާރު ކުރިއަށްދާ އިރު، އެ ލީގު ފާހަގަކުރެވެނީ ދުނިޔޭގެ ނަން މަޝްހޫރު ކުޅުންތެރިންތަކެއް ފެންނަމުންދާ ލީގެއްގެ ގޮތުގައެވެ. އަދި ގިނަ ބަޔަކު ބަލަމުންދާވެސް ލީގެއްގެ ގޮތުގައެވެ. އެގޮތުން މިދިޔަ އަހަރުގެ ސީޒަންގެ 'ވިއުއާޝިޕް' 216 މިލިއަނަށް އަރާފައިވާ އިރު، މިސީޒަންގެ ފުރަތަމަ ތިން ހަފްތާގެ 'ވިއުއާޝިޕް' ވަނީ 81 މިލިއަނަށް އަރައިފައެވެ.


Miadhuge Niyalah 1000 Meehunnah Vaccine Dhinumakee Amaazeh ! - Vaguthu\nމިއަދުގެ ނިޔަލަށް 1000 މީހުންނަށް ވެެކްސިން ދިނުމަކީ އަމާޒެެއް!\nރިސޯޓް މުވައްޒަފުންނަށް ކޮވިޑް-19 ވެކްސިން ދިނުމަށް ބޭއްވި ރަސްމިއްޔާތު؛- ވަގުތު އިމެޖަސް- މުައްމަދު އަފްޒަލް\nމިއަދުގެ ނިޔަލަށް 1000 މީހުންނަށް ވެކްސިން ދީ ނިންމުމަކީ އަމާޒެއް ކަމަށް ހެލްތު މިނިސްޓްރީން ވިދާޅުވެއްޖެ އެވެ.\nފަތުރުވެރިކަމުގެ ސިނާއަތުގައި މަސައްކަތް ކުރާ ފަރާތްތަކަށް ވެކްސިން ދިނުމުގެ މަސައްކަތް ފެށުމަށް މިއަދު ސޯޝަލް ސެންޓަރުގައި ބޭއްވި ހާއްސަ ރަސްމިިއްޔާތުގައި ވާހަކަ ދައްކަވަމުން ހެލްތު މިނިސްޓްރީގެ ސްޓޭޓް މިނިސްޓަރ އަހުމަދު އާދިލް ވިދާޅުވީ، މިއަދުގެ ނިޔަލަށް 1000 މީހުންނަށް ވެކްސިން ދިނުމަކީ އަމާޒެއް ކަމަށެވެެ.\n"މިއަދުގެެ މިހާތަނަށް ގާތްގަނޑަކަށް 300 މީހުންނަށް ވެެކްސިން ދެެވިއްޖެެ. އަމާޒަކީ މިއަދުގެ ނިޔަލަށް ވެކްސިން ދެެވޭ މީހުންގެ އަދަދު 1000 އަށްވުރެ އިތުރު ކުރުން" މިނިސްޓަރ އާދިލް ވިދާޅުވެެއްޖެެއެެވެ.\nއާދިލް އިތުރަށް ވިދާޅުވީ، އެހެން އިންފުލުއެންޒާ ވެެެކްސިންތަކާއި ހިލާފަށް ކޮވިޑް-19 ވެެކްސިން ދިނުމަކީ ތަފާތު ގިނަ އިރު ނަގާ ކަމެއް ކަމަށެވެ. އަދި ވެކްސިން ދިނުމަށް ހުރިހާ ސިއްހީ ހިިދުމަތްތެރިންވެސް ހާއްސަ ނުކުރެވޭޭނެ ކަަމަށާއި، މިކަމުގައި ހަރަކާތްތެރިވަމުން އަންނަ ސިއްހީ ހިދުމަތްތެެރިންނަށްވެސް "ރެސްޓު" ބޭނުންވާނެ ކަމަށެވެ.\nއޭނާގެެ ވާހަކައިގައި ވަނީ، ވެކްސިން ދެވުނު ނަމަވެސް ކޮވިޑް-19 އިން ރައްކާތެރިވުމަށް އަޅާ ފިޔަވަޅުތަކަށް އާންމުން ބޯލެނބުމަކީވެސް މުހިންމު ކަމެއް ކަމަށެވެ.\nހެލްތް ޕްރޮޓެކްޝަން އެޖެންސީން އިއްޔެ އާއްމު ކުރި ތަފާސްހިސާބުތައްދައްކާގޮތުން އިއްޔެ 742 މީހަކަށް ވެކްސިން ދީފައި ވެއެވެ. މީގެ ތެރެއިން 643 މީހަކަށް ވެކްސިން ދީފައި ވަނީ މާލެ ސަރަހައްދުގައެވެ. އަދި 99 މީހަކަށް ވެކްސިން ދީފައި އަތޮޅު ތެރެއިންނެވެ.\nމިހާރު އުމުރުން 75 އަހަރުން މަތީގެ އެންމެންނަށް ވެކްސިން ދޭން ވަނީ ފަށާފައެވެ. އަދި ރާއްޖޭގެ ހުރިހާ ހޮސްޕިޓަލެއްގައި ވެކްސިން ހިދުމަތް ދެވޭނެ ގޮތް ވަނީ ހަދާފައެވެ.\nރާއްޖޭގައި އެންމެ ފުރަތަމަ ވެކްސިން ދީފައި ވަނީ އައިޖީއެމްއެޗްގެ މެޑިކަލް އޮފިސަރު ޑރ. ޝިރާނީ އަބްދުއްރަހީމަށެވެ. ޝިރާނީއަކީ އެންމެ ގިނަ ދުވަހު ހުޅުމާލެ ކޮވިޑް ފެސިލިޓީއާ ހަވާލުވެ ހުންނެވި ބޭފުޅާއެވެ.


Story: #Umurahthiyanamugai : EP08 - One Online\n(ނޮވެމްބަރު 16 އާއި ގުޅޭ)\nއެންމެންގެ ކުރިމަތީގައި އޭނާ ފަޟީހަތް ވަމުންދިޔައެވެ. ނުބައި ޝަހުޝިއްޔަތެއްގެ ނަމުގައި ވަޒީފާ އަދާކުރާ ކަމެވެ. ނަން އޮޅުވާލާ ފެންވަރަށް ވުރެ މަތީ ވަޒީފާއެއް އެހެން މީހުންގެ ލޮލުގައި އަނދުން އަޅުވައިގެން ހުރެ ކުރަމުންދާ ކަމުގެ ތުހުމަތުތައް ރިޕޯޓުގައި ސާފު ހެއްކާއެކު ބުނެދެމުންދިޔެއެވެ. ދިރިހުއްޓާ މަރު އައިސް އާރިޔާ ވަށާލިފަދައެވެ. ތަނުގައި ތިބި މީހުންގެ މަލާމާތާއި ހުނުމުގެ އަޑާއެކު އެތަނުގައި ހުންނަންވެސް ޒައުލްއަށް އުނދަގޫވިއެވެ. ޒަކްވާން އާއި މާލިކުއަށްވެސް ލިބުނީ ކުއްލި ސިހުމެކެވެ. ބަރު ފިޔަވަޅުތަކެއް އަޅަމުން ޒައުލް އެތަނުން ނިކުމެގެން ދިޔައީ ހިތްކުދިކުދިވެފައިވާ ހާލުގައެވެ.\nރިޕޯޓް ނިންމާލަމުން އެމައުލޫމާތު ހޯދުމަށް އެހީތެރިވެދިން ނޫސްވެރިޔާ ރާނިޔާއަށް ދާރިޔާ ޝުކުރު އަދާކުރިއެވެ. އައިރުޅިން ޒަކްވާނައަށް ދަތްކުނޑި ވިކާލެވުނެވެ. އެމަންޒަރުން ހިތަށް އެންމެ ފުން ރިހުމެއް ލިބެމުންދިޔައީ ބަލިއެނދުގައި އޮވެ އެމަންޒަރު ބަލަމުންދިޔަ އާރިޔާގެ ބައްޕަ އަށެވެ.\nނިޒާރުގެ ހިތަށް އެވަގުތު ވެރިވަމުން ދިޔަ ޝުއޫރުތަކުން އޭނާގެ ހަށިގަނޑަށް ވަމުންދާގޮތް ފެނި ކައިރީގައި ހުރި ޑޮކްޓަރު ކަމާލްއަށް ހާސްކަން ލިބެމުން ދިޔައެވެ.\nދެއަތުގެ ނުފުށުން ލޯފޮހެމުން މިސްރާބެއް ނެތި ފައިވާން އަތަށް ލައިގެން ބާރު ހިނގުމެއްގައި ދިޔަ އާރިޔާ ހިނގަމުންދިޔައެވެ. ތޮއްޖެހިފައިވާ މަގުން ނިކުމެ އާޓިފިޝަލް ބީޗާ ހަމައަށް ނިކުމެވުނުއިރު އޭނާއަށް ގިސްލެވެއެވެ. ނަސީބު ދެރަކަމުން އޭނާއަށް އާދެވުނީ ފޯނުވެސް އެތަނަށް ދޫކޮށްލައިފައެވެ.\nނިޒާރުގެ ހާލު ގޯސްވެގެން ހޮސްޕިޓަލުން އާރިޔާ އަށް ގުޅަމުން ދިޔައެވެ. މަސައްކަތުގެ ފުރަތަމަ ދުވަހު ޑރ. ކަމާލް ހުރީ ހާސްވެ ކަންބޮޑުވެފައި ނަމަވެސް މިހާރު އޭނާ ބަލަން އެއުޅޭ ޕޭޝަންޓަކީ އޭނާއަށް އިންތިހާއަށް މުހިންމު ޕޭޝަންޓެކެވެ. ސަބަބުތައް ބައިވަރެވެ. އެހެން ކަމުން ކަމާލް ބެލީ ހޮސްޕިޓަލުން ދެވެން އޮތް އަވަސް ފަރުވާ އެންމެ ރަނގަޅު ގޮތުގައި ނިޒާރުއަށް ދިނުމަށެވެ. އެހެން ކަމުން އޭނާގެ ވާޖިބު ފުރިހަމައަށް އަދާކުރަމުންދިޔައެވެ.\nދާރިޔާ ކަންތައް ކުރިގޮތުން މާލިކު ހުރީ އިންތިހާއަށް ރުޅި އައިސްފައެވެ.\n" ދާރިޔާ، ހިތުން ވަރަށް މޮޅުކަމެއް ދޯ ތިކޮށްލީ ، ތި ވައްޓާލީ މަގޭ ކުންފުނީގެ އަގު، މީހަކާ ދޭތެރޭ އޮންނަ ހަސަދަވެރިކަމެއް ކިތަންމެ ބޮޑުވިޔަސް ތިހެން ކަންތައް ކުރުމުން އަހަރެމެންނަށް ލިބޭ ގެއްލުން މާބޮޑު ވާނެ" މާލިކު ހުރީ ރުޅި އައިސް ރަތްވެފައެވެ.\n"މޯމް ވަޓް ހޭވް ޔޫޑަން" ޒަކްވާން ހުރީ މަންމަ އެކަމުގެ ތެރެއަށް ރާނިޔާ ވެއްދީތީ ވަކީން ބޮޑަށް ރުޅި އައިސް ފައެވެ.\n"އެވަރުގެ މަކަރުވެރިއެއް މިގޭ ތެރެއަށް ފުންމާލަން އުޅޭއިރު ހުރިހާ ކަމެއް ނޭނގޭ ކަމަށް ހެދިގެން އަހަރެންވީ ހުންނަންތަ؟ ދާރިޔާ ވާހަކަދެއްކީ އޭނާއަށް ކުރެވުނީ ވަރަށް މޮޅު ކަމެއްކަން އަމިއްލަޔަށް ގަބޫލުކުރާ ހާލުގައެވެ.\n"މީހެއްގެ ދިރިއުޅުމަށް މީހަކު އަންނަނީތޯ ބެލުން އެއީ ދާރިޔާ ކުރަން ޖެހޭ ކަމެއް ނޫން. ޒައުލް އަކީ އަހަރެންގެވެސް ދަރިއެއް އޭނަ އަޅާ ކޮންމެ ފިޔަވަޅެއް އަހަރެންވެސް ގާތުން ބަލަން، މިރޭ ތިކުރީ ދާރިޔާގެ ފަރާތުން ފެނިދާނެ ކަމަށް އަހަރެން ހީވެސް ނުކުރާ ކަހަލަ ކަމެއް. ތިކަމުން ވެއްޓޭނީ އެއަންހެން ކުއްޖާގެ އަގު އެކަނި ކަމަށްތަ ހީކުރަނީ؟"\n"ޝާނާ" (އާރިޔާގެ އަސްލު ނަން)\nފަހަތުން މީހަކު އޭނާއަށް ގޮވާލުމުން ޝާނާ ދިޔައީ ސިހިގެންނެވެ. ކުރިމަތިން ދިގު ހިޔަންޏެއް ފެންނަން ހުރި އިރު އެމީހާ އަތުގައި ދިގު އެއްޗެއް އޮތެވެ.\nޝާނާ އަށް އެއްވެސް ހަރަކާތެއް ގެންނާކަށް ނުކެރުނެވެ. އެމީހަކު އޭނާއަށް އެ ގޮވާލީ ފުން ކަނޑެއްގެ ތެރޭގައި އޭނާގެ ހިއްސުތައް ޢަރަގު ވަނިކޮށެވެ. އެހެން ކަމުން ފަހަތުން އިވުނީ ކާކުގެ އަޑެއް ކަމެއްވެސް އޭނާއަކަށް ފަހުމެއް ނުވިއެވެ. އޭނާގެ ހިޔާލުގެ ރާޅުގެ ހޮޅިނަގައި ބޯމަތި ކޮށްދިނީ ޖަމާލުގެ ނުލަފާ ހިޔަންޏެވެ. އެއާއެކު ކުރިމަތީން އަންނަ ރާޅުބާނީގެ ބޭރުން އަނދިރީގެ ތެރެއަށް ގެއްލިފައިވާ ކަނޑުގެ ފިނިކަން އޭނާ ވަށާލިއެވެ.\nގޮނޑުދޮށަށް ބީއްސާލި ރާޅާއެކު ސިހިފައި ފަހަތަށް ޖެހިލެވުނުއިރު ޝާނާއަށް ފަހަތުގައި ހުރި މީހަކު އޭނާއާ ކައިރިވާތަން ކުރިމަތިން ފެންނަން ހުރި ހިޔަނިން ފެނުނެވެ. އެއީ ޖަމާލެއް ނޫނެވެ. ޒައުލް އެއްވެސް ނޫނެވެ. އަންހެނެކެވެ. ދެވަނަ ފަހަރަށް އެމީހާ ގޮވާލުމުން ޝާނާއަށް އެމީހާއާ ކުރިމަތިލާން މަޖުބޫރިވިއެވެ. އެވަގުތު......


ދަރިފުޅާއެވެ! ބައްޕައާއި މަންމައަށް ކުޑަ ވަގުތުކޮޅެއް ދޭށެވެ. – Ilm\nލޯބިވާ ދަރިފުޅާއެވެ! މަސައްކަތުގައި އަވަދިނެތި އުޅެމުންދާކަން މިބައްޕައަށާއި މަންމައަށް އެނގޭޙާލު، ދަރިފުޅުގެ ވަގުތުގެ ތެރެއިން ކުޑަ ވަގުތުކޮޅެއް ދޭށެވެ. ބައްޕައާއި މަންމަގެ މިބަސްކޮޅުން ދަރިފުޅަށް ދުނިޔެއާއި އާޚިރަތުގައި ފައިދާކޮށްފާނެކަމަށް އުއްމީދުކުރަމެވެ. ދަރިފުޅު ދުނިޔޭގައި ހުރެއްޖެނަމަ ހަމަމިދުވަސް ދަރިފުޅު ދެކޭހުއްޓެވެ. މިބަސްކޮޅުގެ ފައިދާ ދަރިފުޅަށް ދެއްވުން އެދޭ ޙާލު ބުނަމެވެ.\nދަރިފުޅާއެވެ! ދަރިފުޅަށް ނޭނގުނުކަމުގައިވީނަމަވެސް، މިމަންމަގެ ބަނޑުގައި ދަރިފުޅު ނުވަސްމަދުވަސް ހޭދަކުރިއެވެ. މީސްތަކުން، އެބައިމީހުންގެ އަރާމު ނިދީގައި ވަގުތުތައް ގުނަމުންދާ ރޭގަނޑުގެ އަނދިރިކަމުގައި ދަރިފުޅަށްޓަކައި މަންމަ ނިދިނަގާލީ ކިތައްކިތައް ރޭކަމެއް ނޭނގެއެވެ. އެނދުމަތީ އެހެން މީހުން ފަދައިން އަރާމުކޮށް އޮންނަން ބޭނުންވެއެވެ. އެކަމަކު ނޯވެވެއެވެ. މީރު އެއްޗެހި ކާންބޭނުމެވެ. ނަމަވެސް ކުރިން މީރުވެގެން އުޅުނު ކާއެއްޗެއްސަކީ ކަރުން ނުދިރޭ އެއްޗެހިކަމުގައިވިއެވެ. އަބަދުޖަހައިއުޅު، އަދި އެވަސްއަބަދުވެސް ނޭފަތުން ފިލާނުދިޔުމަށް އެދޭ ސެންޓާއި ލޯޝަނަކީ ދުޝްމަނެއްކަމުގައިވިއެވެ. ޞިއްޙަތު ރަނގަޅު، ހެޔޮލަފާ ދަރިއެއް ދެއްވުމަށް ދުޢާކުރުމުގައި ފިލައިނުދަމެވެ. ދަރިފުޅު ދުނިޔެއަށް އަންނަ ދުވަސްތައް ގުނަމުން ގެންދިޔައީ ކެތްމަދުވެފައިވާ ޙާލުގައެވެ. ކަލަނޑަރުގެ ގަނޑުތައް އުކުނީ ކިތައް ފަހަރުކަމެއް ނޭނގެއެވެ. ދަރިފުޅަށް އިސްތިޤްބާލުކުރުމަށްޓަކައި ބޭނުންވާނެ އެންމެހާ އެއްޗެއް ދިޔައީ އެއްކުރަމުންނެވެ.\nބައްޕައާއި މަންމަ އެދުވަހަކަށް އިންތިޒާރުކުރަމުން އައިދުވަސް ޖެހުނެވެ. ދަރިފުޅު ދުނިޔެއަށް އައުމަށް މަންމަ އެއުފުލިވޭން މޮޅަށް ދެނެވޮޑިގެންވާނީ ޢާލަމްތަކުގެ ވެރި ﷲއެވެ. އެވޭނުގެ އަގު ދަރިފުޅު މަންމައަށް އަދާކޮށްދޭނީ ފަހެ ކޮންފަދައަކުންތޯއެވެ؟ ﷲ ސުބުޙާނަހޫ ވަތަޢާލާ، އިބްނު ޢުމަރު ރަޟިޔަﷲ ޢަންހުއަށް ރުއްސުން ލައްވާށިއެވެ. ޔަމަނު މީހަކު ބުރަކަށި މައްޗަށް އޭނާގެ މައިމީހާ ލައިގެން ގެފުޅުވަށައިގެން ޠަވާފުކުރަނިކޮށް ދެކެވަޑައިގަތެވެ. އެމީހަކު ބުންޏެވެ. ‘ހަމަކަށަވަރުން ތިމަންނައަކީ އެކަނބުލޭގެއަށްވާ ކިޔަމަންތެރި ޖަމަލެކެވެ. އެކަނބުލޭގެ ސަވާރުވަންގެންގުޅޭ ޖަމަލު ބިރުގަތްނަމަވެސް ތިމަން ބިރެއް ނުގަންނާނަމެވެ.’ އެއަށްފަހު އެމީހާ ބުންޏެވެ. އޭ އިބްނު ޢުމަރެވެ! އެކަނބުލޭގެ އަގު އަދާކުރެވިއްޖެކަމަށް ކަލޭގެފާނު ދެކިލައްވަންތޯއެވެ؟ އިބްނު ޢުމަރު ވިދާޅުވިއެވެ. “ނޫނެކެވެ. ވިހެއުމަށް އެޅި އެންމެ ވޭނެއްގެ މިންވަރުވެސް އަދާނުކުރެވެއެވެ.” (الأدب المفر للبخاري)\nއޭގެފަހުގައި، ދަރިފުޅަށް ޚިދުމަތް ކުރުމުގައި މެނުވީ އެއްވެސް ވަގުތުކޮޅެއް ހޭދަނުކުރަމެވެ. ބައްޕައާއި މަންމަ ރީތި އަންނައުނު ލާން ބޭނުންވިއެވެ. ނަމަވެސް އެއުއްމީދުތައް ދަރިފުޅަށްޓަކައި ޤުރުބާން ކުރީމެވެ. ހުރިހާ ވަގުތެއްގައިވެސް ދަރިފުޅު ހިތްހަމަ ޖައްސައި ދިނުމަށްޓަކައި ގަދައަޅައިމަސައްކަތްކުރީމެވެ. ބައެއްފަހަރު ދަރިފުޅު ހިތްދަތިވާގޮތަށް ކަންތައް ކުރެވިފައި ހުރެދާނެއެވެ. ބައްޕައާއި މަންމައަށް މަޢާފުކުރާށެވެ! ދަރިފުޅު ބޭނުން ކޮންމެކަމަކަށް އިޖާބަދެވިފައި ނުހުރެދާނެއެވެ. މަޢާފުކުރާށެވެ! ދަރިފުޅު ބޭނުން ކޮންމެ އެއްޗެއް ގަނެދެވިފައި ނުހުރެދާނެއެވެ. މަޢާފުކުރާށެވެ! ދަރިފުޅާއެވެ. މަޢާފުކުރާށެވެ! މަޢާފުކުރާށެވެ! ދަރިފުޅަށް ނުވިސްނުނުކަމުގައިވިޔަސް މިކަންކަމުގައި ޙިކުމަތްތަކެއް އޮވެދާނެކަން ވިސްނާށެވެ. އެގޮތަށް ބައްޕައާއި މަންމަ ކަންތައް ކުރީ ދަރިފުޅުގެ ސަލާމަތަށެވެ. ނޫނީ، ދަރިފުޅަކީ ހެޔޮވިސްނޭ ކުއްޖަކަށް ހެދުމަށްޓަކައި ތަރުބިއްޔަތު ދިނުމުގެ ގޮތުންނެވެ.\nދަރިފުޅާއެވެ! ބައްޕައާއި މަންމަ މިވަނީ ދުވަސްވެ މުސްކުޅިވެފައެވެ. މިދުވަސްތައް ހިތާމައާއި ވޭނުގައި ވުމަށް ދޫކޮށްނުލާށެވެ. ދަރިފުޅުގެ ކިބައިން ބައްޕައާއި މަންމަ އެދެނީ ލޯތްބެވެ. އަޅާލުމެވެ. އޯގާތެރިކަމެވެ. ބައްޕައާއި މަންމަގެ ފަރާތުން ދަރިފުޅަށް ލިބޭ އުނދަގުލާއި، ހިތްދަތިކަމަށް ނިހާޔަތަށް މަޢާފަށް އެދެމެވެ. މިނިކަމެތި ބައްޕައާއި މަންމައާއެކު ކެތްތެރިވާށެވެ. އަހަރެމެންގެ ޙާލު ދެނެގަންނާށެވެ.\nއަހަރެމެންގެ ކެއުމުގައި ތަން ހަޑިވެދާނެއެވެ. ހެދުންލުމުގައި ދަރިފުޅުގެ އެހީއަށް ބޭނުން ވެދާނެއެވެ. ދަރިފުޅާއެވެ! ދަރިފުޅަށް މިކަންތައްތައް ދަސްކޮށްދިނުމަށް ބައްޕައާއި މަންމަ ހޭދަކުރި ވަގުތުތައް މަތިން ހަނދާންނައްތާ ނުލާށެވެ. ބައްޕައާއި މަންމަ ވާހަކަ ދެއްކުމުގައި އެއްވާހަކައެއް ތަކުރާރުކޮށް ދެއްކިކަމުގައިވީނަމަވެސް ކެތްތެރިކަމާއެކު އަޑުއަހާށެވެ. އަދި ބައްޕައާއި މަންމައަށް ދަރިފުޅު ބުނި އެއްޗެއް އޮޅުން ނުފިލިކަމުގައި ވީނަމަވެސް ތަކުރާރުކޮށް އިއްވަދޭށެވެ. ރުޅި ނާންނާށެވެ. ދަރިފުޅުގެ އެދުމަށް، އެއްވާހަކައެއް ތަކުރާރު ކުރެވުނީ ކިތައް ދުވަހުކަމެއް ޢަދަދުނުކުރެވޭނެއެވެ. ދަރިފުޅު އެއްވާހަކައެއް އެތައްފަހަރު ތަކުރާރުކުރިނަމަވެސް ބައްޕައާއި މަންމަ ކަނުލައި އަޑުއެހީމެވެ.\nދަރިފުޅާއެވެ! މިއަދު ބައްޕައާއި މަންމަ ފެންވަރާ ސާފުތާހިރުވުމަށް ދެކޮޅުހަދާފާނެއެވެ. އެއީ ބައްޕައާއި މަންމަގެ ޤަޞްދުގައެއް ނޫނެވެ. ފެންވަރާ ސާފުތާހިރުވުމުގައި ބައްޕައާއި މަންމައަށް ވާގިވެރިވެދޭށެވެ. ދަރިފުޅު ކުޑައިރު ފެންވެރުވުމަށްޓަކައި ކިތައް ވާހަކައެއް ދެއްކިންހެއްޔެވެ؟ ދުނިޔޭގެ ޒަމާނީ ވަޞީލަތްތަކަށާއި، ކަންކަމަށް ބައްޕައާއި މަންމަ ބީރައްޓެހިވެދާނެއެވެ. މިކަމަށް މަލާމާތްނުކުރާށެވެ. ބައްޕައާއި މަންމަ ފިޔަވައި، އެދެމީހަކަށްވުރެ ދަރިފުޅު މޮޅުވުމަށް އެދުނު އެހެން މީހަކު ހުރިހެއްޔެވެ؟ ބައްޕައާއި މަންމައަށް ތަޢުލީމެއް ލިބިފައިނެތްނަމަވެސް، ދަރިފުޅަކީ އަހަރެމެންނަށްވުރެ މޮޅު މީހަކަށް ވުމަށް އެދުނީމެވެ. ބައްޕައާއި މަންމައަށްވުރެ ދަރިފުޅު މޮޅުވީތީ ހަސަދަލައި ނުހަދަމެވެ. ދަރިފުޅަށް ލިބޭ ކޮންމެ މޮޅަކީ މިބައްޕައަށާއި މަންމައަށް ލިބުނު މޮޅެކެވެ. ދަރިފުޅާއެވެ! މިއަދު ބައްޕައާއި މަންމަގެ ފައި ދެރަކަމާހުރެ، ތަންތަނަށް ދިޔުމުގައި ދަރިފުޅުގެ އެހީއަށް ބޭނުންވެއެވެ. ދަރިފުޅަށް ހިނގަންދަސްކޮށްދިނުމަށްޓަކައި ދެއަތުގައި ހިފަހައްޓައިގެން ހިންގުވަން މަސައްކަތްކުރިދުވަސްތައް ގިނަގުނައެވެ.\nދަރިފުޅާއެވެ! މިވާހަކަތަކުގެ މިދައްކަނީ އެއްވެސް ޙާލެއްގައި ކަލަގޮވުމުގެ ނިޔަތެއްގައެއް ނޫނެވެ. ހަމަ ހަނދާންކޮށްލަދިނުމުގެ ގޮތުންނެވެ. ބައްޕައާއި މަންމަގެ ދުނިޔެވީޙަޔާތުގެ ނިމުން ކުރިމަތިން ފެންނަފަދައެވެ. ބައްޕައާއި މަންމަގެ ހިތުގައި އެތައްދުވަސްތަކެއް ވަންދެން ޙާޞިލުކުރަން ބޭނުންވި ކަމެއްގެ ވާހަކަ މިތަންވަޅު ބުނެލާނަމެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلاَثَةٍ : مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ )). މާނައީ: “އިންސާނަކު މަރުވެއްޖެނަމަ، (އޭނާކޮށްފައިވާ) ތިންކަމަކުން ފިޔަވައި ޢަމަލުތައް ހުއްޓުމަކަށް އާދެއެވެ. (އެތިންކަމަކީ) ދޫކޮށްފައިވާ ދެމިގެންވި ޞަދަޤާތެއް، ނުވަތަ ދޫކޮށްފައިވާ ފައިދާ ކުރަނިވި ޢިލްމެއް، ނުވަތަ އެމީހާގެ މައްޗަށް ދުޢާކުރާނެ ޞާލިޙު ދަރިއެކެވެ.” (އިމާމް މުސްލިމް:1631) މިޙަދީޘްގައިވާފަދައިން ބައްޕައާއި މަންމައަށް ދުޢާކޮށް ދޭށެވެ. ދަރިފުޅުގެ ދުޢާގައި ބައްޕައާއި މަންމަގެ މަތިން ހަނދާން ނައްތާނުލާށެވެ.\nދަރިފުޅަށާއި، ބައްޕައަށާއި މަންމައަށް ﷲގެ ޙަޟްރަތުގައި ފާފަފުއްސެވުން އެދޭޙާލު މިބަސްކޮޅު ނިންމާލަމެވެ.


Tharbiyathy ekolhukolhun jeheeeTechnology\nތަރުބިއްޔަތު އެކޮޅުކޮޅުންޖެހީ ޓެކްނޮލޮޖީ!\nސްކޫލު ދައުރު ނިމި މަސައްކަތުގެ މައިދާނަށް ނުކުތުމުން ކުޑައިރު އުޅުނު ހިތްގައިމު ދިރިއުޅުން ހިތަށް އަރައި އަނެއްކާވެސް ކުޑަކުއްޖަަކަށް ވެވޭނެނަމައޭ ހިތަށް އަރައެވެ. ކުޑައިރު ދުވާލުގެ އިރުގެ ދޯދިތައް ފާޅުވަނީ އަތިރިމަތީގައި ގާހޮވަން ގޮސް އުޅެނިކޮށެވެ. މަގުމަތީގައި ބައިސްކަލް ދުއްވާ، އަވައްޓެރި ކުދިންނާއި އެއްކޮށް ބޯޅަ ކުޅެ، ވެލިގަނޑުމަތީ އުޅެނިކޮށެވެ. އަގުބޮޑު ކުޅޭތަކެއްޗައް ވުރެ ގަލުން ފަރުބަދަ ހަދައި، އެކަކު އަނެކަކު ހަނގުރާމައަކަށް ދާ ހިޔާލުން ކުޅެނުހަދާ ކުއްޖަކު މަދުވާނެެއެވެ.\nއެޒަމާން މިހާރު ގޮއްސިއެވެ. ކޮންމެ ދުވަހަކު އެއްގަޑިއެއްގައި ދިމާކުރަން ބުނެ ރޭގަނޑު ވަކިވެ އުޅުނު ޒަމާން ހިނގައްޖެއެވެ. ރޭގަނޑު އާއިލާ އެންމެން އެތްވެ ކާން އިށީންދެ އެކަކު އަނެކަކާ މުއާމަލާްތްކޮށް އުޅުނު ދުވަސްވަރު ވަޔާ ގޮއްސިއެވެ.\nމިއީ މުޅީން ތަފާތު ގަރުނެކެވެ. މިހާރުގެ ޓެކްނޮލޮޖީގެ ސަބަބުން ކުރީން އާއިލާގެ ގުޅުން ބަދަހިވެފައިވާ ބިންގާ އާއި އެންމެންގެ ވިސްނުންވަނީ އެކޮޅުކޮޅުން ޖެހިފައެވެ. މިހާރު މައިންބަފައިން ދިރިއުޅުން ހިންގުމަށާއި ކަންކަމަށް މަގުފަހި ކުރުމުށް ބަރޯސާ ކުރަނީ މުޅިންވެސް ޓެކްނޮލޮޖީގެ އެކި ވަސީލަތްތަކަށެވެ. އެކަމަކު ޓީވީ، މޯބައިލު ފޯނު، އައިޕެޑް ފަދަ ތަކެތި ތައާރަފްވެ ދުނިޔެ ކުޑަކުރިލެއް އަވަސް ކަމުން އާއިލާތަކުގެ ދިރިއުޅުމާއި، ގުޅުމަށް އައި ބަދަލު ފާހަގަ ކުރެވުނު ބަޔަކު މަދެވެ.\nވަރަށް ފަހުން ހެދި ރީސާޗަކުން ދައްކާ ގޮތުގައި ކުޑަކުދީންގެ 75 ޕަސަންޓް ދުވާލެއްގެ 7.5 ގަޑިއިރު ޓެކްނޮލޮޖީގެ އެކިއެކި ވަސީލަތްތައް ކުޅެ ބޭނުން ކުރުމުގައި ހޭދަކޮށް 50 ޕަސަންޓު ގެތަކުގައި ޓީވީ އެއްވެސް ގޮތަކަށް ނުނިއްވާ ހުރެއެވެ. ކުރީން ކާމޭޒު ދޮށުގައި އެންމެން ހާޒިރުވެ ދައްކާ ވާހަކައާއި އެކީގައި ކާގަޑީގެ ބަދަލުގައި މިހާރު އެންމެންގެ ލޯތަކެއް ހުންނަނީ ޓީވީ ތަކަށް އެހެންނޫނީ ފޯނަށް ތަތްލަވާފައެވެ.\nޓެކްނޮލޮޖީއާއި ހެދި ބޮޑުވަމުން އަންނަ ކުއްޖާއަށެ ކުރަނީ ކޮންކަހަލަ އަސަރެއް ހެއްޔެވެ؟\nމިހާރަކަށް އައިސް ކުޑަކުދީންގެ ތެރެއިން ކުރީން ދެންނެވި ކަހަލަ ހިޔާލީ ވިސްނުން ގެންގުޅޭ ކުއްޖަކު އަތުން ގުނާލެވޭހާ މަދުވާނެއެވެ. އެކުވެރިންނާއި އެއްކޮށް ބޭރަށް ކުޅެން ދިޔުމަށްވުރެ ގޭތެރޭ ސޯފާ މައްޗަށް ވެއްޓިގެން ތިބެ ޕީއެސް ކުޅެން މާ ބޮޑަށް ހިތްހަމަޖެހެއެވެ. އަތުން ފައިން ކުރެވޭ މަސައްކަތަށްވުރެ އިނގިލީގެ ޒިއްމާ މާބޮޑެވެ.\nޓެކްނޮލޮޖީގެ ވަސީލަތްތަކަކީ އޭގެ ޒާތުގައި އެންމެންނަށްވެސް ފަސޭހައަކަށް ހަދާފައި ހުންނަ އެއްޗިއްސެވެ. ދުނިޔޭގެ އެއްކޮޅުގައި ތިބޭ މީހުން އަނެއްކޮޅުގައި އުޅޭ މީހުންނާއި މުޢާމަލާތްކުރަން ފަސޭހަ ކޮށްދީ، ހަބަރުތައް އެކިއެކި ކަންކޮޅުން ދެނެގަންނަން ފަސޭހަ ކުރުވަދީފައިވާ އެއްޗިއްސެވެ.\nމީގެ ސަބަބުން ކުއްޖާގެ ސިކުނޑި އާ ކަންތައްތަކަށް ތަނަވަސްކޮށް އާ ކަންކަން ދަސްކުރަން މާ އުނދަގުލެއް ނުވެއެވެ. ނަމަވެސް ހެދި ބޮޑުވަމުން އަންނަ ކުއްޖާއަށް ދުނިޔޭގެ އެކިއެކި ކަންކޮޅުން ހިނގަމުން އަންނަ ހަބަރުތައް ޓްވިޓާ ނޫނީ ފޭސްބުކްފަދަ މީޑިޔާ ތަކުން ވަގުތުން އެނގި ދަސްވަމުން އަޔަސް. އަމަލީ ގޮތުންނާއި، ސައިކޮލޮޖީގޮތުން އަދި ކުއްޖާގެ އަޙުލާގަށްވެސް އޭގެ އަސަރު ވަރަށް ބޮޑަށް ކުރެއެވެ.\nކުދީންގެ ވާހަކަ ދެއްކުމުގެ ހުނަރަށާއި، ނިދުމަށް ބުރޫ އަރާ ދީނާވެސް ދުރުވާކަން ދިރާސާތަކުން މިހާރު އެބަ ދައްކައެވެ. މީގެ އިތުރުން ޑަޔެބިޓީސް އާއި ފަލަވުން ނުވަތަ 'އޮބޭސިޓީ' ވަނީ ކުޑަކުދީންގެ ތެރޭގައި އާންމު ވެފައެވެ. އެކީގައި އުޅޭ ކޮއްކޮމެން އެހެންނޫނީ އެކުވެރިންނާއި މުއާމަލާތް ކުރުމުގެ ބަދަލުގައި ވާހަކަ ދައްކަން ނުޖެހޭނެ ކަމަށް އުއްމީދު ކޮށްގެން ނުތިބޭ ކުދިން މަދު ވާނެއެވެ. މިއީތޯ އަޅުގަނޑުމެންގެ ކުރިޔަށް އޮތް ޖީލުގެ އަހުލާގު ހުންނަން ޖެހޭ ގޮތަކީ؟ ބޮޑުވަމުން އަންނަ ކުއްޖާއަށް އެންމެ މުހިންމެ ހަތަރު ކަމަކީ ކަންކަމުގައި ހަރަކާތްތެރިވެ، ކަންތަކާއި ދޭތެރޭ ކުރެވޭ އިހުސާސްތައް ދެނެގަނެ، މީހުންނާއި ގުޅުން ބަދަހި ކުރުން، އަދި ވީހާވެސް ތިމާވެއްޓާއި ގާތްވުމެވެ. އެހެންނަމަވެސް މިހާރަކަށް ކުއްޖާ ހަރަކާތްތެރިވުމުގެ ބަދަލުގައި ކަންނެތްވެފަ، ކުރެވޭ އިހުސާސްތަކަށް ކެތްކުރުމުގެ ބަދަލުގައި އަމިއްލަ މީހާއަށް އަނިޔާކޮށް، އުޅެން ބޭނުންވަނީ ވީހާވެސް އެކަހެރި ކޮށެވެ.\nކޮންމެހެނެއް ވިޔަސް ކުއްޖާ ތަރުބިއްޔަތު ކުރަން އެންމެ ރަނގަޅުގޮތް އެނގޭނީ އެކުއްޖާގެ މައިންބަފައިންނަށެވެ. މިދަންނަވަނީ ފަހުގެ ހުރިހާ ވަސީލަތްތަކާއި އެކުދިން އެއްކޮށް އެކަހެރި ކުރާށެކޭ ނޫނެވެ. ހުރިހާ ކަމެއްވެސް ހަމަހަމަ ކުރެވޭތޯވީ ބަލާށެވެ. ވާހަކަ ފޮތް ކިޔާގަޑި އައިޕެޑް ކުޅޭ ގަޑިއަށްވުރެ އިތުރުކޮށް ކާޓޫން ބަލަމުން ކެއުން ފަރިތަނުކޮށް ކާގަޑީގައި އެންމެން ހަމަކޮށް އެކަކު އަނެކަކާ މުއާމަލާތް ކުރެވޭތޯވީއެވެ. މިކަންތައް ދެމެހެއްޓޭނީ މައިންބަފައިންނާއި މުދައްރިސުން ގުޅިގެން ފަހުގެ މުޖަތަމައު ހޭލުންތެރިކޮށް ތަނަވަސް ކުރެވުނު މިންވަރަކުންނެވެ. ޓެކްނޮލޮޖީ އަކީ އަދިވެސް ދެވިހިފާލެއް ބޮޑުވެ ކުރިއަރަމުންދާނެ އެއްޗެކެވެ. އެކަމަކު ކުއްޖާ ވަސީލަތްތަކާއި ގާތް ކުރުމަށްވުރެ އާއިލާ އާއި ރަހުމަތްތެރިންނާއި ރަނގަޅު ގޮތުގައި ކުރެވޭތޯ މަސައްކަތް ކުރާށެވެ.


ހިތުގެ ދިރުން (ޕާޓް 2) – Esfiya\nހިތާމަ ދީނީ ލޯބި3hours ago\nހިތުގެ ދިރުން (ޕާޓް 2)\nއެތައް ވާހަކަތަކެއް ދައްކާފައި އެ އުޚްތާގެ ވާހަކަތައް ކުރުކޮށްލީ އެ ދުވަހައް ކަނޑައެޅިފައިވާ ވަގުތު ހަމަވެގެންނެވެ. އެ އުޚްތާގެ ވާހަކަތަކަށް އަހަންނަށް ގެއްލި ހުސްވެފައި އިނދެވުނީ ވަގުތު ދާގޮތްވެސް ނޭނގިއެވެ. އެތައް ދުވަހެއްގެ ފަހުން މީހެއްގެ ވާހަކަތަކައް ޝަޢުޤުވެރި ވެވިއްޖެއެވެ. އެ ވާހަކަތައް ދައްކަމުން ދިޔަ ހިނދު އަހަރެންގެ ދިރިއުޅުމުގެ ބައެއް ޞަފްހާތައްވެސް ހިތައް ސިފަވަމުންދިޔައީ އެ އުޚްތާގެ ވާހަކަތަކާއި ގުޅިފައިވުމުންނެވެ. ވާހަކަތައް ކުރުކޮށްލާފައި ބައިވެރިންގެ ސުވާލުތަކަށް ޖަވާބު ދިނުމާއި، ބައެއް މީހުންނައް އޮޅުންއެރި ކަންކަމަށް ވެސް އެ އުސްތާޒާ ޖަވާބު ދެއްވިއެވެ. ގެއަށް އައިސްވެސް އަހަންނަށް ވިސްނެމުން ދިޔައީ އެތާގައި ދެކެވުނު ވާހަކަތަކަށެވެ. އަދި އަހަރެންގެ ދިރިއުޅުމާއިމެދުގައެވެ.\nނަމާދު ކުރުމުގައި ދެމި ހުރެވުނު ނަމަވެސް، އިޙްލާސްތެރި ހިތަކުން ﷲ މަތިން ހަނދުމަކުރުމާއި ވަރަށް ދުރުވެވިފައިވާކަން ފުރަތަމަ ފަހަރައް އިހްސާސް ވިއެވެ. ﷲގެ މަތިވެރިކަމާއި އޯޤާވަންތަކަން އެނގި ޤަބޫލު ކުރި ނަމަވެސް، އަޅުކަންތައް ކުރަމުންދާ ވަގުތު ސިކުނޑި ޣަރަޤުވެފައިވަނީ ޝައިޠާނާގެ ވަސްވާސްތަކުން ދުނިޔަވީ ކަންކަމުގައެވެ. އިސްތިޣްފާރަކީ ވަރަށް ގިނަ ދަތި އުނދަގޫތަކުން މީހާ ސަލާމަތްކޮށްދޭ ކަމެއްކަން އެނގިހުރެ އިސްޣްފާރު ކުރަމުންދާތާ އެތައް ދުވަހެއް ވީނަމަވެސް އެކަން ކުރެވެނީ ރަނގަޅައްނޫންކަން ފުރަތަމަ ފަހަރައް ވިސްނުނެވެ.\nކުރެވެމުން ދިޔައީ ފޭކް އިސްތިޣްފާރުކަން އިހްސާސްވީ ބައިވެރިއަކު އެކަމާއިމެދު ކުރި ސުވާލުތަކަށް އެ އުސްތާާޒާ ދިން ޖަވާބު ތަކުންނެވެ. ދުލުން އަސްތަޣްފިރުﷲ 1000 ފަހަރު ކީ ނަމަވެސް ހިތުން އެކިޔޭ ލަފްޒާއިމެދު ފިކުރު ކޮށްލެވެނީ ސިކުންތަކަށް ނުވަތަ ދެތިން ސުކުންތަކަށެވެ. އެކަން ކުރަނީ ހެޔޮ ނިޔަތުގައި އެކަމުން ފައިދާވާނެކަން އެނގިހުރެ ފައިދާ ލިބުމަށްއެދި ނަމަވެސް، ހިތާއި ސިކުނޑި، ދުލުން ބޭރުކުރަމުން ދިޔަ ލަފްޒާއި ބައިވެރިއެއް ނުވެއެވެ. ނަފްސުގެ ސަލާމަތައްޓަކައި ހެނދުނާއި ހަވީރުގެ ޒިކުރުތައް ކިޔަމުން އައި ނަމަވެސް ދުލުން ބޭރުކުރާ ބަސްތަކުގެ މާނަޔައް ވިސްނުމެއްނެތި ނުވަތަ މި ދުޢާ ކުރަނީ ކޮންކަމަކަށްކަން ނޭނގިހުރެ، އަދި ކަންކަމުގައި މި އެދެވެނީ ކޮންފަރާތަކުންކަމާއިމެދު ޚިޔާލު ކުރުމެއްނެތި ދުލުން އަރަބި ބަސްތައް އަތުރާލަނީއެވެ. ހިތާއި ސިކުނޑި އެ ދުޢާތަކުގައިވެސް ބައިވެރިއެއް ނުކުރަމެވެ. އެހެންވީއިރު އެ ދުޢާ ތަކުގައި އެއްވެސް ބުރަދަނެއް ހުންނާނެ ހެއްޔެވެ؟ މާނައެއްނެތި ދުލުން ބޭރުކުރާ ބަސްތަކެއްގައި ހެޔޮކަމެއް ވާނެ ހެއްޔެވެ؟ މިކަންކަމާއި އަހަރެން ކުރިން ނުވިސްނީ ކީއްވެގެން ހެއްޔެވެ؟ މިއީ “ކޮމަން ސެންސް” އޭ ބުނާ ކަހަލަ ވިސްނާލައިފިނަމަ އާދައިގެ މީހަކަށްވެސް އެނގޭނެ ކަމެކެވެ. ނަމަވެސް އަހަރެންގެ ސިކުނޑިވީ ކޮންދިމާލަކު ހެއްޔެވެ؟ ރޮބަޓެއްހެން އެއްވެސް އިހްސާސެއްނެތި ހަރަކާތްތަކެއް ކޮށްލަނީއެވެ.\nނަމާދައް ރައްކާތެރިވެ ޒިކުރުތައް ބަރާބަރައް ކީ ނަމަވެސް ދިރިއުޅުމަށް ހެޔޮ ބަދަލެއް ނާންނަނީ ކީއްވެކަމާއިމެދު އަބަދުވެސް މިފަހަކައް އައިސް ހިތުގައި ޝަކުވާވެއެވެ. މިތަކެތިން ލިބޭ ރޫޙާނީ ފައިދާ ނުކުރަނީ ރަނގަޅުގޮތުގައި އެކަން ނުކުރެވޭތީ ތާއެވެ. ދުޢާ އިޖާބަ ނުކުރައްވަނީވެސް ރަނގަޅު ގޮތުގައި ދުޢާވެސް ނުކުރެވޭތީތާއެވެ.\nއަހަންނައް މުޅިންވެސް ވިސްނެމުން އައީ އަހަރެންގެ ދިރިއުޅުމުގެ ހިތާމަތަކާއިމެދުގައެވެ. އަހަރެންގެ ހުރިހާ ދަރިންނަށްވެސް ކިޔަވައިދޭނެ ފުރުސަތު ހޯދައި ދިނުމުންވެސް އެއްވެސް ދަރިއަކު ރަނގަޅު ފެންވަރެއްގައި ކިޔަވާފައި ނެތުމުންނެވެ. ރަނގަޅު މޮޅު ވަޒީފާތަކުގައި ނޫޅޭތީއެވެ. އެކުދިންގެ ދިރިއުޅުން ރަނގަޅު ގޮތުގައި ބައްޓަން ކޮށްފައި ނެތުމުންނެވެ. އެކުދިންގެ ފުށުން ލިބިފައިވާ ޅީދަރިންގެ ރަނގަޅު އުޅުމެއް ނުހުންނާތީއެވެ. ރަނގަޅުގޮތް ބުނެދިނަސް ދޭ ނަސޭހަތްތަކުގައި ނުހިފާތީއެވެ. އަހަރެން ދީނަށް ލޯބިކޮށް ކުޑައިރުންސުރެ އެކުދިން ލައްވާ ނަމާދުކުރަން އާދަކޮށްދިން ނަމަވެސް މިއަދު ބޮޑުވެގެން އަމިއްލަ ދިރިއުޅުން އުޅެމުންދާއިރު ގިނަ ކުދިން އެންމެ ކުޑަ މިނުން އެ އާދަވެސް ވަނީ ދޫކޮށްލާފައެވެ.\nއަހަންނަށް އަބަދުވެސް ވިސްނެމުން ދިޔައީ އަހަރެންގެ މުހިންމުކަން އެއްވެސް މީހަކަށް އިހްސާސް ނުވާކަމެވެ. އަހަރެންގެ ފިރިމީހާއަކަށް، އަހަރެންގެ ދަރިންނަކަށް އަދި އަހަރެންގެ އެއްބަނޑު އެއްބަފާ މީހުންނަށްވެސް އަހަރެން މުހިންމުނުވާ ސަބަބާއިމެދުގައެވެ. އަހަރެންގެ ހިތުގައިވަނީ މުޅިންވެސް ޝަކުވާއެވެ. ހިތާމަވެރި އެތައް ކަރުނެއް މި ލޮލުގައި ފޮރުވައި ތަޅުލާފައި ވެއެވެ. އަހަންނައް ވިސްނެމުން އައީ އަހަންނަކީ ބޭކާރު މީހެއްގެ ގޮތުގައެވެ. އަހަރެންގެ ހިތުގައި އަޅާވޭނާއި، މި ހިތައް ކުރެވޭ އިހްސާސްތައް ދަންނަ އެއްވެސް ދަރިއަކުވެސް ނެތްކަމުގެ އިހްސާސެވެ.\nﷲ އެއްވެސް ނަފްސަކައް ނުއުފުލޭނެވަރު ބުރައެއް ނުޖައްސަވާނެކަމާއި، ކޮންމެ ދަތިހާލަތަކަށްފަހު ފަސޭހަކަން ދެއްވާނެކަން އަހަރެން ހިތުން ޤަބޫލު ކުރަމެވެ. އަދި އަބަދުވެސް އިންތިޒާރު ކުރަމުން އައީ މި ހިތާމަތައްނިމި އެ ފަސޭހަކަން، ނުވަތަ އެ އުފާވެރިކަން ލިބޭނެ ދުވަހަކަށެވެ. ނަމަވެސް މިގޮތައް ޤަބޫލުކޮށް މިކަމަށް އިންތިޒާރު ކުރަމުން އައި ނަމަވެސް އެ ހިތާމަތައް ބޮޑުވާ ވަގުތުތަކުގައި މިކަންކަމަށް ނިމުން ނާންނާތީ، އުއްމީދު ކުޑަވެ ޝަކުވާއިން ހިތްފުރެއެވެ. އަދި އަހަންނައް މި ހިތާމަތައް ކުރިމަތިވަނީ ކީއްވެކަމާއިމެދު ވިސްނި، އެ ހިތްދަތި ޚިޔާލުތަކުން މި ހިތަށާއި ސިކުނޑި މިންޖެއް ނުވެއެވެ.\nސިކުނޑީގެ ކަސްރަތަކާއި ބެހޭގޮތުން އަދި މިއަޑުއެހީ ފުރަތަމަ ފަހަރަށެވެ. އެ އުޚްތާގެ ވާހަކަ ތަކުންނެވެ. އަމިއްލަ އަށް ސިކުނޑިއާއި ހިތުގައި ހިނގަމުންދާ ޚިޔާލުތައް އެހެން ދިމާލަކަށް ގެންދިއުމުގެ މުހިންމުކަމުގެ ވާހަކައެވެ. ލިބެމުންދާ ނުވަތަ އިހްސާސް ކުރެވެމުންދާ ވޭންތަކުގައި، އަބަދު ޣަރަޤުވެގެން ނުހުރެ ސިކުނޑި މިކަމުން މިންޖު ކުރުމަށް ވިސްނުން ނުވަތަ ޚިޔާލުތައް އެހެންދިމާލަކަށް ގެންދިއުމަށް މަސައްކަތް ކުރެވޭތޯ ބެލުމައް އަހަރެން އާންމުކޮށް ކޮއްއުޅޭކަމަކީ ގޭތެރޭގެ މަސައްކަތެވެ. އަބަދު ބަދިގެތެރޭގައި ބުރަކަމުގައި އުޅޭ ވަގުތުތަކުގައި އެ އިހްސާސްތަކާއި ތަންކޮޅެއް ދުރުވެވުނު ނަމަވެސް، މާބޮޑައް ވަރުބަލިވެ ނުވަތަ ބަލިކަން އިހްސާސްވާހިނދު، ދަރިންގެ އެހީތެރިކަން ނުލިބޭކަމުގެ ޚިޔާލުތަކުން އަނެއްކާވެސް މި ހިތް ރޮއްވާލައެވެ.\nނަމަވެސް މިފަހަރު އެ އުޚްތާ ބުނުއްވިހެން އަހަންނަށް ނުލިބޭ އުފާތައް ހަނދުމަ ނައްތާލެވޭތޯ މަސައްކަތް ކޮށް ލިބިފައިވާ އުފާތަކެއް ވޭތޯ ވިސްނާ، އެކަމަކަށް ﷲ އަށް ޝުކުރުކުރާ ނުވަތަ އުފާކުރާ އުފަލެއް ވޭތޯ ފިކުރު ކޮށްލީމެވެ. ފުރަތަމަ ކަމަކައް ސިއްހަތު ރަނގަޅު ލޯބި ދަރިންތަކެއް ﷲ އަހަންނަށް ދެއްވާފައި ވެއެވެ. ބޮޑެތި ކޯޅުންތަކެއް، ހަސަދަ ވެރިކަމެއް ނެތް އެކުވެރި އެއްބަނޑު އެއްބަފާ ދައްތަމެންތަކެއް ﷲ އަހަންނައް ދެއްވަވާފައި ވެއެވެ. ތިންވަނަ ކަމަކައް އަހަރެން ބޭނުން އެއްޗެއް ބޭނުން ވަގުތަކު ގަނެވޭނެ ފަދަ ތަނަވަސްކަން ﷲ އަހަންނައް މިންވަރު ކުރައްވާފައި ވެއެވެ. ހަތަރުވަނަ ކަމަކައް އަހަރެން ބަލި ނަމަވެސް ތެދުވެ ހިނގާ ބިނގާ އަމިއްލަ އަށް އަމިއްލަ ކަންކަން ކުރުމުގެ ކުޅަދާނަކަން ﷲ އަހަންނަށް ދެއްވަވާފައި ވެއެވެ. ފަސްވަނަ ކަމަކައް އަދި އެންމެ ޝުކުރު ކުރަންވީ ކަމަކައް މާތްވެގެންވާ އިސްލާމްދީނުގެ ހިދާޔަތު އަހަންނަށް ﷲ މިންވަރު ކުރައްވާފައި ވެއެވެ. އަހަރެމެނަށް ފަސޭހަކަމާއިއެކު ނޭވާ ލެވެމުންދާކަމާއި، މިނިވަންކަމާއިއެކު ދީނީ ވާޖިބުތައް އަދާކުރެވޭ ކަމާއި، ހިތްގައިމު މާހައުލަކަށް ނިސްބަތްވާކަމާއި، ބޯހިޔާވަހިކަމާއި، ފުދިގެން އުޅެވުން ފަދަ އެތައްކަމެއް އަހަރެން ހަނދާން ނެތިފައިވިއެވެ. އަދި މި ނޫންވެސް ހެޔޮ އަމަލެއް ކުރުމަށް އަހަންނަށް ލިބޭ ކޮންމެ ވަގުތަކީ އަހަރެމެން އެކަމަކަށް ޝުކުރުކޮށް ޙަމްދު ކުރަންވީ ކަންކަން ކަން އެތައް ދުވަހަކަށްފަހު އަލުން ހަނދާންވިއެވެ. ކަންކަމަށް ޝުކުރުކޮށް ޙަމްދު ކުރަންވާ ވަރަށް ޙަމްދު ނުކުރެވޭކަން އިހްސާސްވިއެވެ. އަދި އެޔާއިއެކު ގިނަގިނައިން ޝުކުރުކޮށް ޙަމްދުކުރާ މީހުންނަށް ﷲ އިތުރު ކޮށްދެއްވާނެކަން އަންގަވާފައި ވާކަންވެސް ސިކުނޑީގައި ލިޔެވުނެވެ.\nއަހަންނަށް ލިބިފައިނުވާ އުފާތަކާއިމެދު ހިތާމަ ކުރެވި މާޔޫސްކަން މަތީ ދެމިހުރެވުނުއިރު، ފުން ހިތާމައެއް ލިބެމުން ދިޔަ އަނެއްކަމަކީ މާޒީގައި ދިމާވެފައިވި ހިތާމަވެރި ހާދިސާތަކުގެ ހަނދާންތަކެވެ. މައިންބަފައިން އެހެން ދަރީންނާއި އަހަރެން ތަފާތުކުރި ހާދިސާތަކުން ހިތައް ލިބުނު ވޭންތައް ތާޒާ ވަމުން ދިޔައެވެ. ތަކުރާރުވެފައިވާ އެފަދަ އެތައް ހާދިސާއަކުން ލިބުނު ވޭންތަކުގައި މަލަން އަޅައިގެން ފޮރުވައިގެން ހުރުމުން އިތުރު ހިތާމައެއް ނުވަތަ ވޭނެއް ލިބެމުންދިޔަ ކޮންމެ ފަހަރަކު ކުރީގެ އެ ވޭންތަކާއި އެއްވެ ހިތައް ހެރެމުންދިޔަ ތީރުތައްވީ އިތުރައް ފުނެވެ. އަދި ހަމަ އެ އުޚްތާ ބުނުއްވިފަދައިން އެ ވޭންތަކައް ފަރުވާ ނުކޮށް އެ އިތުރު ވަމުން ދިޔުމުން އެ ޒަހަމްތަކުގައި އިންފެކްޝަން އުފެދި ފާރުގަނޑަކަށް ބަދަލުވެ، އަހަރެންގެ ނަފްސާނީ ހާލަތު އައީ ދައްވަމުންނެވެ. އަހަރެންގެ ހިތައް އުފާވެރިކަން ލިބުނު އެންމެ ސިކުންތެއްވެސް ނާންނަ ފަދައެވެ. ވަށައިގެންވާ މީހުންގެ ކޮންމެ އަމަލެއްވެސް އިތުރު ތީރަކައް ބަދަލުވެ ސީދާ ހިތައް ވަންނަމުން ދިޔައެވެ. އަދި މި ހިތް ތީރުތަކުން ފުރި، ހިތުގެ ވޭން އަހަންނައް ބޭރުކުރެވެނީ ޝަކުވާއާއި ޒުވާބުގެ ބަސްތަކުންނެވެ. އިރެއްގައި ރަޙުމާއި ހަމްދަރުދީން ފުރިފައިވި މި ހިތް، ވޭނާއި ކެކުޅުުމުން ފުރުމުން، އެ ބަދަލުވީ ރަހުމެއްނެތްފަދަ ހަރުހިލަ ހިތަކަށެވެ. މިހިތް ހަރުވެފައިވާކަމާއި ބުނަން ނުވާނެފަދަ ބަސްތައް ދަރިންނާއި ބައެއް ގާތްމީހުންނާއި ދިމާލައް ބުނެވޭކަން ބައެއްފަހަރު އަހަންނައް އިހްސާސްވެ އެކަމާއި މެދު ހިތާމަކުރެވުނު ނަމަވެސް، ހިތުގައިވާ ވޭން އެކަންކަމައް އަހަންނައް މަޖުބޫރު ކުރާ ކަހަލައެވެ. އެމީހުން އަހަރެންނާއިމެދު ނުވިސްނާހިނދު އެމީހުންނާއިމެދު ނުވިސްނަން ނަފްސު ބާރު އަޅަނީއެވެ. އާނއެކެވެ. އެއީ ހިތާމައިގެ ފުން ކަނޑަކައް ފެތި، ހަތަރު ފަރާތުން އަނދިރިކަން ވެރިވެ، ނޭވާ ހާސްވެފައިވާ ފަދަ އިހްސާސްތަކެކެވެ. މޭގައި އަޅާވޭނުން ކޮންމެ ވަގުތެއްގައިވެސް ނޭވާ ހުސްވެދާނެހެން ހީވާފަދަ ވޭނެކެވެ.\nބައެއްފަހަރު ދަރިންގެ ތެރޭގައި މަޖާކޮށް އެކުދިން ހީލާ ހެދިޔަސް އަހަންނަށް ސިފަވަނީ އަހަންނަށް މަލާމަތް ކުރަނީއެވެ. އެއްބަނޑު އެއްބަފާ ދެ މީހަކު ކަމަކާ މަޝްވަރާ ކޮށްލިޔަސް އަހަންނައް ފެންނަމުން ދިޔައީ އަހަރެން ބާކީ ކޮށްލާފައިވާ މަންޒަރެވެ. އަހަރެންކުރާ ކަމަކަށް ފާޑުކިޔައިފިނަމަ އަހަންނަކަށް އެ ހަޖަމެއް ނުކުރެވެއެވެ. ރުޅި ކޮންޓްރޯލުން ނެއްޓޭގޮތް ވެއެވެ. އަހަރެން ދޭ ނަސޭހަތެއް ޤަބޫލު ނުކުރާ ކޮންމެ ފަހަރަކު އެދަރިފުޅުގެ ދިރިއުޅުމުގައި އަހަރެންގެ މުހިންމުކަމެއް ނެތް ހެން ހީވެ ހިތައް އެތައް ވޭނެއް އިހްސާސް ވެއެވެ. އަދި މި ނޫންވެސް މިފަދަ އެތައް ކަމެކެވެ. އެހެންމީހުންގެ އުފާވެރި ދިރިއުޅުން ފެންނަ ކޮންމެ ވަގުތަކު މި ހިތައް ސިފަވަނީ އަހަރެންގެ ދިރިއުޅުމުގެ ހިތާމަވެރިކަމެވެ. އެހެންމީހުންގެ ދަރީންގެ މުއްސަނދިކަމާއި އިލްމީގޮތުން މޮޅުތަން ފެނި މިހިތުގައި ވޭން އަޅަނީ އަހަރެންގެ ދަރީންގެ އެފަދަ ކަމެއް ނެތުމުންނެވެ. އެހެންމީހުންގެ ފިރިންގެ ރަނގަޅުކަން ފެންނަ ކޮންމެ ފަހަރަކު އަހަރެންގެ ފިރިމީހާގެ އުނި ސިފަތައް ލޯ ކުރިމައްޗައް ސިފަވެ، މި ހިތް ޝަކުވާއިން ފުރި ބަންޑުންވެއެވެ. އަހަރެންނަށް އެއްވެސް އުފަލެއް މި ދުނިޔޭގައި ނެތްފަދަ އިހްސާސްތަކެކެވެ. އެ ހިތާމަތަކުގެ ވޭންތަކުގައި އުޅެވުނު ދުވަސްތަކާއި އަހަރުތައް އަދަދު ނުކުރެވޭހާ ގިނައެވެ. އަހަރެންގެ މާޒީވެސް އަދި މިއަދުވެސް ވަނީ މި ހިތާމަތަކުން ފޯވެ ޣަރަޤުވެފައެވެ. އެ އުޚްތާ ބުނުއްވި ފަދައިން އަހަރެން އަހަރެންގެ ދިރިއުޅުމަށް ނުވަތަ ނަފްސައް ޒަހަރު ދެމުން އައީ އެފަދަ ގޮތަކަށެވެ. އަހަންނަށްވުރެ މޮޅު އަދި އުފާވެރިކޮށް އުޅެމުން އަންނަ މީހުނާއި އަހަރެންގެ ދިރިއުޅުން އަޅާ ކިޔުމަށް އަހަރެންގެ ލޮލާއި، ކަންފަތް އަދި ދޫވެސް ބޭނުންކުރެވެއެވެ. އެ އަޅާކިޔުންތައް ވަންނަނީ ޒަހަރުލީ ތީރުތަކެއް ފަދައިން ސީދާ މި ހިތާއި ސިކުނޑިއަށެވެ. އެގޮތް ބޭނުން ނޫން ނަމަވެސް އަހަރެންގެ އިޙްތިޔާރަކާއި ނުލާ ވަމުން ދިޔައީ އެހެންނެވެ. އެކަންކަމުން ދުރުވާނެ ގޮތެއް، އެ ޚިޔާލުތަކުން ނުކުންނާނެ ގޮތަކާއިމެދު ވިސްނޭނީ ވެސް އެކަމުގެ ނުބައި އަސަރު އިހްސާސްވުމުން ނޫން ހެއްޔެވެ؟ ސިކުނޑިއަށް ކޮށްފައިވާ ވިހައިގެ އަސަރުން ހިތާއި ސިކުނޑި ރަނގަޅު ގޮތުގައި މަސައްކަތް ކުރުން ހުއްޓުނީ ކަންނޭނގެއެވެ. އަހަރެން އަތުން އޭގެ ސަމުގާ ގެއްލުނީ، ސަމުގާއެއް ވާކަން ހަނދާންނެތި ދިއުމުންނެވެ. ދުއްވަމުންދިޔަ ރާސްތާއަށް ސަމާލުކަން ދިނުމުގެ ބަދަލުގައި ސަމާލުކަން ދެވުނީ، ފެންނަމުންދިޔަ އިތުރު އުޅަނދުތަކަށެވެ. އެ އުޅަނދުތަކުގެ ބޮޑުމިނާއި، ތަނަވަސްކަމަށެވެ. އެ އުޅަނދުތަކުގެ އަހުލުވެރިންގެ އުފާވެރިކަމަށެވެ. އެ މީހުންނަށް ލިބިފައިވާ މޮޅުތަކަށެވެ. އެކަންކަމަށް ނަޒަރު ހިންގުމުން އަހަރެންނައްވެސް އުޅަނދެއް ލިބިފައިވާކަން ހަނދާން ނެތުނީއެވެ. އުޅަނދުގެ މަގުއޮޅި، ކޮންޓްރޯލް ގެއްލި އެ އަނދިރި ފުންކަނޑައް ފެތުނު އިރުވެސް ރޭކާނުލީއެވެ.\nމިކަންކަމާއި ވިސްނާ ފިކުރު ކުރުމުގައި ދުވަސް ނިމިދިޔައީ އަނެއްކާވެސް އެތައް ކަރުނެއް މި ދެލޮލުން ފައިބަމުންދާ ހާލުގައެވެ. އާ ދުވަހަކައް އިރުއެރީ ހިތައް ކުޑަ ނަމަވެސް ހަމަޖެހުމެއް ލިބިގެންނެވެ. ފަތިސް ނަމާދު ކުރަމުން ދިޔަ ވަގުތު ﷲ މަތިން ހަނދުމަކޮށް ކިޔާ ތަކެއްޗައް ފިކުރު ހިންގޭތޯ މަސައްކަތް ކުރުމުން ހިތައް ހަމަޖެހުމެއް ލިބުނެވެ. ހެނދުނުގެ ސައި ނިންމާލުމަށްފަހު ނުވައެއްޖަހާއިރައް ފަށަންއޮތް ވާރކްޝޮޕްގެ ދެވަނަ ސެޝަނައް ހާޟިރު ވެވޭތޯ އަވަސް ހިނގުމެއްގައި، މާލޭގެ މީހުން ގިނަ މަގުތަކުން ހިނގައިފައި ދިޔައީމެވެ. ދަރުބާރުގޭ މަގައް އެޅުމާއިއެކު ސާއިޤާވެސް ހަމަ އެފަދަ ބާރު ސްޕީޑެއްގައި އަހަރެންނަށްވުރެ ދެތިން ފިޔަވަޅު ކުރީގައިހުރެ ހިނގާފައި ދާތަން ފެނުނެވެ. އެއީ އިއްޔެގެ ވާރކްޝޮޕްގައި އަހަރެންނާއިއެކު އެއް ގްރޫޕެއްގައި ހިމެނުނު ޒުވާން އަންހެން ކުއްޖެކެވެ. ދެމީހުން އެކަކު އަނެކަކު ފެނުނު ވަގުތުގައި ހިނިތުންވެލި ނަމަވެސް އިތުރު ވާހަކައެއް ނުދައްކާ ދެމީހުންވެސް ބެލީ ގަޑިއަށް އެތަނައް ހާޟިރު ވެވޭތޯއެވެ. ހޯލު ތެރެއަށް ވަދެވުނު އިރު ހުރިހާ ބައިވެރިން ހަމަވެ ދަރުސް ދެއްވާ އުޚްތާ އޭނާގެ ވާހަކަ ފަށަން ތައްޔާރުވެލީއެވެ.\nހަޤީޤީ ކުރުވާހަކަ އެހެނިހެން މަޖާ ލޯބި June 4, 2021\nހިތާމަ ލޯބި June 21, 2015\nސައިރެން – 01\nހިތާމަ އުފެއްދުންތެރި ލިޔުން އެހެނިހެން ލޯބި January 11, 2021\nބުނެދޭށޭ ރުހެމޭ 67\nހިތާމަ ލޯބި August 10, 2019\nވިންދޭ ލޯބި ތީ އެދޭ 59\nހިތާމަ އެހެނިހެން ލޯބި June 1, 2019\nހިތާމަ ދީނީ ލޯބި April 10, 2017\n02:30 އަށާރަވަނަ ބައި\nހިތާމަ ބިރުވެރި ލޯބި September 2, 2017


Kaho Na Piyar Hai Ah Fahu Hrithik Ah 30,000 Kaiveneege Hushahelhun Libunu - Vaguthu\n8 މަސް ކުރިން ( މާޗް 16, 2021 )\nބޮލީވުޑުގެ މަޝްހޫރު ޑައިރެކްޓަރ ރާކޭޝް ރޯޝަން އޭނާގެ ދަރިފުޅު ރިތިކް ރޯޝަން ބޮލީވުޑަށް ތަޢާރަފް ކުރި ފިލުމު 'ކަހޯނާ ޕިޔާރުހޭ'' އަށްފަހު 30،000 އަށްވުރެ ގިނަ ކައިވެނީގެ ހުށަހެޅުންތައް ރިތިކްއަށް ލިބުނު ކަމަށް އިންޓަވިއުއެއްގައި ރިތިކް ބުނެފައިވެއެވެ.\n2000 ވަނަ އަހަރު ރިލީޒް ކުރެވުނު މި ފިލުމަށްފަހު ރިތިކް ރޯޝަންގެ މަގުބޫލުކަން އިތުރުވެގެން ދިޔައެވެ. ވަކީން ހާއްސަކޮށް އަންހެނުން ސަޕޯޓަރުންގެ މެދުގައި ރިތިކްގެ މަގުބޫލުކަން އިތުރުވިއެވެ. މިކަމުގެ ނަތީޖާއެއްގެ ގޮތުން ރިތިކްއަށް 30،000 އަށްވުރެ ގިނަ ކައިވެނީގެ ހުށަހެޅުންތައް ލިބުނެވެ.\nރިތިކް ދިން އިންޓަވިއުއެއްގައި އޭނާ ބުނެފައިވަނީ 30،000 އަށްވުރެ ގިނަ ކައިވެނީގެ ހުށަހެޅުންތައް ލިބުނު ކަމަށާއި މި ފިލުމުގެ ސަބަބުން އޭނާގެ މަގުބޫލުކަން އިތުރުވެގެން ދިޔަ ކަމަށެވެ.\nމި ފިލުމުގައި ރިތިކް ދައްކުވައިދީފައިވާ މޮޅު އެކްޓިންއާއި ނެށުމުގެ ހުނަރުގެ އިތުރުން ގިނަ ބަޔަކަށް އެންމެ ކަމުގޮސްފައިވަނީ ރިތިކްގެ ފިރިހެންވަންތަ މޫނާއި ހަށިގަނޑު ކަމަށް ގިނަ ބަޔަކު ބުނެފައިވެއެވެ.\nމި ފިލުމަކީ ރިތިކްގެ އިތުރުން ބަތަލާ އަމީޝާ ޕަޓޭލް ވެސް ބޮލީވުޑަށް ތަޢާރަފްވި ފިލުމެވެ. މި ފިލުމު ޑައިރެކްޓް ކޮށްފައިވަނީ ރިތިކްގެ ބައްޕަ ރާކޭޝް ރޯޝަނެވެ.\nއިންޑަސްޓްރީގައި 20 އަހަރު ހޭދަ ކުރުމަށްފަހު ވެސް އަންހެން ސަޕޯޓަރުންގެ މެދުގައި މިހާރު ވެސް ރިތިކްގެ މަގުބޫލުކަން ވަރަށް ބޮޑެވެ.\nރިތިކްގެ ފިލުމީ މަސައްކަތަށް ބަލާއިރު ރިތިކްގެ ކުރިއަށް ހުރި ފިލުމުތަކުގެ ތެރޭގައި ދީޕިކާ ޕާޑުކޯންއާއި އެކު ފުރަތަމަ ފަހަރަށް އެއް ސްކްރީނަކުން ފެނިގެންދާ ފިލުމު ''ފައިޓަރ'' ހިމެނެއެވެ. މީގެއިތުރުން ކްރިޝް 4ގެ މަސައްކަތް ވެސް ކުރިއަށްދާ ކަމަށް ރިތިކް ބުނެފައިވެއެވެ.\nމާޗް 17, 2021 08:58\nރާއްޖެއިން ހުށައެޅުމެއް ލިބުނުތަ؟ މަށަށް އަންގާލާތި..................


ލަލީގާ: ޕީކޭ، ލޯންގްލޭ، ސްޓެގެން އަދި ޑި ޔޮން ބާސާގެ އެއްބަސްވުން އާކޮށްފި – Dhuvas Online\nލަލީގާ: ޕީކޭ، ލޯންގްލޭ، ސްޓެގެން އަދި ޑި ޔޮން ބާސާގެ އެއްބަސްވުން އާކޮށްފި\nބާސެލޯނާއަށް ކުޅެމުން އަންނަ ތަޖުރިބާކާރު ޑިފެންޑަރު ސްޕެއިނުގެ ޖެރާޑް ޕީކޭ އާއި، ފްރާންސްގެ ޑިފެންޑަރު ކްލެމެންޓް ލޯންގްލޭ އާއި، ޖަރުމަނުގެ ގޯލްކީޕަރު މާކް-އަންދްރޭ ޓާ ސްޓެގެން އަދި ނެދަލެންޑްސްގެ ޒުވާން މިޑްފީލްޑަރު ފްރެންކީ ޑި ޔޮން ބާސާގެ އެއްބަސްވުން އާކޮށްފިއެވެ.\nމިހާރު އުމުރުން 33 އަހަރު ޕީކޭ ބާސާގެ އެއްބަސްވުން އާކޮށްފައިވަނީ 2024 ވަނަ އަހަރުގެ ޖޫން މަހުގެ ނިޔަލަށެވެ. އަދި ޑިފެންޑަރު ލޯންގްލޭ އާއި، މިޑްފީލްޑަރު ޑި ޔޮން ބާސާގެ އެއްބަސްވުން އާކޮށްފައިވަނީ 2026 ވަނަ އަހަރުގެ ނިޔަލަށެވެ. މީގެ އިތުރުން ބާސާގެ ގޯލު ބަލަހައްޓަމުން އަންނަ ސްޓެގެން އެ ޓީމުގެ އެއްބަސްވުން އާކޮށްފައިވަނީ 2025 ވަނަ އަހަރުގެ ނިޔަލަށެވެ.\nބާސާއިން އެ ޓީމުގެ ހަތަރު ކުޅުންތެރިއެއްގެ އެއްބަސްވުން އާކުރިއިރު، މި އެއްބަސްވުންތަކުގައި ވަނީ މި ކުޅުންތެރިންގެ މުސާރަ ވަގުތީ ގޮތުން ކުޑަކުރުމަށް ހިމަނާފައެވެ. އެގޮތުން ކޮވިޑް-19 ގެ މި ދަނޑިވަޅުގައި މި ކުޅުންތެރިންގެ މުސާރައިން ވަކި އިންސައްތައެއް އުނިކުރާނެއެވެ.\nއެކަމަކު ދާދި ފަހުން ބާސާގެ ހުރިހާ ކުޅުންތެރިންނާއި މުވައްޒަފުންގެ މުސާރައިން 30 އިންސައްތަ އުނިކުރަން އެ ކުލަބުގެ ރައީސް ޖޯސެފް މާރިއާ ބާޓޮމެއޫ ހުށަހެޅުމުން ގިނަ ކުޅުންތެރިން ވަނީ އެކަމަށް ދެކޮޅު ހަދާފައެވެ.\nބާސާގެ ގިނަ ކުޅުންތެރިންތަކެއް އެއްބަސްވުން އައު ކޮށްފައިވާއިރު، އެޓީމުގެ ކެޕްޓަސް ލިއޮނެލް މެސީ މިފަހަރުގެ މި ސީޒަނަށް ފަހު ބާސާ ދުކޮށް ދިއުމަށް ތައްޔާރުވަމުން އަންނަ ކަމަށް ރިޕޯޓުތައް ބުނެއެވެ.\nކޯވިޑް-19 އަށް 26 މީހުން ޕޮސިޓިވްވެއްޖެ\nމި ހަފްތާ ބަންދުގައި އުރީދޫއިން 1ޖީބީ އިންޓަނެޓާއި އެކު އަންލިމިޓެޑް ކޯލްސް 35 ރުފިޔާއަށް!\nކުދި ޖަޒީރާ ޤައުމުތަކުގެ ދިފާޢުގައި ރައީސުލްޖުމްހޫރިއްޔާ ވަކާލާތު ކުރައްވައިފި


Vivo X series ge phone thah gengulhey faraaithakah ufaaveri habareh\nވީވޯ އެކްސް ސީރީޒްގެ އާ ފޯނުތައް ގެންގުޅޭ ފަރާތްތަކަށް އުފާވެރި ހަބަރެއް\nޗައިނާގެ ކުންފުނި ވީވޯގެ އެކްސް ސީރީޒްގެ ދަށުން ނެރެން ނިންމާފައިވާ އާ ފޯނުތަކަށް ތިން އަހަރުގެ އެންޑްރޮއިޑް އަޕްޑޭޓްދޭން ނިންމައިފި އެވެ.\nއެ ކުންފުނިން މިކަން އާދީއްތަ ދުވަހު އިއުލާންކޮށް ބުނެފައިވަނީ މި އަހަރުގެ ޖުލައި ފަހުން ލޯންޗްކުރާ އެކްސް ސީރީޒްގެ ފޯނުތަކަށްސެކިއުރިޓީ އަޕްޑޭޓްސް އާއި އެންޑްރޮއިޑް އޯއެސް އަޕްގްރޭޑް ތިން އަހަރަށް ދޭނެ ކަމަށެވެ.\nމިކަމުން ވީވޯގެ އެންމެ ޕްރީމިއަމް މޮޑެލް ކަމަށްވާ އެކްސް ސީރީޒުން ސްމާޓްފޯނުގެ އެންމެ މަތީ ފަންތި ތަޖުރިބާކޮށްލަން ކަސްޓަމަރުންނަށް ލިބިގެންދާނެ ކަމަށް ވަނީ ބުނެފައެވެ. ނަމަވެސް އާ ޕޮލިސީ ހިނގާނީ ޔޫރަޕާއި އޮސްޓްރޭލިއާގެ އިތުރުން އިންޑިއާގެ މާކެޓަށް ޖުލައި މަހުގެ ނެރޭ ފޯނުތަކަށެވެ.\nވީވޯގެ ސީނިއާ ވައިސް ޕްރެޒިޑެންޓް އަދި ޗީފް ޓެކްނިކަލް އޮފިސަރު ޔުޖިއަން ޝީ ވިދާޅުވިގޮތުގައި އެ ކުންފުނީގެ މަގުސަދަކީ ކަސްޓަމަރުންގެ އުންމީދުތަކާ އެއްވަރުގެ ހިދުމަތްތަކެއް ފޯރުކޮށް ދިނުންކަމަށާއި އެހެންވެ އެކްސް ސީރީޒްގެ ކުރިއަށް ހުރި ފޯނުތަކަށް ވެސް ތިން އަހަރުގެ ސޮފްޓްވެއާ އަޕްޑޭޓް ލިބުމަކީ ކަސްޓަމަރުންނަށްޓަކައި ކޮށްދެވޭ ވަރަށް މުހިއްމު ކަމަކަށް ވާނެ ކަމަށް ވަނީ ބުނެފައެވެ.\nއެކްސް ސީރީޒްގެ ދަށުން ވީވޯ އިން އެންމެ ފަހުން ގެނެސްދިނީ މާޗްގައި ނެރުނު އެކްސް60 އާއި އެކްސް60 ޕްރޯގެ އިތުރުން އެކްސް60 ޕްރޯ ޕްލަސް އެވެ.


(15 މެއި 2019 އާ ގުޅޭ)\n"މަންކޮ.........." ޖޫންއަށް ބުނެލެވުނެވެ. އެންމެންގެ ތޫނު ނަޒަރުތަކުން މަންހާގެ ހިތް ފޮތިފޮތިވަމުންދިޔަކަމެއް އެކަކަށްވެސް ނޭގެއެވެ.\n"އާން........ދާއިން ހުރީ މީހަކާ އިނދެގެން، އެކަމަކު ދާއިން އެއުޅެނީ އަޅުގަނޑާ ތިހީކުރާފަދަ ގޮތަކަށް ކައިވެނި ކުރާކަށް ނޫނޭ.........އަޅުގަނޑަށްވެސް ކައިވެންޏަކީ ކޮބާކަން އެނގެޔޭ.........ވިސްނާފަ ނޫނީ މިފަދަ ނިންމުމެއް ނުނިންމާނެއެއްނު........އަޅުގަނޑަށް އިތުބާރުކޮއްބަލަ.........ތިއްތޭ ޕްލީޒް...........މަންމާ އެއްޗެއް ބުނުއްވަބައްލަވާ...........ކިހިނެތްތައް އަޅުގަނޑު ވިސްނާދޭނީ" މަންހާއަށް ގޮތްހުސްވާގޮތްވިއެވެ. ހަގީގަތުގައި ޒާރާގެ ނަންވެސް ގަންނާކަށް މަންހާ ބޭނުމެއްނުވެއެވެ. އޭނަ ޒާރާއަކީ މޮޔައެކޭ ބުނާކަށް ބޭނުމެއްނޫނެވެ. އަދި ނުވެސް ބުނާނެއެވެ.\n"އަހަރެންގެ ދަރިފުޅުގެ ދިރިއުޅުން ހަލާކުގެ ތެރެއަކަށް ވައްޓާލާކަށް އަހަރެން ބޭނުމެއްނޫން، އަހަންނަށް ތިކައިވެންޏަކަށް ގަބޫލެއް ނުވެވޭނެ، މަންހާ، ދަރިފުޅު ވިސްނާލަ ބަލަ އޭނަ އާއި ދަރިފުޅާއި މެދު ހުރި އުމުރުގެ ތަފާތުކަންވެސް، އަހަރެން ހަމަ ހައިރާންވެއްޖެ މަންހާ ތިފަދަ ކަމެއް ކުރީތީ........ދަރިފުޅު މީހެއްގެ ދެވަނަ އަންބަކަށް ވެގެން އިންނަތަން ދުށުމަށްވުރެ މަރުވިޔަސް މާރަނގަޅު.........ފުރަތަމަ އަނބިދެކެ ވާލޯތްބެއް ދެވަނަ އަންހެނަކާ އިނަސް ނުވާނެ.......ތިކުރަނީ މޮޔަ ހިޔާލެއް...........މަންހާއަކަށް އަދި ނުވިސްނޭނެ..........މަންމަވެސް ހިތައްއަރާ މަންހާއަށް ވިސްނާދޭނީ ކިހިނެއްބާއޭ.........." ވަސީމާ ބުނެލިއެވެ.\nދާއިންއަށް ބުނާނެ އެއްޗެއް ނޭގުނެވެ. އޭނަ މަޑުމަޑުން ތެދުވެ ވަތްދޮރުން ނުކުންނަން ހިނގައިގަތެވެ. އޭނައަށް މިފަދަ ބޮޑު މައްސަލަތަކެއް ޖެހިދާނެކަމަކަށް ހީވެސް ނުކުރެވުނެވެ.\n"ދާއިން........." މަންހާ ދާއިންގެ އަތުގައި ހިފިއެވެ.\n"އަހަރެން މަންހާ އާއި ކައިވެނި ކުރަން ބޭނުން، އެކަމަކު ތިއާއިލާ އާއި ދެކޮޅަށް ކުރާކަށް ނެތިން، އަހަރެން އިންތިޒާރު ކުރާނަން ޖަވާބަކަށް.........މަންހާ.........." ދާއިން މަންހާގެ އަތުގެތެރިން އަތްދަމައިގަންނަމުން އެރީތި ކޯތާފަތުގައި ދެއަތުން ހިފާލަމުން ބަލާލީ ވަރަށްވެސް ފުންނަޒަރަކުންނެވެ. އޭނައަށް މަންހާގެ ދެލޮލުން ވިދާލި ކަރުނައިގެ މުތީތައް ފެނުމާއިއެކު ބޮލުން އިޝާރާތްކޮއްލީ ނުރޯށޭ ބުނާފަދަ ގޮތަކަށެވެ. ޝަރަފް މަންހާގެ އަތުގައި ހިފާ ދާއިންއާއި ދުރަށް ދަމައިގަތީ އެވަގުތުއެވެ. ދާއިން ފުންނޭވާއެއް ބޭރުކޮއްލަމުން އޭނަގެ ނަޒަރު މަންހާ އާއި ވަކިކޮއްލީ އެގެއިން ނުކުންނަން ދާންވެގެންނެވެ.\nދާއިން ނުކުމެގެންދިޔަ މަންޒަރު ބަލަންހުރި މަންހާއަށް ހީވީ އޭނަގެ ހިތް ހަށިގަނޑާވަކިވެގެން ދިޔަހެންނެވެ. އެދެލޮލުން އެއްވެސް ހިފެހެއްޓުމެއްނެތި ކަރުނަތައް ފައިބައިގަތެވެ. ހަމައެހާ އަވަހަށް އޭނަގެ ދެލޯ ފޮހެލިއެވެ. އަވަސް އަވަހަށް އޭނަގެ ކޮޓަރިއާއި ދިމާލަށް ހިނގައިގަތެވެ. އޭނަގެ ހާލު ވިސްނޭވަރުގެ އެކަކުވެސް އެއާއިލާގައި ނެތްކަން އޭނައަށް އެނގެއެވެ. މަންހާއަށް އޭނަގެ ކޮޓަރި ދޮރުލައްޕާ ތަޅުލެވުނީ ކިރިޔާއެވެ. ހުރިދިމާލަށް ދެކަކޫމައްޗަށް ވެއްޓިގެންދިޔައެވެ. އޭނަގެ ހުރިހާ އުއްމީދެއް ފުޑުފުޑުވީއެވެ. ނުރޯން ހިތްވަރުކުރިއަސް އެކަމެއް ނުވިއެވެ. ދެލޮލުން ފައިބަމުންދިޔަ ކަރުނައިގެ މައްޗަށް އެއްވެސް ބާރެއް މަންހާއަކަށް ނުފޯރުވުނެވެ. މިއަދު އޭނައެކޭ ތަޅައިގެންގޮސް ފުޑުފުޑުވެފައިވާ ބިއްލޫރީގެ ބުދެކޭ ތަފާތެއްނެތެވެ.\n"ހާދަ ލަދުވެސް ކުޑަ މީހެކޭ.........އަހަރުމެންގެ ދަރި މިއުޅެނީ އިންނާނެ މީހަކުނުވެގެންތަ؟ އަހަރެން ހިތަކަށް ނާރާ މަންހާ މީހަކާ އިންނަ ވާހަކަ ދެއްކީމަ އެއީ މީހެއްގެ ފިރިއެއްކަމެއް، އަނެއްކޮޅުން އޭނައަށް އަމިއްލަ ސޫރަ ނުފެނޭބާއޭ ހިތަށް އަރާ...........ޅަކުއްޖަކު ފެނުނީމަ އަވަހަށް އޭނަގެ ބޮލަށް އެރިލައިގެން މިއުޅުނީ ކައިވެނި ކުރަން...........ލާހިކެއް ނޫން މަގޭ މަންހާ އާއި ކައިވެނި ކުރާކަށް........." ވަސީމާގެ ރުޅިގަނޑު ފަޅައިގެން ދިޔައެވެ.\n"އަޅުގަނޑަށް ފެންނަނީ މަންހާގެ ކައިވެނި ވިޝާލް އާއިކުރަން، ވިޝާލް ހުރީ މަންކޮއާއި ކޮންމެ ގޮތަކުންވެސް ކައިވެނި ކުރަން ތައްޔާރަށް..........." ޝަރަފް ބުނެލިއެވެ. ސަޢީދު ދެކެވެމުންދިޔަ މަޢުލޫއަށް އެކައްޗެއްވެސް ނުބުންޏެވެ. އޭނަ ގެއިން ނުކުމެގެން ދިޔައީއެވެ. ޝިމާދު ހުރީ ހަދާނެ ގޮތެއް ނޭގިފައެވެ. ބުނާނެއެއްޗެއްވެސް ނޭގިފައެވެ. ޖޫން އަވަސްވެގަތީ މަންހާގެ ކޮޓަރި އާއި ދިމާލަށެވެ.\n"މަންކޮ، ދޮރުހުޅުވާލަ ބަލަ.........." ޖޫން ގޮވާލިއެވެ.\nގޭތެރޭގެ ހަމަޖެހުންވަނީ ގެއްލިފައެވެ. މަންހާގެ ނިންމުމާއިމެދު އެއްބަސްވާ އެކަކުވެސް ނެތެވެ. ވަސީމާގެ ރުޅި ދިޔައީ ގަދަވަމުންނެވެ. ކުޑަކުޑަ އިރުއްސުރެ މަންހާ އިތުބާރު ކުރަމުން އައި ޝަރަފްގެ ނިންމުންތައް މިވަނީ ހީވެސް ނުކުރާފަދަ ގޮތަކަށް ބަދަލުވެފައެވެ. މަންހާއަށް ހެޔޮއެދޭ މީހަކަށްވުރެ ރުޅިވެރި ހަތުރަކަށްވެފައެވެ.\nދާއިން ކާރުމަޑުކޮއްލިއެވެ. އަދި ފުންނޭވާއެއް ބާރުކޮއްލިއެވެ. މިވީ ކިހިނެތްހޭ އޭނަގެ އަމިއްލަ ޒަމީރާ ސުވާލު ކުރިއެވެ. މަންހާ އާއި ކައިވެނި ކުރުމަކީ ހީކުރިހާ ފަސޭހަކަމެއްނޫންކަން އެނގުމުން އެމޫނުވަނީ އުދާސްވެފައެވެ. މަންހާ އެންމެ ފަހުން ބުނެލި ޖުމްލަ އެސިކުނޑީގައި އެނބުރިގަތެވެ. ކަންފަތަށް ހުއްޓުމެއްނެތި އަޑުއިވެމުންދިޔަ ކަހަލައެވެ. މަންހާ އޭނަ އާއި ކައިވެނި ކުރަން ބޭނުންވެފަ ހުރިވަރު ދާއިންއަށް އެޖުމްލައިންވެސް އެނގިގެން ހިގައްޖެއެވެ. މަންހާ ދޫކޮއްލާކަށް ދާއިންގެ ހިތެއް އެއްބަހެއް ނުވިއެވެ. އޭނަގެ ފޯނު ނަގާ މަންހާއަށް ގުޅާލިއެވެ.\n"މަންހާ..........." ފޯނު ނެގުމާއިއެކު ދާއިން ގޮވާލިއެވެ. އެހެންނަމަވެސް އެއްވެސް ޖަވާބެއްނައެވެ. މަންހާ ރޮނީކަން ދާއިންއަށް އެނގުނު ހިނދު އެހިތަށް ތަދުވިއެވެ. ކަންފަތުގައި ފޯނު ޖައްސާލައިގެން ދެލޯ މަރާލައިގެން ދާއިންއަށް އިނދެވުނީއެވެ. މަންހާ ކާޕެޓުމަތީ އަރިއަކަށް ކައިރީގައި ފޯނު ބާއްވާލައިގެން ބަލަހައްޓައިގެން އޮތެވެ. ދޭތެރެއަކުން މަޑުގިސްލުމެއްގެ އަޑު ބޭރުވެއެވެ. އެތަށް އިރެއްވަންދެން ދާއިން އިންގޮތަށް އިނެވެ.\nމަންހާއަށް ދާއިން އާއި އަބަދަށްޓަކާ ވަކިވާން މަޖުބޫރުކުރުވިއެވެ. އޮފީހަށް ދިއުން މަނާކުރިއެވެ. އާއިލާ ރާވަމުންދިޔައީ މަންހާގެ ކައިވެނި ވިޝާލް އާއި ކުރަން ކަން އެނގުމުން އަދި ވަކިން މަންހާ ދެރަވިއެވެ. ވިޝާލް އޭނަ އާއި ކައިވެނި ކުރަން ގަބޫލުވާންވީ ކީއްވެހެއްޔެވެ. އޭނަ ވިޝާލްދެކެ ލޯބިނުވާކަން އެނގޭއިރުވެސް އެފަދަ ނިންމުމެއް ނިންމީހެއްޔެވެ. މަންހާ އެރެއަށްފަހު ކޮޓަރިން ބޭރަށް ނުކުތުން ހުއްޓާލިއެވެ. އޭނަގެ ކަމަކީ ކޮޓަރި ތަޅުލައިގެން އޮވެ ރުއިމެވެ. ދާއިން މަންހާގެ މަތިން ހަނދާންކުރެއެވެ. އޭނަ އަށް ގުޅަން މަސައްކަތް ކުރެއެވެ. އެކަމަކު ވަސީމާ މަންހާގެ ފޯނުވެސް ވަނީ އަތުލާފައެވެ. މަންހާ ކެއިންބުއިމާ މުޅިންހެން ދުރުވިއެވެ. އެންމެން ބަލަބަލާ ތިއްބާ މަންހާގެ ހަށިގަނޑު އަނަރޫފަވަމުންދިޔައެވެ. ދެލޯކައިރިއަށް އަނދިރި ކުލައެއްއެރުމާއިއެކު ދެލޯވަޅުވަދެފައިވިއެވެ. އެދިގު އެސްފިޔަތަށް ނުތެމޭ އިރެއްނުދެއެވެ. ދެހަފްތާވިއިރު ހަށިގަނޑަށް ކާއެއްޗެއް ނުލާ އޮތުމުގެ ސަބަބުން ހޮސްޕިޓަލަށް ގެންދަންޖެހުނެވެ. ދާއިންއަށް ހަބަރުލިބުނީ ކިހިނެތްކަމެއް ނޭގެއެވެ. އޭނަ އެތަނަށް އައުމާއެކު މަންހާގެ އާއިލާ ނުރުހުމުގެ ކަޅިއަޅާލިއެވެ. އެހެންނަމަވެސް ދާއިން ހުއްޓުވާކަށް ނުކެރުނެވެ. އެމަރޖެންސީގައި އޮތް މަންހާ ފެނުމުން އޭނަގެ ހިތަށް އަސަރުކުރިއެވެ. އަނެއްކޮޅުން ރުޅިވެސް އާދެވުނެވެ. އެތަނުގައި ހުރި ވިޝާލްއަށް ދާއިން ފެނުމުން އެނގުނެވެ. އޭނަ ދާއިން މަންހާގެ އަތުގައި ހިފާލައިގެން ގޮނޑީގައި އިން މަންޒަރަށް ވަރަށް ރަނގަޅަށް ބަލާލިއެވެ. މާގިނައިރަކު ދާއިން އެތާކު ނީނެވެ. އެމީހުންނާއި ކުރިމަތިލާން ބޭނުންނުވަނީއެވެ.\nދެތިންދުވަހެއްގެ ތެރޭ މަންހާ ގެއަށް ފޮނުވާލަން އުޅެނިކޮށް އެތަނަށް ޒައުލް އައެވެ. ޑޮކްޓަރެއްގެ ހައިސިއްޔަތުން އާއިލާ އާއި ވާހަކަދެއްކިއެވެ. މަންހާއަށް ޒައުލް ފެނުމާއިއެކު ލޮލުގެ އިޝާރާތުން އެއްވެސް އެއްޗެއް ނުބުނުމަށް އަންގާލިއެވެ. ޒައުލް މަންހާގެ ފުރާނައަށްވެސް ގެއްލުންވެދާނެކަމުގައި އާއިލާއަށް ވިސްނާދިނެވެ. މަންހާގެ ހިތްހަމަޖައްސާދީގެން އުޅުމަށް އިރުޝާދުދިނެވެ. އަދި އެހެންމީހުންނަށް ނޭގޭނޭ ފަދަ ގޮތަކަށް ޒައުލް މަންހާގެ އަތަށް ކުޑަކުޑަ ފޯނެއް ލާދިނެވެ. މަންހާގެ ދިރުންކެނޑިފައިވާ މޫނުމައްޗަށް ހިނިތުންވުމެއް ގެންނަން މަސައްކަތްކުރިއެވެ.\nގެއަށް ދެވުމާއިއެކު މަންހާ ދާއިންއަށް ގުޅިއެވެ. ނަމަވެސް ދާއިން ހުރީ މަންހާދެކެ ވަރަށް ބޮޑަށް ހިތްހަމަ ނުޖެހިފައެވެ. ދެވަނަ ފަހަރަށް އެގޮތަށް މަންހާ ވަރުދެރަވެގެން ހޮސްޕިޓަލަށް ގެންދަން ޖެހިއްޖެނަމަ ނޫނީ އަމިއްލަ ފުރާނައަށް ގެއްލުމެއްވާފަދަ ކަމެއް ކޮއްފިނަ ދާއިން މަންހާ އާއި ދުވަހަކުވެސް ވާހަކަ ނުދައްކާނަން ކަމުގައި ބުންޏެވެ. މަންހާ ދާއިންގެ ގާތުން މާފަށް އެދުނެވެ. އެފަދަކަމެއް ނުކުރާނަން ކަމުގައި ބުނެ ވައުދުވިއެވެ. މައިންބަފައިންގެ އެނދުން ފުއްދާދިނުމަށް ދާއިން އެނދުނެވެ. މަންހާ އެކަމާ ވަރަށް ރުޔެވެ. އެހެންނަމަވެސް ދާއިންއަށްޓަކައި އެވައުދުވެސް ފުއްދާދޭނަން ކަމުގައި ބުންޏެވެ.\nސިޑިން ފައިބައިގެން އައި މަންހާއަށް އާއިލާގެ ހުރިހާ އެންމެން ބަލަހައްޓައިގެން ތިއްބެވެ. މަންހާ މަޑުމަޑުން ކާކޮޓަރިއާއި ދިމާލަށް ދިޔައެވެ. ޖޫން އޭނަގެ ފަހަތުން ދުވެފައިކަހަލަ ގޮތަކަށް ދިޔައެވެ.\n"މަންކޮއަށް ކޯއްޗެއް އަޅާދޭންވީ......." ޖޫން އަވަސް އަވަހަށް އަހާލިއެވެ. އަދި ލުއި ކާއެއްޗެއް ތައްޔާރުކޮއްދީގެން ގެނެސް ކާމެޒުމަތީ ބެހެއްޓިއެވެ. މަންހާއަށް ގޮނޑިދަމާލަމުން އިށީނުމަށް ދެއްކިއެވެ. މަންހާ އިރުކޮޅަކު ތަށީގައި އޮތް ފާންފޮއްޗަށް ބަލަން އިނުމަށްފަހު ތުރުތުރުލާ އަތަކުން އެޕާންފޮތި ނަގާ ކާންފެށިއެވެ. ޖޫން މަންހާގެ ފޭވަރިޓްތަށީގައި ކިރުތައްޓެއް ހަދައިގެން ގެނެސްދިނެވެ. މަންހާގެ ބުރަކަށީގައި ފިރުމަމުން ނަސޭހަތްދެމުން ޖޫންދިޔައެވެ. ކާންއިން މަންހާ ރޯހެން ހީވެގެން ޖޫން ގުދުވެލާ މަންހާއަށް ބަލާލިއެވެ. އާއެކެވެ. މަންހާގެ ކޮންމެ ހަރަކާތެއްގައިވަނީ މަޖުބޫރުކަމެވެ. ޖޫން ހައިރާންވިއެވެ. އެހިތަށްވެސް ވަރަށްފުން އަސަރުތަކެއް ކުރުވިއެވެ. އެއްއަތުން ލޯފޮހެމުން މަންހާދިޔައިއިރު ފައިބަމުންދިޔަ ކަރުނައިގެ ނިމުމެއްނެތެވެ. އެހެންނަމަވެސް އެޕާންފޮތި ކެއުމަށް އޭނަގެ އަމިއްލަ ނަފްސަށް މަޖުބޫރުކުރުވަނީއެވެ.\n"މަންހާ، ތިވަރަށް ނުރޮއެބަލަ.........ތިހިރަ މީހާ ހަލާކުވަނީނު.........." ޖޫން މަންހާގެ ގައިގާ ހިފަހައްޓާލަމުން ބުނެލިއެވެ.\n"އަޅުގަނޑު ދެން ނުރޯނަން، މަރުވާކަށްވެސް ބޭނުމެއްނޫން.............ވިޝާލް އާއިވެސް ކައިވެނި ކުރާނަން.........މަންމަ އާއި ބައްޕަގެ ބަސްއަހާނަން........އެމީހުންގެ ހިތްއުފާވާގޮތަށް ކަންތައްތައް ކޮއްދޭނަން..........." މަންހާ ބުނެލިއެވެ.\nގަދަކަމުން ކަހަލަގޮތަކަށް ކާއެއްޗެއް ހަށިގަނޑަށް އެތެރެ ކުރުމަށްފަހު މަންހާ ކުރިމަތިލީ ވަސީމާ އާއިއެވެ. ވަސީމާ ހިތްހަމަ ނުޖެހިފައިއިންވަރުން މޫނު އަނެއްފަރާތަށް އަނބުރާލިއެވެ.\n"މަންމާ، މަންމަ ބޭނުންވެލައްވަނީ އަޅުގަނޑުގެ ކައިވެނި ވިޝާލް އާއި ކުރަންކަމުގައިވާނަމަ، އެގޮތާ އަޅުގަނޑު ގަބޫލު.............." މަންހާ ވަސީމާގެ ފައިކައިރީ އިށީންނަމުން ވަސީމާގެ އުނގުގައި ބޯއަޅާލިއެވެ.\n"ތިގޮތް ކުރިންވެސް އޮތެއްނު، މަންހާ ތިގޮތަށް ރޮއެފަ އަހަރެން ގާތު ބުންޏަސް އަހަރެން ދުވަހަކުވެސް ގަބޫލެއް ނުވާނަން ވިޝާލް ނޫން މީހަކާ މަންހާ ކައިވެނިކުރާކަށް......." ވަސީމާގެ އަޑުވައިވަނީ ހަރުކަށިކަމެވެ.\n"މަންކޮ ދެން ދާއިންއަކާ ވާހަކައެއް ނުދައްކާނެޔޭ ދޯ......ހިނގާ ކޮޓަރިއަށް" ޖޫން މަންހާގެ ކޮނޑުގައި ހިފާލަމުން ބުނެލިއެވެ. އާރެއްބާރެއްނެތް ކުޑަކުއްޖަކުފަދައިން މަންހާ ތެދުވެގެން އޭނަގެ ކޮޓަރިއާއި ދިމާލަށް ހިނގައިގަތެވެ.\nދާއިން އާއި މަންހާގެ ގުޅުން އާއިލާއަށް އެނގުމާއިއެކު ވިޝާލްއަށް އެގެއަށް އައިސް އުޅޭކަށް ނުކެރެއެވެ. ހަގީގަތް އެނގުހުރެ މަންހާ އާއި ކުރިމަތިލާން ނުކުރެނީއެވެ. ކަންތައްތައްވަނީ ހީވެސް ނުކުރާހާ ހީނަރުވެފައެވެ. އޭނަ އެގެއަށް ނާންނާތީ ވަސީމާ ޝަކުވާކުރެއެވެ. މަންހާއަށް އަދި ނުވިސްނޭނޭ ކަމުގައި އޭނަގެ އާއިލާ ބުނަމުންދެއެވެ. އެހެންނަމަވެސް ވިޝާލްއަށް އެނގޭ އެއްކަމެއް އޮވެއެވެ. މަންހާ އޭނަދެކެ ލޯބިނުވާކަމެވެ. އޭނަ ދާއިންއަށްޓަކައި ދިގު އިންތިޒާރެއްކުރިކަމެވެ. ވިޝާލްގެ ސިކުނޑި މަންހާގެ ހިޔާލުތަކުން ފިތިބާރުވަމުންދިޔައެވެ. އަދިވެސް އޭނަ ވިސްނަނީ އޭނަގެ ނިންމުމާއިމެދުއެވެ. ޝަރަފް އާއި ވެވުނު އެއްބަސްވުން މަތިންނެވެ. މަންހާގެ ހިތް އޭނަގެ މައްޗަށް ލަންބުވާލެވިދާނެބާއޭ ހިތަށްނާރާއިރެއްނުދެއެވެ.\n"ވިޝާލް......ވިޝާލް......އުފާވެރި ހަބަރެއް ހިފައިގެން މިއައީ...." ވިޝާލްގެ ކޮޓަރި ދޮރުހުޅުވާލަމުން ދުވެފައި ކަހަލަ ގޮތަކަށް ވަދެގެން އައި ޖެނީ ބުނެލެލިއެވެ.\n"ކޮން ހަބަރެއް......" ވިޝާލް ކޮޓަރީގައި ހުރި ކުޑަދޮރު ކައިރިން އެނބުރިލަމުން ޖެނީއަށް ބަލާލިއެވެ.\n"މަންހާ އާއި ވިޝާލްގެ ކައިވެނި ކުރަން ވަސިންތަ ގުޅައިފި މަންމައަށް.......މަންމަ އެޚަބަރު އަހާފަ އުދުއްސައިނުގަތީ ކިރިޔާ........އަވަހަށް މިއައީ ވިޝާލްއަށް އެޚަބަރުދޭން....." ޖެނީ އުފަލުންގޮސް ހުރިފިޔަވަޅުމަތީ ހުރެވެނީކީވެސް ނޫނެވެ.\n"އެހެންތަ، މަންހާ ހަމަ ގަބޫލުވީތަ" ވިޝާލްގެ މޫނުމަތިން އެއްވެސް އުފާވެރިކަމެއް ނުފެނުނެވެ.\n"ހޫމް، ކީއްވެ ގަބޫލުނުވާންވީ؟ އަނެއްކާ ކަމެއް ހިނގައިގެންތަ ތިއުޅެނީ.........އަހަރެން މަންހާއަށް ގުޅީމަ ފޯނެއްވެސް ނުނަގާ........" ޖެނީ ހައިރާންވިއެވެ.\n"ނޫން، އެހެނެއްނޫން........އަހަރެން ބޭނުންވަނީ މަންހާގެ ދުލުން އެހެން ބުނާއަޑު އަހާލަން......" ވިޝާލް ކުޑަދޮރުން ބޭރަށް ބަލާލަމުން ބުނެލިއެވެ.\n"ތިކަންވެސް ވާނެއޭ، ހަވީރު މަންމަ އާއި ބައްޕަ އުޅެނީ މަންކޮމެންގެއަށް ދާންވެގެން، ވިޝާލްއަށްވެސް ދާންޖެހޭނެ، އޭރުން ރަނގަޅު ޗާންސެއް ލިބޭނެއެއްނު.........." ޖެނީ ބުނެލިއެވެ.\nގޭގެ އެންމެ ހަގުކުއްޖާގެ ކައިވެނި އިއުލާން ކުރުމަށް ދެއާއިލާ ބައްދަލުވުމަށް ތައްޔާރުވާއިރު ގޭތެރޭގައި އުފާވެރިކަމެއްނެތެވެ. ފޯރިއެއްނެތެވެ. އެއިން އެއްވެސް މަންޒަރެއް ބަލާލުމަށް މަންހާ ނުނިކުމެއެވެ. އޭނަގެ ކޮޓަރީގެ ދޮރު އަބަދުހެން ހުންނަނީ ތަޅުލާފައެވެ. މީހަކު އޭނަގެ ކޮޓަރިއަށް ވަންނަން ބޭނުންނުވާކަހަލައެވެ. އެހެންނަމަވެސް ދާއިންއަށް އޭނަވީ ވަޢުދުގެ މަތިން ހަނދާންނައްތައެއްނުލައެވެ. ހިތުގައި އަޅާވޭނުން އެދޮލުން ކަރުނައައެއްކަމަކު އެކަމަށްވެސް ކެތްތެރިވާން އޭނަ ބޭނުންވިއެވެ. މީގެ ކުރިންވެސް އޭނަ ދާއިންއަށްޓަކައި ކެތްތެރިވިއެވެ. ވީއިރު މިހާރުވެސް ދާއިންއަށްޓަކައި އޭނަ ކެތްތެރިވާނެއެވެ.\n"ޖޫން، ދަރިފުޅު ގޮސް މަންހާ ތައްޔާރުކޮއްދީ، އޭނަ އަމިއްލައަށް ތައްޔާރުވެގެން އަންނާނެކަމުގެ ޔަގީންކަމެއްނެތް، ނާޒިޔާމެންގެ ކުރިމަތީ ލަދުގަންނަވަރުގެ ކަމެއް ކޮއްފާނެތީ ވަރަށް ކަންބޮޑުވޭ........" ވަސީމާ ޖޫންގެ ގާތު ބުނެލިއެވެ.\n"މަންމާ، މަންކޮ އެކަހަލަ ކަމެއްނުކުރާނެއޭ......" ޖޫން ބުނެލިއެވެ. އަދި މަންހާގެ ކޮޓަރިއާއި ދިމާލަށް ހިނގައިގަތެވެ.\nހަވީރުގެ ހިތްފަސޭހަވަގުތެވެ. އެހެންނަމަވެސް ވަގުތަށް މަންހާގެ އެއްވެސް ފަރުވާލެއްނެތެވެ. އޭނަގެ ހަށިގަނޑުންލާ ކޮންމެނޭވާއަކީ ދާއިންއަށްޓަކައި މިހާރު ލާނޭވާއެކެވެ. ބާލީހުގައި މޫނު ފޮރުވާލައިގެން މަންހާއޮތެވެ. ދޮރުގައި މީހަކު ޓަކިޖެހުމުން ދެވަނަ ފަހަރަށް ޖަހަންދެން ނުތެދުވެމަޑުކޮއްލައިގެން އޮތެވެ. ޖޫންގެ އަޑުއިވުމުން މަންހާތެދުވެ ލޯފޮހެލަމުން އިސްތަށިގަނޑު ރަނގަޅުކޮއްލާފައިގޮސް ދޮރުހުޅުވިއެވެ.\n"ދޮންބެދައްތަ ވަންނަންތަ؟" ޖޫން އަހާލިއެވެ. އެއާއިއެކު މަންހާ ހުޅުވާލެވުނު ދޮރު ދޫކޮއްލުމަށްފަހު ކޮޓަރިތެރެއަށް ހިނގައިގަތެވެ.\n"މަންމަ ބުނެގެން މިއައީ، ވިޝާލްގެ އާއިލާ މިގެއަށް އެބައާދޭ.......މަންކޮ ރީތިވެލައިގެން ހުރުމަށް ބުނީ......." ޖޫން މަންހާ ގާތުގައި އެނދުގައި އިށީނދެލައިގެން އިނދެ ބުނެލިއެވެ.\n"ހޫމް........." މަންހާ މަޑުމަޑުން ހޫން ލައްވާލިއެވެ. ކީއްވެކަމެއްނޭގެއެވެ. ޖޫންއަށް މަންހާގެ ކޮނޑުގައި ހިފާގެނެސް ގައިގާ ޖައްސާލެވުނެވެ. މަންހާގެ ބޮލުގައި ފިރުމާލެވުނެވެ.\n"މަންކޮ ދާއިންދެކެ ވަރަށް ލޯބިވޭތަ؟ ކިހިނެތް އެނގެނީ ދާއިން މަންކޮ އާއި މެރީކުރި ގޮތަށް އެހެން އަންހެން ކުއްޖަކާ މެރީ ނުކުރާނެކަމެއް...........މަންމަމެންވެސް ނުގަބޫލު ވެގެން އެއުޅެނީ އެހެންވެ ކަންނޭގެ..........." ޖޫން ވާހަކަދެއްކިއެވެ.\n"އަޅުގަނޑު މިހުރިހާ ކަމެއް މިކުރަނީ ދާއިންއަށްޓަކައި، އޭނައަށް ވީވައުދަށްޓަކައި.........އަޅުގަނޑުގެ އަމިއްލަ ނަފްސަށްވުރެވެސް ބޮޑަށް އޭނަދެކެ ލޯބިވަން، ހަގީގަތަކީ އޭނައަކީ މީހެއްގެ ފިރިއެއްކަމުގައި ވިޔަސް އެކަނިވެރިއަކަށްވީކަން، އެކަން އަޅުގަނޑުގެ ދެލޮލުން ފެނުނު.........އޭނަ އަޅުގަނޑާއި ގުޅެން ބޭނުންވީ އޭނަ އަޅުގަނޑުދެކެ ލޯބިވާތިއެއްނޫން، އެކަމަކު އަޅުގަނޑު އޭނަދެކެ ލޯބިވާކަން އެނގުމުން، އޭނަގެ އަންހެނުން ފިޔަވާ ދެވަނަ މީހެއްދެކެ ލޯބިވާކަށް އޭނަ ބޭނުމެއްނުވޭ، ދާއިންއަކީ މާތް އިންސާނެއް، ލޯބިކަންމިވެވެނީ އެނގުނު ދުވަހުންފެށިގެން އަޅުގަނޑު ދާއިންދެކެ ލޯބިވޭ، އޭނަގެ ދިރިއުޅުމުގެ ބައެއްކަމުގައި ވުމަށް އެދެވޭ........އެއީ މީހެއްގެ ފިރިއެއްކަމުގައި ވިޔަސް މިހިތުގެ މައްޗަށް ބާރެއް ނުފޯރުވުނޭ ދޮންބެދައްތާ............އަޅުގަނޑު އޭނަދެކެ ލޯބިނުވާން ހާދަ މަސައްކަތެއްކުރީމޭ........އެހަނދާންތަކާއި ދުރަކަށްނުދެވުނު...........މިއަދު އަޅުގަނޑުގެ ހިތަށް ތަސައްލީއެއް ލިބުނުހިނދު އާއިލާގެ ހުރިހާ އެންމެންމިވަނީ އަޅުގަނޑާއި އަޅުގަނޑުގެ ލޯތްބާއި ދެމެދުވާ ފާރެއްފަދައިން.........އެކަކުވެސް އަޅުގަނޑުގެ އުފަލާއިމެދު ނުވިސްނާ..........ލޯބިވުމުގެ ހައްގު ކޮންމެ މީހަކަށްވެސް ލިބިގެންވާއިރު، އަޅުގަނޑަށް މިހެންވާންވީ ކީއްވެ.............ދޮންބެދައްތަވެސް ލޯބިވެގެން ނޫންތަ ކައިވެނި ކުރީ، ވީއިރު އަޅުގަނޑަށް އެމިނިވަންކަން ނޯންނަންވީ ކީއްވެ........ދާއިންއަކީ މީހެއްގެ ފިރިއަކަށްވީމަތަ.......މިހިތުގަ ދިއްލުނު ކުޑަކުޑަ އުއްމީދުގެ ހުޅުކޮޅުވެސް ނިއްވާލުމަށް މަޖުބޫރު ކުރުވަނީ ކީއްވެތަ.........އަޅުގަނޑު ވިޝާލްދެކެ ކުޑަކޮށްވެސް ލޯތްބެއް ނުވޭ، އަދި ދުވަހަކުވެސް އޭނަދެކެ ލޯތްބެއް ނުވެވޭނެ............ވާކަށްބޭނުމެއްވެސް ނޫން............ދާއިންކަހަލަ މީހަކަށް އެކަކަށްވެސް ނުވެވޭނެ..........އެކަކަށްވެސް ނުވެވޭނެ......." މަންހާއަށް ގިސްލެވުނެވެ. ޖޫން ކުރިއަށްވުރެ ބާރަށް މަންހާގެ ގައިގާ ހިފަހައްޓާލިއެވެ.


އިންޑިޔާގެ ޢަސްކަރީ މަރުކަޒެއް ނެތި، އިންޑިޔާގެ ޢަސްކަރީ ބާރު ރާއްޖޭގައި؟ - Suvaadheeb\nއިންޑިއާ މޯލްޑިވްސް ނޭޝަނަލް ޑިފެންސް ފޯސް\nއާޓިކަލް ޕޯސްޓްކުރީ ސުވާދީބު 8 މަސް ކުރިން فبراير 16, 2020 0125\nއިންޑިޔާގެ ޚާރިޖީ ސިޔާސަތާ ގުޅޭގޮތުން އެމެރިކާގެ ޖާސޫސީ އިދާރާ ސީއައިއޭއިން ތައްޔާރުކޮށްފައިވާ ރިޕޯޓެއްގައި ބުނެފައިވަނީ އިންޑިޔާއިން އިންޑިޔާގެ ވަށައިގެންވާ އަވައްޓެރި ޤައުމުތަކާމެދު ގެންގުޅޭ ޚާރިޖީ ސިޔާސަތު ބިނޭވެފައި އޮންނަނީ އެޤައުމުތަކުގެ މައްޗަށް އިންޑިޔާގެ ނުފޫޒު ދެމެހެއްޓުމުގެ މައްޗަށް ކަމުގައެވެ. 1982ވަނަ އަހަރު ތައްޔާރުކޮށްފައިވާ މިރިޕޯޓުގައި ބުނެފައިވަނީ އިންޑިޔާއިން ބޭނުންވަނީ މިސަރަހައްދުގެ މައްޗަށް އިންޑިޔާގެ ފުރިހަމަ ބާރު ދަމަހައްޓައި މިސަރަހައްދު އިންޑިޔާގެ އަތް މަތީގައި ބޭއްވުމަށް ކަމުގައެވެ. އަދި އޭގެ އިތުރުން މިރިޕޯޓުގައި ފާހަގަކޮށްފައިވާ ގޮތުގައި އިންޑިޔާ 1947ވަނަ އަހަރުގައި މިނިވަންވުމަށްފަހު އެޤައުމުގެ ޚާރިޖީ ސިޔާސަތު ބިނާކޮށްފައިވަނީ އެޤައުމުގެ އަވައްޓެރިންގެ މައްޗަށް ނުފޫޒު ފޯރުވޭނެ ގޮތްތަކެއް ތަރުތީބުކޮށް ސަރަހައްދީ “ހެޖޮމޯން” ނުވަތަ ފުރިހަމަ ބާރުގެ ގޮތުގައި ދެމި އޮތުމުގެ މައްޗަށް ކަމުގައެވެ. އަދި މިކަމުގައި އަވައްޓެރި ޤައުމުތަކުގައި އިންޑިޔާގެ ޢަސްކަރީ އަސަރުތައް ޤާއިމުކުރުމަށް އިސްކަންދީފައިވާ ކަމުގައިވެސް މިރިޕޯޓުގައި ބުނެފައިވެއެވެ.\nދިވެހިރާއްޖެއާއި އިންޑިޔާގެ މެދުގައި އޮންނަ ތާރީޚީ ދުވަސްވީ ގުޅުމަކީ އެގުޅުމާމެދު އަޅުގަނޑުމެންނަށް އިންކާރުކުރަން ދަތި ގުޅުމެއް ކަމުގައިވީނަމަވެސް އިންޑިޔާއިން ދިވެހިރާއްޖޭގެ މައްޗަށް ނުފޫޒުފޯރުވަން މަސައްކަތްކޮށްފައިވާ ކަމުގެ އަދި ކުރަމުންގެންދާކަމުގެ ތުހުމަތަކީ އިހުގައިވެސް އަދި މިހާރުވެސެ ކުރެވޭ ތުހުމަތެކެވެ. މިތުހުމަތުތަކަށް ބާރުލިބެނީ ދިވެހިރާއްޖޭގެ ކުރީގެ ޚާރިޖީވަޒީރު އަލްއުސްތާޛު ފަތުޙުﷲ ޖަމީލު އދ.ގައި ދެއްވި ތަޤުރީރެއްގައި ނޮވެމްބަރު 3ގެ ޢުދުވާނީ ހަމަލާއާ ގުޅިގެން އެހީތެރިވުމަށް ރާއްޖެއައި އިންޑިޔާ ސިފައިން ރާއްޖެއިން ނުފައިބައިގެން އެކަމާ ދެކޮޅު ހައްދަވައި، އެކަމަށް އިޝާރާތްކުރައްވައި އޭނާ ދެއްވި ތަޤުރީރަކުންނެވެ. އެތަޤުރީރުގައި އަވައްޓެރި ބޮޑެތި ޤައުމުތަކުން ކުދި ޤައުމުތަކަށް ދަތިކަމުގެ ޙާލަތުގައި އެހީތެރިވެދިނުމަށް ޝުކުރުއަދާކުރައްވާ ކަމުގައާއި ނަމަވެސް އެފަދައިން އެހީ ބޭނުންވާ ހާލަތްތަކުގެ ނާޖާއިޒު ފައިދާ ބޮޑެތި ދައުލަތްތަކުން ނަގާ ކަމުގައާއި ސިޔާދީ ބާރުގައި ކުދި ޤައުމުތަކާ ބޮޑެތި ޤައުމުތައް ހަމަހަމަނުވާ ކަމުގައިވެސް ފާހަގަކުރެއްވިއެވެ.\nމިހުރިހައި ވާހަކައެއް މިފަދައިން ދަންނަވާލަން ޖެހުނީ އިންޑިޔާއާއި ދިވެހިރާއްޖޭގެ ގުޅުން ވަރަށް ބޮޑަށް ބަދަހިވަމުން، އިންޑިޔާގެ މައްޗަށް ދިވެހި ދައުލަތުން ބަރޯސާވާ މިންވަރު އިތުރުވަމުންދާތީއެވެ. އެކަމާމެދު ފުންކޮށް ވިސްނައިލަން ޖެހިފައިވާ ކަމުގައި އަޅުގަނޑުގެ ޟަމީރު ޤަބޫލުކުރާތީއެވެ. އަދި އިންޑިޔާއިން ދިވެހިރާއްޖޭގައި ޢަސްކަރީ މަރުކަޒެއް ޤާއިމުކުރަން އުޅޭ ކަމުގެ އަޑުތައް އެކި ދިމާލުން ތިލަވަމުންދާތީއެވެ. ނަމަވެސް ޤާނޫނު އަސާސީއިން އެފަދަ ކަމެއް ކުރުމަށް ވަރަށް ގިނަ ހުރަސްތައް ކުރިމަތިކުރުވާފައިވެއެވެ. ރައްޔިތުން މަޖިލިހުގެ ހުރިހާ މެންބަރުންގެ އެއްބަސްވުމަކުން ނޫނީ ދިވެހިރާއްޖޭގައި ބޭރުގެ ޢަސްކަރީ މަރުކަޒެއް ޤާއިމެއް ނުކުރެވޭނެއެވެ. އެހެންކަމުން މިއަދުގެ ސަރުކާރުން އަދި އެކަންކުރަން ބޭނުންވިޔަސް އެކަން ވާކަށް ނެތެވެ. ޤާނޫނު އަސާސީގެ 251ވަނަ މާއްދާގެ ނ. މިއަދު ލިޔެވިފައި އޮތް ގޮތަށް އޮއްވައި އެކަން ނުވާނެއެވެ. ނަމަވެސް ރާއްޖޭގައި ޢަސްކަރީ ފަރާތްތައް ތިބުން ޤާނޫނު އަސާސީއިން މަނައެއް ނުކުރެއެވެ. އެކި ނަންނަމުގައި އެފަދަ ފަރާތްތައް ތިބޭ ތިބުމަކަށް މަޖިލިހުގެ ރުހުމެއްވެސް ބޭނުންނުވެއެވެ.\nއިންޑިޔާއިން ދިވެހިރާއްޖެއަށް “ހަދިޔާކޮށްފައި” އޮންނަ ދެހެލިކަޕްޓަރުގެ ވާހަކަޔަކީ ވަރަށް ގިނައިން އަޑުއިވޭ ވާހަކައެކެވެ. މިހެލިކަޕްޓަރުތަކުގެ ތެރެއިން ފުރަތަމަ ހެލިކަޕްޓަރު ހަދިޔާކޮށްފައިވަނީ އެމްޑީޕީގެ ފުރަތަމަ ވެރިކަމުގައި ރައީސް ނަޝީދުގެ ދައުރުގައެވެ. އެހެލިކަޕްޓަރު ބޭނުންކުރުމުގައި ދިވެހި ސިފައިންގެ ދައުރެއް ނޯންނާތީ އެހެލިކަޕްޓަރުތައް އަނބުރައި ގެންދިއުމަށް 2018ވަނަ އަހަރުގައި ދިވެހި ސަރުކާރުން އެދިފައިވެއެވެ. ނަމަވެސް އެކަމެއް އެގޮތަކަށް އިންޑިޔާއިން ނުކުރިއެވެ. ހެލިކަޕްޓަރާއި އެއާ ހަވާލުވެގެން އައިސްތިބި ދޮޅަހަކަށް އިންޑިޔާ ސިފައިން އަދިވެސް ދިވެހިރާއްޖޭގައި ހަރަކާތްތެރިވަމުން އެބަދެއެވެ. އެއަހަރު ތެރޭގައި ހެލިކަޕްޓަރު އަނބުރައި ގެންދިޔުމަށް އެދުނު ސަރުކާރު ބަދަލުވެއްޖެއެވެ. އައު ސަރުކާރެއް ވުޖޫދަށް އައިސްފިއެވެ. އިންޑިޔާއިން ޞިފަކުރާ ގޮތުގައި އިންޑިޔާއާ އެކުވެރި ސަރުކާރެކެވެ. ފެންނަ ގޮތުގައި އިންޑިޔާއަށް ބަރޯސާވުން ބޮޑު ސަރުކާރެއްވެސްމެއެވެ. އިންޑިޔާގެ މާލީ އެހީއަކީ ސަރުކާރުގެ ގިނަ މަޝްރޫޢުތަކަކަށް ފައިނޭންސްކޮށް ފައިސާ ހަމަޖައްސާ ގޮތް ކަމުގައިވެއްޖެއެވެ.\nހެލިކަޕްޓަރުގެ ވާހަކަ ވިސްނުންފުޅުގައި ބަހައްޓަވަމުން އެހެން މުހިއްމު ބައެއް ނުކުތާތަކަށް އަލިއަޅުވައިލަމާތޯއެވެ؟ 2018ވަނަ އަހަރުގެ ފެބްރުއަރީ މަހުގެ ތެރޭގައި އޭރުގެ ސުޕްރީމް ކޯޓުން ނެރުނު އަމުރަކާ ގުޅިގެން ސިޔާސީ ގޮތުން ޤައުމު ވަރަށް ބޮޑަށް ހަލަބޮލިވިއެވެ. އެދުވަސްވަރު އައިރިޝް ޓައިމްސްގައި ޝާއިޢުކޮށްފައިވާ ލިޔުމެއްގައި އިންޑިޔާގެ މަތީ ފެންވަރުގެ އޮފިޝަލުންނާ ހަވާލާދީ ބުނެފައިވަނީ އިންޑިޔާގެ ސްޕެޝަލް ފޯސަސްއާއި ވައިގެ ސިފައިންނާއި ކަނޑުމަތީ ލަޝްކަރު އޮތީ ދިވެހިރާއްޖެއަށް ތަދައްޚުލުކޮށް ޤައުމުގައި ނިޒާމު ޤާއިމުކުރުމަށް ތައްޔާރަށް ކަމުގައެވެ. އޭގެ މަސްތަކެއް ފަހުން އެޤައުމުގައި ވެރިކަންކުރާ ބީޖޭޕީގެ މެންބަރެއް އަދި އެޤައުމުގެ ބަރުލަމާނުގެ މެންބަރެއް ކަމުގައިވާ ސުބްރަމާނިއަން ސުވާމީ ވިދާޅުވެފައިވަނީ 2018ވަނަ އަހަރުގެ ރިޔާސީ އިންތިޚާބު އޮޅުވާލައިފިނަމަ، އިންޑިޔާއިން ރާއްޖެ އިސްތިޢުމާރުކުރަން ޖެހޭ ކަމުގައެވެ. އިންތިޚާބު އޮޅުވައިލުންކަމުގައި އިންޑިޔާއިން ޤަބޫލުކުރާނީ އިންޑިޔާ ރުހޭ ނަތީޖާ ނޫން އެހެން ނަތީޖާއެއް އިންތިޚާބުން ނުކުތުން ކަމުގައި ވަރަށް ގިނަ ފަރާތްތަކުން ޤަބޫލުކުރެއެވެ. މިޤަބޫލުކުރުމަށް ސީއައިއޭގެ ރިޕޯޓުންވެސް ބާރުލިބެއެވެ.\nއިންޑިޔާއިން ދިވެހިރާއްޖެއަށް ހުށަހަޅާފައިވާ 100 މިލިއަން ޑޮލަރުގެ ކްރެޑިޓް ލައިނު ފެސިލިޓީއާ ވަރަށް އެއްގޮތް ހުށަހެޅުމެއް ސީޝެލްސަށް އިންޑިޔާއިން ހުށަހެޅިއެވެ. އެޤައުމަށްވެސް 100 މިލިއަން ޑޮލަރު ދިނުމަށެވެ. ޝަރުޠަކީ އެޤައުމުގެ ބޭރުވަރީގައި އޮންނަ އެސަމްޝަން އައިލެންޑު ނަމަކަށް ކިޔުނު ރަށް އިންޑިޔާގެ ޢަސްކަރީ މަރުކަޒެއް ޤާއިމުކުރުމަށް ދިނުމެވެ. ނަމަވެސް ސީޝަލްސަށް ހުށަހެޅި ހުށަހެޅުން ރާއްޖެއަށް ހުށަނާޅަފާނެއެވެ. ރާއްޖޭގެ ޤާނޫނުއަސާސީ އޮތް ގޮތުން އެހާ ފަސޭހައިން ޢަސްކަރީ މަރުކަޒެއް ރާއްޖޭގައި ޤާއިމުކުރެވެން ނެތްކަން އިންޑިޔާއަށްވެސް އެނގޭނެއެވެ.\nއެހެންނަމަވެސް އިންޑިޔާގެ ޢަސްކަރީ މަރުކަޒެއް ނެތި ދިވެހިރާއްޖޭގައި އިންޑިޔާގެ ޢަސްކަރިއްޔާއަށް ނިސްބަތްވާ ލަޝްކަރީން ތިބޭ މިންވަރު ގިނަކުރެވޭނެ ލައްކަ ގޮތް ފެންނާން އެބަ ހުއްޓެވެ. ބޫޓާނު މިސާލަކަށް ބައްލަވާށެވެ. ބޫޓާނަކީ ހިމާލިޔާ ސަރަހައްދުގައި އޮންނަ ކުޑަކުޑަ ޟަޢީފު ބަލިކަށި ޤައުމެކެވެ. 1949ވަނަ އަހަރުގައި ބޫޓާނާއި އިންޑިޔާގެ މެދުގައި އެކުވެރިކަމުގެ އެއްބަސްވުމެއްގައި ސޮއިކުރެވުނެވެ. މިއެއްބަސްވުމުގެ ދަށުން އިންޑިޔާގެ އިރުޝާދާއެކު ޚާރިޖީ ސިޔާސަތު ހިންގުމަށް ބޫޓާނުން އެއްބަސްވިއެވެ. އަދި ބޭރާ ގުޅުންހުރި ކަންކަމާއި ސަލާމަތީ ކަންކަން ކުރިއަށް ގެންދާނީ އިންޑިޔާގެ ލަފާއާއި އިރުޝާދުގެ މަތިން ކަމުގައިވެސް ބޫޓާނުން ނިންމިއެވެ. މިވަގުތު ބޫޓާނުގައި އިންޑިޔާގެ ޢަސްކަރީ ތަމްރީނު ޓީމެއް ހަރަކާތްތެރިވަމުންދެއެވެ. ދާއިމީ ޞިފައެއްގައެވެ.\n1961ވަނަ އަހަރު ފަހުން އިންޑިޔާގެ ޢަސްކަރިއްޔާގެ އިންޖިނިއަރުންގެ ޑިޕާޓުމެންޓުން، ބޫޓާނުގައި ޑާންޓަކް DANTAK ނަމުގައި މަޝްރޫޢެއް ހިންގަމުންދެއެވެ. ބޫޓާނުގެ ބޮޑެތި މަގުތައް ހެދުމާއި، ވައިގެ ބަދަރުތައް ތަރައްޤީކުރުން ފަދަ އެތައް ކަމެއް މިޓީމުން ކުރެއެވެ. މިވެސް އިންޑިޔާގެ ޢަސްކަރިއްޔާގެ ބައެކެވެ. ބޫޓާނު ރައްޔިތުންގެ އިޤުތިޞާދީ ބޭނުންތައް ޙާޞިލުކުރުމުގައި މިބައިމީހުން ކޮންމެވެސް މިންވަރަކަށް އެހީތެރިވީނަމަވެސް، ބޫޓާނުގައި މިޢަސްކަރީން ދެމިތިބުމުގެ ޙަޤީޤީ ބޭނުމަކީ އިންޑިޔާގެ އިސްތިރާޖީ މަޞްލަޙަތުތައް ދިފާޢުކުރުމެވެ.\nމިދެންނެވުނު ބާވަތުގެ ކަންތައްގަނޑެއް ރައީސް ނަޝީދުގެ ވެރިކަމުގައި އެއްބަސްވި އެއްބަސްވުމެއްގެ ތެރެއިން ކުރެވޭ ކަމުގައި ބައެއް ފަރާތްތަކުން ތުހުމަތުކުރެއެވެ. އަޅުގަނޑު މިއިޝާރާތްކުރަނީ އިންޑިޔާއިން އައްޑޫގައި ޤާއިމުކުރަމުންދާ ފުލުހުން ތަމްރީނުކުރާ އެކަޑަމީއަށެވެ. އެތަނުގައި ހުރިހާ މަސައްކަތެއް ކުރަމުންދަނީ އިންޑިޔާ ފަރާތްތަކުން ކަމުގައި ވަރަށް މުޢުތަބަރު މަޞްދަރުތަކުން އަޅުގަނޑުމެންނަށް ކަށަވަރުވެފައިވެއެވެ. ކުރީގެ ރައީސް، ރައީސް ޔާމީނުގެ ވެރިކަމުގައި މިތަނުގެ މަސައްކަތް ހުއްޓިފައި އޮތުމަށްފަހު މިހާރު އަނެއްކާވެސް އެސަރަހައްދުގައި މަސައްކަތް ވަރަށް ހަލުއިކޮށް ކުރިއަށް އެބަދެއެވެ.\nރައީސް އިބްރާހީމް ޞާލިހަށް ވެރިކަން ލިބިވަޑައިގަތުމާއެކު، ވިލާތުގައި ހުންނެވި ކުރީގެ ރައީސުލްޖުމްހޫރިއްޔާ އަދި މިހާރުގެ ރައްޔިތުން މަޖިލިހުގެ ރައީސް، ރައީސް ނަޝީދު ރާއްޖެވަޑައިގެން އައްޑޫއަށް ޒިޔާރަތްކުރެއްވިއެވެ. އެޒިޔާރަތުގައި އެމަނިކުފާނު ވިދާޅުވީ އައު ފިނި ހަނގުރާމައެއް އިންޑިޔާ ކަނޑުގައި ފެށިގެން އުޅޭ ކަމުގައެވެ. އަދި ޗައިނާއާއި އިންޑިޔާގެ ވާދަވެރިކަމުގެ ވާހަކަދައްކަވައި، މިހަނގުރާމައިގައި ޞުލްޙަވެރި ޙައްލެއް އުފަންވާނީ އައްޑޫއިން ކަމުގައިވެސް ވިދާޅުވިއެވެ. އެޙައްލަކީ ކޮބައިކަމެއް ސާފުކޮށްނުދެއްވައެވެ. އެހިސާބުން އެއިޝާރާތްކުރެއްވި ހައްލަކީ އިންޑިޔާއިން އައްޑޫގައި ބިނާކުރަމުންދާ ފުލުހުން ތަމްރީނުކުރާ އެކަޑަމީތޯ މުޙައްލިލުން ސުވާލުކުރާނެއެވެ. ނުކުރާނަމަ އެއީ މައްސަލައެކެވެ.\nމިދެންނެވުނު ހުރިހާ ވާހަކައަކަށް ބާރުލިބޭ ލިޔުމެއް 2018ވަނަ އަހަރުގެ ނޮވެންބަރު މަހުގައި ނިކީ އޭޝިޔަން ރިވީވުގައި ޝާއިޢުކުރެވުނެވެ. އެއީ ދިވެހިރާއްޖެއަށް 1 ބިލިއަން ޑޮލަރުގެ އެހީ އިންޑިޔާއިން ދީ ޗައިނާއިން ނަގާފައިވާ ލޯނުތައް އަދާކުރުމުގައި އެހީތެރިވާ ވާހަކައެވެ. ނަމަވެސް އެއެހީގެ ޝަރުޠަކީ ޗައިނާއާ ދުރުވުމާއި، އިންޑިޔާގެ ޢަސްކަރީ ފަރާތްތައް ދާއިމީ ގޮތެއްގައި ރާއްޖޭގައި ތިބެވޭ ގޮތް ހެދުމެވެ. މިލިޔުމުން އަޅުގަނޑުގެ ލޮލުގައި އަޅައިގަތީ ޢަސްކަރީ މަރުކަޒު މިޢިބާރާތް ނެތުމުންނެވެ. ޢަސްކަރީ ފަރާތްތަކެއް ބޭތިއްބުމުގެ ވާހަކަ އޮވެފައި ޢަސްކަރީ ބޭސްއެއް ޤާއިމުކުރުމުގެ ވާހަކަ ނެތުމުންނެވެ. ކުޑަކޮށް ބަލައިލާ ވިސްނައިލުމުން ފެންނަ ޙަޤީޤަތަކީ ޢަސްކަރީ މަރުކަޒެއް ޤާއިމުކުރުމަކާ ނުލައިވެސް ޢަސްކަރީ ފަރާތްތައް ޤައުމެއްގައި ބޭތިއްބިދާނެ ކަމެވެ. އަދި އެކަމުގެ ތަޖުރިބާއާއި ކަންކުރާންވީ ގޮތް އިންޑިޔާއަށް ވަރަށް ރަނގަޅަށް އެނގޭ ކަމެވެ.\n“ޖޯޝުގައި” ޖެހިގެން މުޅި ޤައުމުގައި ހުޅު ރޯކުރިތާ 8 އަހަރު!\nމޯދީއަށް ރަސްމީ ގޮތުން މަރުޙަބާ ދަންނަވައިފި


މައިމީހާގެ ބަނޑުގައި އޮންނަ ކުޑަކުޑަ، ތުއްތުތުއްތު ދަރިފުޅުގެ ލޮލަށް ތަންތަން ފެނުމުގެ ކުރިން އެ ކުއްޖާގެ ކަންފަތަށް މައިމީހާގެ އަޑު އިވެންފަށާކަން ސައިންސްވެރިންނަށް ހޯދުނީ ދާދިފަހުންނެވެ. ނަމަވެސް މީގެ 1400 އަހަރުކުރިން ބާއްވަވައިލެއްވެވި ކީރިތި ޤްރުއާނުގައި އެކަން އެނގެން އެބައޮތެވެ.\nކީރިތި ޤްރުއާނުގެ އާޔަތްތަކުގައި ދަރިފުޅަށް ފެނުމުގެ ވާހަކައިގެ ކުރިއަށް ބަޔާންކުރައްވަވާފައިވަނީ އަޑުއިވުމުގެ ވާހަކައެވެ.\n"ހަމަކަށަވަރުން، އެއްކުރައްވާފައިވާ މަނިތިއްކަކުން، ތިމަންރަސްކަލާނގެ އިންސާނާ ހެއްދެވީމެވެ. (އެއީ) އޭނާ އިމްތިޙާން ކުރެއްވުމަށްޓަކައެވެ. ފަހެ، ކަންފަތަށް އިވޭ، ލޮލަށް ފެންނަ މީހަކު ކަމުގައި ތިމަންރަސްކަލާނގެ އޭނާ ލެއްވެވީމެވެ." (އައްނިސާ: 2)\n"އެކަލާނގެއީ، ތިއަބައިމީހުންނަށްޓަކައި، އިވުމާއި، ފެނުމާއި، ހިތްތައް އުފެއްދެވި ރަސްކަލާނގެއެވެ. ތިޔަބައިމީހުން ޝުކުރު ކުރަނީ، ވަރަށްވެސް މަދުންނެވެ." (އަލްމުއްމިނޫން: 78)\nމިއާޔަތަށް ބަލައިފިނަމަ ފުރަތަމަ ފަށާނީ އަޑު އިވޭށެވެ! ދެން ފެންނަން ފަށާނީއެވެ! އިޙްޞާޞް ކުރެވެން ފަށާނީ3ވަނައަށެވެ.\nމިއީ މައިން ވަރަށް ބޮޑަށް ސަމާލުކަން ދޭންޖެހޭނެ ކަމެކެވެ. ދަރިފުޅު ބަނޑުގައި އަށަގަތުމާއިއެކު ކީރިތި ޤްރުއާން ކިޔެވުން ގިނަކޮށް ހެޔޮ ލަފާ ބަސްތައް ނޫނީ ދުލުން ނުބުނަންވީ މިފަދަ ސަބަބުތަކަށްޓަކައެވެ. ބަނޑުގައި އޮންނަ ދަރިފުޅަށް މައިމީހާގެ އަޑުތައް އިވޭނެތީއެވެ. ދަރިފުޅު ފުރަތަމަ ދަސްކުރާނީ މައިމީހާގެ އަޑުތައް ކަމުގައިވާތީއެވެ.\nމިހެން ބުނުމުން ކުއްޖާއަށް އިވޭނީ މައިމީހާގެ އެތެރެހަށީގެ އަޑުތައް ކަމަށް ބުނެ ބަހަނާތައް ދައްކަން އުޅެފާނެއެވެ. ނަމަވެސް އެކަން ސާބިތުކޮށްދެވޭނެ އެއްވެސް ހެއްކެއް އަދި މިހައިތަނަށް ހޯދިފައެއް ނެތެވެ. އެއިގެ ބަދަލުގައި ފެނި ސާބިތުވާން އޮތީ ދަރިފުޅަށް ބަލިވެ އިނދެ ހޭދަކުރާ ދުވަސްތަކުގައި ތަޤްވާވެރިކަމުގައި ސާބިތުވާ މައިންނަށް ލިބޭ ކުދިންގެ އަޚްލާޤުން އެކަމުގެ އަސަރު ފެންނަކަމެވެ.\nއަމިއްލަ ހަޔާތަށް ރަނގަޅު ގޮތްތައް މެދުވެރިވުމަށް އެދޭ މީހާ މިކަންކަމަށް ވިސްނައިލާށެވެ!\nއެއްވެސް މީހަކު ރުއްސަން ދީނާ ޚިލާފް ކަމެއް ކުރުމުގެ ކުރިން ތިބާގެ މުޅި ޙަޔާތް ބަރުބާދުވެދާނެކަމަށް ބިރުވެތިވާށެވެ!


Shaahidhaa ge Maraai Gulhigen Hayyarukuri Eynaa ge Firimeehaa Dhookohlaifi\nނޮޅިވަރަމުން މާލެ ގެނައުމަށް ޝާހިދާގެ ހަށިގަނޑު ލޯންޗަށް އަރުވަނީ--\n27 ޖޫން 20180ކޮމެންޓް\nޝާހިދާގެ މަރާއި ގުޅިގެން ހައްޔަރުކުރި އޭނާގެ ފިރިމީހާ ދޫކޮށްލައިފި\nމިއަހަރުގެ މާޗް މަހު އެއް ވަނަ ދުވަހުގެ ހދ. ނޮޅިވަރަމުގައި ދަން ޖެހިފައި ހުއްޓާ ފެނުނު ޝާހިދާ އަލީގެ މަރުގެ މައްސަލާގައި ހައްޔަރުކުރި މީހާ ދޫކޮށްލައިފިއެވެ.\nވީއެފްޕީއަށް މައުލޫމާތު ދެމުން ފުލުހުން ބުނީ ޝާހިދާގެ މަރާއި ގުޅިގެން ހައްޔަރުކުރި މީހާ ދޫކޮށްލާފައިވާތާ ދުވަސްކޮޅެއް ވެއްޖެ ކަމަށެވެ. ނަމަވެސް އެމީހާ ދޫކޮށްލި ދުވަހެއް އަދި ދޫކޮށްލީ ކީއްވެގެން ކަމެއް ފުލުހުން ނުބުނެއެވެ.\nހދ. ނޮޅިވަރަމުން ވާހަކަ ދެއްކި މީހަކު ބުނި ގޮތުގައި ޝާހިދާގެ މަރާއި ގުޅިގެން ހައްޔަރުކޮށްފައިވަނީ އޭނާގެ ފިރިމީހާ އަބޫބަކުރު އިބްރާހީމެވެ.\nމައްސަލައިގައި ހައްޔަރުކުރި މީހާ ދޫކޮށްލި ނަމަވެސް މައްސަލަ އަދިވެސް ތަހުގީގު ކުރަމުންދާތީ އިތުރު ތަފުސީލު ދެވެން ނެތް ކަމަށް ފުލުހުން ބުނެއެވެ.\nޝާހިދާގެ މަރުގެ މައްސަލައިގައި އޭނާ ފިރިމީހާ ހައްޔަރު ކޮށްފައިވަނީ އެޕްރީލް މަހުގެ 11 ވަނަ ދުވަހުއެވެ. ގޭގެ ގިފިލި ތެރޭގައި ޝާހިދާ ދަންޖެހިފައި ހުއްޓާ އެންމެ ފުރަތަމަ އޭނާގެ ފިރިމީހާއަށް ފެނިފައިވާއިރު، އޭނާ ވަނީ ޝާހިދާ ހޮސްޕިޓަލަށް ވެސް ގެންގޮސްފައެވެ. ނަމަވެސް ހޮސްޕިޓަލަށް ގެންދިޔައިރުވެސް ޝާހިދާ ވަނީ މަރުވެފައިކަމަށް ހޮސްޕިޓަލުން ބުނެއެވެ.\nޝާހިދާގެ ހަށިގަނޑު ޕޯޓްމޯޓަމް ހެދުމަށް އިންޑިއާގެ ޓްރިވެންޑްރަމަށް އަށް ގެންގޮސްފައިވަނީ މާޗް މަހުގެ ހަ ވަނަ ދުވަހުގެ ރޭގައެވެ. އަދި ޕޯސްޓްމޯޓަމް އަށް ފަހު ޝާހިދާގެ ހަށިގަނޑު ރާއްޖެ ގެނެސް ވަޅުލާފައިވަނީ އެމަހު އަށް ވަނަ ދުވަހު ކުޅުދުއްފުށީ ގައެވެ.\nދަންޖެހިގެން މަރުވުން މަރު ހދ. ނޮޅިވަރަމް ފުލުހުން


SunOnline: Dhiraagu TV aai fiber broadband Maavashah\nދިރާގު ޓީވީ އާއި ފައިބާ ބްރޯޑްބޭންޑް މާވަށަށް\n22 Jul 2020, 12:23\nއެގޮތުން، ރާއްޖޭގެ ގޭބިސީތަކަށް ފޯރުކޮށްދޭ އެންމެ ގިނަ ޑޭޓާ އެލަވަންސް ހިމެނޭ ޕެކޭޖްވެސް ދިރާގު ފައިބާ ބްރޯޑްބޭންޑް ހިދުމަތުން ފޯރުކޮށްދޭނެއެވެ. މިހާރު ލ. މާވަށުގެ ކަސްޓަމަރުންނަށްވެސް ދިރާގު ފައިބަރ ބްރޯޑްބޭންޑްގެ ހުރިހާ ޕްކޭޖެއް ތަޖުރިބާ ކޮށްލެވޭނެކަމަށް އެ ކުންފުނިން ބުންޏެވެ.\nދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ. ދިރާގު ޓީވީއަށްދިވެހިންގެ މެދުގައި އެންމެ މަޤުބޫލު އެއް ނެޓްވޯކް ކަމަށްވާ "ސްޓާ" ނެޓްވޯކްގެ ޗެނަލްތައްވެސް ދާދިފަހުން ވަނީ ތައާރަފުކޮށްފައިއެވެ. ދިރާގު ޓީވީގެ ހުރިހާ ޗެނަލަކާއި އޮން-ޑިމާންޑްގެ ކޮންޓެންޓް ތައް އަގާއި ކޮލިޓީގެ އެއްވެސް ތަފާތެއްނެތި މިހާރު މާވަށުގެ ރައްޔިތުންނަށް ބަލާލެވޭނެ ކަމަށް ދިރާގުން ބުންޏެވެ.\nދިރާގު ސީނިއާ މެނޭޖަރ ބްރޭންޑް އެންޑް މާކެޓިން ކޮމިއުނިކޭޝަންސް މުހައްމަދު މިރްޝާން ހަސަން ވިދާޅުވީ ދިރާގުގެ އަމާޒަކީ އަބަދުވެސް ކަސްޓަމަރުންނަށް އިތުބާރު ހިފޭ ރަނގަޅު ހިދުމަތެއް ފޯރުކޮށްދީ، ވީހާވެސް ގިނަ ރަށްތަކަށް ދިރާގު ހައިސްޕީޑް ފައިބާ އިންޓަނެޓް ފޯރުކޮށްދިނުން ކަމަށެވެ.\nފައިބާ ބްރޯޑްބޭންޑަކީ ބްރޯޑްބޭންޑް ހިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ހިދުމަތެވެ. މީގެ އިތުރުން ދިރާގު ފައިބާ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބާ ނެޓްވޯކެވެ. މިހާރު ރާއްޖޭގެ ގޭބިސީގެ 75 އިންސައްތައަށް މި ހިދުމަތް ދިރާގުން ވަނީ ފޯރުކޮށްދީފައިއެވެ. މީގެ ތެރޭގައި 60 ރަށް ހިމެނެއެވެ.\nސަތޭކަ އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 73 ޕަސެންޓް ގޭބިސީއަށް ދިރާގުޓީވީ ހިދުމަތް ފޯރުކޮށްދީފައިއެވެ. އޭގެ ތެރޭގައި 53 ރަށް ހިމެނޭ އިރު، ފިކްސްޑް ބްރޯޑްބޭންޑް ހިދުމަތް ނެތް ރަށްތަކަށްވެސް ޕްރައިވެޓް ނެޓްވޯކްތަކާ ގުޅިގެން ދިރާގު ޓީވީގެ ހިދުމަތް ވަނީ ފޯރުކޮށްދީފައިއެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއިފަސޭހަގޮތްތައް ހޯދައިދިނުމަށް ކަމަށް އެ ކުންފުނިން ބުންޏެވެ.\nއެގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް އަބަދުވެސް މަސައްކަތް ދިރާގުން ކުރިއަށް ގެންދާނެ ކަމަށް އެ ކުންފުނިން ބުންޏެވެ.


Afgan ga thibi dhivehinge haaleh neyngey :HRCM\nއަފްޣާނުގައި ތިބި ދިވެހިންގެ ހާލެއް ނޭނގޭ: އެޗްއާރްސީއެމް\nއެޗްއާރްސީއެމްގެ ބައެއް މެންބަރުން: އަފްޣާނުގައި ތިބި ދިވެހިންގެ ހާލު އެ ކޮމިޝަނަކަށް ނޭންގެ\nއަފްގާނިސްތާނުގެ ސަރުކާރު ވެއްޓި ތާލިބަނުންގެ އަތްމައްޗަށް ގައުމު ގޮސްފައިވާއިރު އެ ގައުމުގެ ޖަލުގައި ތިބި ދިވެހި ދެމަފިރިންނާއި އެ މީހުންގެ ހަތަރު ދަރިންގެ ހާލު ހުރި ގޮތެއް އެނގިފައި ނުވާ ކަމަށް ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އިން\nނަން ނުޖެހުމަށް ޝަރުތުކޮށް އެޗްއާރްސީއެމްގެ މެމްބަރަކު އަވަސް އަށް ވިދާޅުވީ އަފްޣާނުގައި ތިބި ދިވެހިންގެ ހާލު އަދި ނޭނގޭ ކަމަށެވެ. ނަމަވެސް އެ ގައުމުގެ ހިއުމަން ރައިސްޓް ކޮމިޝަނާއި ގުޅައި ވީއެންމެ އަވަހަށް އަފްޣާނުގައި ތިބި ދިވެހިންގެ މައުލޫމާތު ދިނުމަށް އެދިފައިވާނެ ކަމަށެވެ.\nމ. މޫންލައިޓްވެލީ، އަލީ ޝާފިއު އާއި އޭނާގެ އަންހެނުންނާއި ހަތަރު ދަރިން ތިބީ އަފްގާނުގެ ޖަލެއްގަ އެވެ. އަފްޣާނިސްތާނުގެ ސަރުކާރު ބަދަލުވެފައި މިވަނީ އެ ކުދިން ގެނައުމުގެ މަސައްކަތް ދިވެހި ސަރުކާރުން ކުރަމުން ދަނިކޮށެވެ. މިކަމާ ގުޅިގެން އެޗްއާރްސީއެމްގެ މެމްބަރު ވިދާޅުވީ މިހާރު އޮތީ ފޮރިން މިނިސްޓްރީން އެކުދިން ގެނައުމުގެ މަސައްކަތް ކަމަށެވެ. އަދި އެކަމުގެ އަޕްޑޭޓެއް ނުލިބޭ ކަމަށް ވެސް ވިދާޅުވި އެވެ.\nތާލިބާނުން އަފްގާނިސްތާނު ހިފުމާ ގުޅިގެން އެކުދިން ރާއްޖެ ގެނައުމަށް އުދަގޫތަކެއް ކުރިމަތިވާނެ ކަމަށް ވެސް މެމްބަރު ވިދާޅުވި އެވެ. އަދި އެކުދިންނާ ގުޅޭ މައުލޫމާތެއް ލިބުނުހާ އަވަހަށް ހިއްސާ ކުރައްވާނެ ކަމުގެ ޔަގީންކަން ވެސް ދެއްވި އެވެ.\nޝާފިއު، އަފްޣާނިސްތާނަށް އެތެރެވެފައި ވަނީ އޮކްޓޫބަރު 2018 ގައެވެ. އޭނާ އެތެރެވީ ސްރީލަންކާ މަގުން ޕާކިސްތާނަށް ގޮސް އެ ގައުމުންނެވެ. ޝާފިއު އާއި އާއިލާ ހައްޔަރު ކުރީ އަފްޣާނިސްތާނުގެ ނަންގަރްހާރު ޕްރޮވިންސުންނެވެ. ޝާފިއު އަފްގާނިސްތާނަށް ދަތުރު ކުރީ ޓެރަރިސްޓު ޖަމާއަތް އިސްލާމިކް ސްޓޭޓުގެ ގޮތްޕެއް ކަމަށްވާ "އިސްލާމިކް ސްޓޭޓް ހޮރިސާން ޕްރޮވިންސް"އާ ގުޅުމަށެވެ.\nއޭނާ ވަނީ 2015ގައި ވެސް ޖިހާދު ކުރަން ދާން ކަމަށް ބުނެ ކުރީގެ އަނބިމީހާ އާއި ދަރިއަކު ގޮވައިގެން ސީރިއާ ފުރަން އުޅެފަ އެވެ. ނަމަވެސް އެފަހަރު ފުލުހުން އޭނާ އެއާޕޯޓުން ހިފެހެއްޓީ އެވެ.\nހަމަ އެ އަހަރު އޭނާ ވަނީ ބ. ހިބަޅިދޫ ފަޅުތެރެއިން ފެނިފައިވާ ސިފައިންގެ އިން ވަގަށް ނަގާފައިވާ ހަތިޔާރާއި ގޮވާތަކެއްޗާ ގުޅުން ހުރި ބައެއް ތަކެތި އޭނާގެ އަތުން ފެނިގެން ވެސް ހައްޔަރުކޮށްފަ އެވެ. ނަމަވެސް ހެކި ނެތިގެން އޭނާ ދޫކޮށްލީ އެވެ.\nރައީސް އިބްރާހިމް މުހައްމަދު ސޯލިހު އެޗްއާރްސީއެމް ޓެރަރިޒަމް + އަފްޣާނިސްތާން ފޮރިން މިނިސްޓްރީ ތާލިބާން


Mee Supreme Courtun Ninmi Emme Insaafuveri Ninmun: Shiyam - Vaguthu\nޕީޕީއެމް ގެ ނައިބު ރައީސް އަހުމަދު ސިޔާމް؛- ވަގުތު އިމޭޖަސް-މުހައްމަދު އަފްޒަލް\nކުރީގެ ރައީސް އަބްދުﷲ ޔާމީން މިނިވަން ކުރަން ސުޕްރީމް ކޯޓުން މިއަދުކުރި ހުކުމަކީ އިންސާފުވެރި ނިންމުމެއް ކަމަށާއި، މި ހުކުމުން ވެސް ރާއްޖޭގައި އިންސާފުވެރި ފަނޑިޔާރުން ތިބިކަން ކަމަށް ހާމަވެފައިވާ ކަމަށް ރައްޔިތުންގެ މަޖިލިހުގެ ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވެއްޖެއެވެ.\nޔާމީންގެ މައްޗަށް ދަށު ކޯޓުން އިއްވާފައިވާ ފަސް އަހަރުގެ ޖަލު ހުކުމް ސުޕްރީމް ކޯޓުން ބާތިލްކޮށް އެމަނިކުފާނު މިނިވަންކޮށްފައިވާއިރު ޔާމީންގެ ސަޕޯޓަރުން ގެންދަނީ އުފާފާޅު ކުރަމުންނެވެ. ސަޕޯޓަރުން ބުނާ ގޮތުގައި ޔާމީން މިނިވަންވުމަކީ ހައްގަށް ނަސްރު ލިބުމެވެ.\nޔާމީނުގެ މައްޗަށް ކުރި ހުކުމާއި ގުޅިގެން ރާއްޖެ ޓީވީއަށް ދިން އިންޓަވިއުއެއްގައި ޕީޕީއެމްގެ ނައިބު ރައީސް ކަން ވެސް ކުރައްވަމުން ގެންދަވާ ޝިޔާމް ވިދާޅުވީ ދަށު ކޯޓުން ކުރި ހުކުމަކީ ސިޔާސީ ހުކުމެއް ކަމަށެވެ. އަދި އެ ހުކުމަށް ހައިކޯޓުން ތާއީދު ކުރުމަކީ ވެސް ސިޔާސީ ކަމެއް ކަމަށް ވިދާޅުވިއެވެ. މި ހުރިހާ ކަމަކާއެކީގައި ކޮންމެވެސް ހިސާބަކުން އިންސާފު ގާއިމްކުރާނެ ބަޔަކު އެބަތިބިކަން މިއަދު ހާމަވެއްޖެ ކަމަށް ޝިޔާމް ވިދާޅުވިއެވެ.\n"އަޅުގަނޑު ގަބޫލުކުރަނީ ދަށުކޯޓުން މައްސަލަތައް ހިނގައި ދިޔައިރު، ސިޔާސީ ނުފޫޒު އިންތިހާއަށް އޮތް ކަމަށް. އަޅުގަނޑު ގޮވާލަން ދަށުކޯޓުން ރައީސް ޔާމީނަށް ހުކުމް އިއްވި ފަނޑިޔާރުން މިހާރުން މިހާރަށް ވަކިކުރަން" ޝިޔާމް ވިދާޅުވިއެވެ.\nޕީޕީއެމްގެ ނައިބު ރައީސް މިއަދު އެ ޕާޓީގެ އޮފީހުގައި. --- ވަގުތު އިމޭޖަސް: އިބްރާހިމް ޝާބިލް\nމީގެ އިތުރުން ޝިޔާމް ވިދާޅުވީ، ސުޕްރީމް ކޯޓުން މިއަދު އިއްވި ހުކުމާއެކު ޔާމީނުގެ މައްޗަށް އުފުލާފައިވާ އެހެން ހުރިހާ ދައުވާއެއް ބާތިލްވާން ޖެހޭނެ ކަމަށެވެ. ޝިޔާމް ވިދާޅުވި ގޮތުގައި ސުޕްރީމް ކޯޓުން ކުރި ހުކުމުން ދޭހަކޮށްދެނީ ފާސިގުން ދީފައިވާ ހެކިބަހަކީ ތަހުގީގުގައި ވެސް ގަބޫލުކުރެވޭނެ ހެކިބަހެއް ނޫން ކަމެވެ. ޝިޔާމް ވިދާޅުވީ ދެންހުރި ޔާމީނުގެ މައްސަލަތަކަށް ފާސިގުންގެ ހެކިބަސް ނެގިފައިވާނަމަ، ހެކިބަސް ބާތިލްވާން ޖެހޭނެ ކަމަށެވެ.\nޔާމީންގެ މައްޗަށް ދައުވާ ކުރި މަނީ ލޯންޑްރިންގެ މައްސަލަ ސުޕްރީމް ކޯޓުގައި ބެއްލެވީ ތިން ފަނޑިޔާރުންގެ ބެންޗަކުންނެވެ. ރިޔާސަތުގައި އިންނެވީ ފަނޑިޔާރު މަހާޒް އަލީ ޒާހިރެވެ. ދެން ތިއްބެވީ ފަނޑިޔާރު ޑރ. އަޒްމިރަލްދާ ޒާހިރުއާއި، ފަނޑިޔާރު ޑރ. މުހައްމަދު އިބްރާހީމްއެވެ.\nމައްސަލާގައި ހުކުމް އިއްވަވަމުން ރައުޔު ހާމަކުރެއްވީ ފަނޑިޔާރު މަހާޒެވެ. ދެން ތިއްބެވި ދެ ފަނޑިޔާރުން ވެސް ފަނޑިޔާރު މަހާޒްގެ ރައުޔައަށް ތާއީދު ކުރެއްވިއެވެ. ދަށު ކޯޓުގެ ހުކުމް ބާތިލްކުރީ ތިން ފަނޑިޔާރުންގެ އިއްތިފާގުންނެވެ.\nކްރިމިނަލް ކޯޓުގެ ހުކުމާއި، ހައި ކޯޓުން އެ ހުކުމަށް ތާއިދު ކުރި ހުކުމް ސުޕްރީމް ކޯޓުން ބާތިލް ކުރި މައިގަނޑު ސަބަބަކީ އެސްއޯއެފްގެ ޗެކަކީ ދައުލަތަށް ލިބެންޖެހޭ ޗެކެއް ކަމާ މެދު ފާޅުކަން ބޮޑު ސުވާލުތަކެއް އުފެދުމުންނެވެ.\nނޮވެމްބަރު 30, 2021 16:56\nކުރިންވެސް ސްޕްރިންގ ކޯޓުން ނިންމަވަނީ އިންސާފުވެރި ނިންމުން ކޮންމެ ނިންމުމެއްވެސް ދެކޮޅުން ބަލަނީ ދެގޮތަށް


އަނަސްއަށްވުރެ ވަކިން މާލެ ދަންނަ ބޭފުޅަކު މަދުވާނެ: ރ.ނަޝީދު - DhiDaily\nއަނަސްއަށްވުރެ ވަކިން މާލެ ދަންނަ ބޭފުޅަކު މަދުވާނެ: ރ.ނަޝީދު\nއެމްޑީޕީގެ ފަރާތުން މާލޭ ސިޓީގެ މޭޔަރުކަމަށް ވާދަކުރައްވާ އަނަސް ޢަބްދުއްސައްތާރަށްވުރެ ވަކިން މާލެ ދަންނަ ބޭފުޅަކު މަދުވާނެކަމަށް، އެމްޑީޕީގެ ރަައީސް އަދި ރައްޔިތުން މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެެއެވެ.\nކުރީގެ ރައީސް ނަޝީދު މިހެން ވިދާޅުވީ، ލަންކާގައި ދިރިއުޅެމުން އަންނަ މާލޭގެ ރައްޔިތުންނާއި މުޚާތަބުކުރައްވާ ދެއްކެވި ވާހަކަފުޅުގައެވެ. ”ކޮބާ ގުލްޒާރު“ ގެ ނަމުގައި ހުކުރުދުވަހުގެރޭ ބޭއްވި މި ބައްދަލުވުމުގައި އަނަސް ވެސް ބައިވެރިވެވަޑައިގެންނެވިއެވެ.\nމާލޭގެ މޭޔަރުކަމަށް ވާދަކުރައްވަނީ ތިން ބޭފުޅުންނެވެ. އޭގެތެރޭގައި ހިމެނެނީ އަނަސްއާއި، އިދިކޮޅު ޕީޕީއެމްގެ ފަރާތުން މާލޭގެ މޭޔަރުކަމަށް ވާދަކުރައްވާ ކުރީގެ ހައުސިން މިނިސްޓަރު ޑރ.މުޙައްމަދު މުޢިއްޒާއި، އަމިއްލަ ގޮތުން ވާދަކުރައްވާ ކުރީގެ މެންބަރު އަލްހާން ފަހުމީއެވެ.\nރޭ ބޭއްވި ބައްދަލުވުމުގައި ވެސް ރައީސް ނަޝީދު ވަނީ ޑރ.މުޢިއްޒަށް ފާޑުވިދާޅުވެފައެވެ. އެ ގޮތުން ޑރ.މުޢިއްޒު މާލެއަށް ހެއްދެވިގޮތް ވަރަށް ސާފުކަމަށާއި، ރައްޔިތުންނަށް އެކަން އެނގޭކަމަށް ވިދާޅުވިއެވެ.\nހަމައެހެންމެ އަނަސްއަށްވުރެ ވަކިން މާލެ ދަންނަ ބޭފުޅަކު މަދުވާނެކަމަށް ރައީސް ނަޝީދު ވިދާޅުވިއެވެ.\n”އަނަސްއަށްވުރެ ވަކިން މާލެ ދަންނަ ބޭފުޅަކު މަދުވާނެ. މާލެއާގުޅޭ އަނަސްއަކީ ވެހިކަލޭފާނަށް އެއްފަރާތުން ކާފަ ކިޔާފަ ބަޑިކުޅިގޭ އަނެއްފަރާތު ބޭފުޅެއް. އަނަސްއަށް ނޭނގޭ، އަނަސްއަށް ވަކި ގުޅިފައި ނެތް މާލޭ މީހުން މަދުވާނެ. މާފަންނު ސަރުދާރެއްގެ ކާފަދަރިއެއް އެއީ. މާލެ ހިންގަން ތިބި ބޭފުޅުން އެއީ.“ ރައީސް ނަޝީދު ވިދާޅުވިއެވެ.\nމާލެ ހިންގަން ބޭނުންވާނަމަ, ތިލަފަތަށް ވޯޓު ދިނުމަށް ވެސް ރައީސް ނަޝީދު އެދިވަޑައިގެންނެވިއެވެ.\nއިންތިޚާބު ގާތްވެފައިވާއިރު، ރައީސް ނަޝީދު ގެންދަވަނީ އަނަސްއަށް ވަރަށް ބޮޑަށް ތަޢުރީފުކުރައްވަމުންނެވެ. މާލޭގައި މި ވަގުތު އޮތް އެންމެ ބޮޑު މައްސަލަކަމަށްވާ ބޯހިޔާވަހިކަމުގެ މައްސަލައަށް އަލިއަޅުއްވައިލައްވައި ދާދި މިދާކަށް ދުވަހު ރައީސް ނަޝީދު ވިދާޅުވެފައިވަނީ، އަނަސް ބޮޑުވީ ”ފްލެޓް ދޮންބެ“ އާއި އެކީގައި ކަމަށާއި، އަނަސް ބޮޑުވީ ފްލެޓް އަޅާނެ ގޮތުގެ ވާހަަކަ ވެސް ދައްކަވަމުން ކަމަށެވެ.